Mohamed Shafiu: ކައްވަޅުން ލިބުނު އީމެއިލް\nކައްވަޅުން ލިބުނު އީމެއިލް\nތަރުޖަމާ އުންމު ކުލްޘޫމް/ ދީން.އިންފޯ\nޝައިޚު މުޙަންމަދު އަލްއަރީފީ ގެ އަރިހަށް ޢަރަބި ޒުވާން ފިރިހެނަކު އައިސް ކިޔާދިން ކަމަށް ޝައިޚު ވިދާޅުވިއެވެ.\nއޭނާ ބުންޏެވެ. ” އޭ ޝައިޚުއެވެ. ކޮމްޕިޔުޓަރުގެ ދާއިރާއިން ވަރަށް ހުނަރުވެރި މޮޅު އެކުވެރިއަކު އަހަރެންގެ ވިއެވެ.“\nއޭނާ އެއްދުވަހެއްގައި އިންޓަރނެޓުން ވެބްސައިޓަކަށް ވަނެވެ. މި ވެބްސައިޓަކީ ފާހިޟްކަން ބޮޑު ތަޞްވީރުތައް ލިބެން ހުންނަ (”ޕޮނޮގްރަފީ“ އަށް ޚާއްޞަ) ވެބްސައިޓެކެވެ.\nމިވެބްސައިޓަކީ ބޭނުން މުއްދަތަކަށް ލާރިދައްކައިގެން މެމްބަރަކަށް ވެވޭ ވެބްސައިޓެކެވެ. އެއީ ފަސް އަހަރަށް ނަމަ 500 ޑޮލަރު ނުވަތަ ރިޔާލު ވަރު ދައްކައިގެންނެވެ. މިގޮތުން ފައިސާ ދެއްކުމުން އެވެބްސައިޓުން މެމްބަރުންގެ އީމެއިލަށް މިފަދަ ފާޙިޝްކަން ބޮޑު ތަޞްވީރު އެކުލެވޭ ފޯލްޑަރ އެއް ކޮންމެ ހަފްތާއަކު (އާ ތަޞްވީރުތަކާ އެކު) ފޮނުވައެވެ. ޒުވާނާގެ އެކުވެރިޔާ މި ވެބްސައިޓުގެ މެމްބަރަކަށް ވިއެވެ. އަދި އޭނާއަށް ކޮންމެ ހަފްތާއަކު ލިބޭ ފޮޓޯތައް ފޯނަށް އަޅައެވެ. އަދި އެކުވެރިންނާ ބައްދަލުވުމުން އެމީހުންނަށް އެތަޞްވީރުތައް ދައްކާ ބުނެހަދާކަމަށް ވެއެވެ. ’އޭ އެކުވެރިންނޭ، ނިކަން މިހިރަ ފައްކާ ފޮޓޯތަކެއް ބަލާބަލާށެވެ!‘ މިއެކުވެރިން އެފޮޓޯތައް ފެނި އެކަމާ ވަރަށް ގަޔާވެ ”ވާސަރީ ހާދަ ޗާލު ފޮޓޯ ތަކެކޭ، ކަލޭ މި ފޮޓޯތައް ހޯދީ ކޮންތާކުން ކިހިނެތްހޭ؟“ ބުނެ އުޅޭކަމަށް ވެއެވެ. އެފޮޓޯތަކަށް އެމީހުންވެސް ދަހިވެތިވެ އެމީހުން ވެސް އެ ފޮޓޯތައް ބޭނުން ކަމަށް ބުނެއެވެ. އެކުވެރިން މިހެން ބުނުމުން ޒުވާނާ ބުންޏެވެ. ”ނޫނެކެވެ. މިއީ ވަރަށް އަގު ބޮޑު ފޮޓޯ ތަކެވެ. މިފޮޓޯތަކުގެ އަގަކީ 500 (ޑޮލަރު ނުވަތަ ދީނާރެވެ.) އެވެ.“\nއެކުވެރިން ބުންޏެވެ. ”މައްސަލައެއް ނެތެވެ. އެއީ ކޮން ވެބްސައިޓެއްކަން ބުނާށެވެ. އޭރުން އަހަރުމެން ވެސް މެމްބަރުންނަށް ވާނަމެވެ. ތިޔަފަދަ ފޮޓޯތަކަކާ އަޅާ ބަލާއިރު 500 އަކީ އެއްވެސް އެއްޗެއް ނޫނެވެ.“\nމިހެން ބުނުމުން ޒުވާނާ ބުންޏެވެ. ”ނޫނެކެވެ. އަހަރެން ކަލޭމެންގެ ފައިސާ ޚަރަދު ނުވެ މިކަން ވާނެ ގޮތެއް ހަދާދޭނަމެވެ. ކަލޭމެން ކޮންމެ މީހަކު އަހަރެންނަށް އީމެއިލް އެޑެރެހެއް ދޭށެވެ. އަދި އަހަންނަށް ކޮންމެ ހަފްތާއަކު އީމެއިލް ލިބުމުން ކަލޭމެންނަށް ފޯރވަޑް ކޮށްދޭނަމެވެ.“\nއެކުވެރިން ބުންޏެވެ. ”ތީ ވަރަށް ފައްކާ ގޮތެކެވެ.“\nއަދި ކޮންމެ މީހަކު އެމީހެއްގެ އީމެއިލްއާ އެމީހެއްގެ އަޚުންނާ އެހެނިހެން އެކުވެރިންގެ އީމެއިލްތައް ވެސް ދިނެވެ. މިގޮތުން ވަރަށް ގިނަ ޢަދަދެއްގެ އީމެއިލް އެޑްރެސްތައް ޒުވާނާ ނޯޓްކުރިއެވެ. އަދި އޭނާގެ ކޮމްޕިއުޓަރުގައި އެހުރިހާ އީމެއިލް އެޑްރެސްތައް ސޭވްކޮށް، އެނާ އަށް ކޮންމެ ހަފްތާއަކު އަންނަ މެއިލް އޮޓޮމެޓިކުން ޕޯރވަޑްވާ ގޮތައް ހެދިއެވެ. މިގޮތުން އޭނާ ފަންސާހަކަށް ނުވަތަ ފަސްދޮޅަހަކަށް ނުވަތަ ސަތޭކައެއްހާ އީމެއިލް އަށް ފޯރވަޑްވާ ގޮތަށް ހެދިއެވެ.\nމީގެފަހުން މި ޒުވާނާ އޭނާގެ އެކުވެރިންނާ ބައްދަލުވެ އެކީގައި ތިބޭ ހިނދު ހީވަނީ ގުދުސް ފަތަހަ ވެގެން އުޅޭހެންނެވެ. އެމީހުން އެކަމުގެ އުފާ ފާޅުކޮށް އޭނާއަށް ތަޢުރީފުކޯށް ހަދައެވެ. ކޮންމެ ފަހަރަކުވެސް އެމީހުން ބުނެހަދައެވެ. ”އޭ ޕާރޓް އެވެ! އެއޮތީ ވާކަމެކެވެ. މިހަފްތާގެ ފޮޓޯތައް އޮބި ނޯވެއެވެ. ކަލޭ އެހެން އަހަރުމެންނަށް އީމެއިލް ލިބޭގޮތަށް ހަދަނީ ކިހިނެއް ހެއްޔެވެ؟“\nޒުވާނާ މިކަމާ ވަރަށް ބޮޑާވެ އުފާވެފައި އިނދެއެވެ. އޭގެ ހަމަސް ފާއިތުވުމަށް ފަހު ދިމާވި ކުއްލި މަގުމަތީ އެކްސިޑެންޓެއްގައި ޒުވާނާ މަރުވެއްޖެއެވެ. ޒުވާނާ މިދުނިޔެ ދޫކޮށްފިއެވެ.\nޒުވާނާގެ އެކުވެރިޔާ އިތުރަށް އަހަންނަށް ކިޔާދިނެވެ.\n”ޝޭޚުއެވެ! އަހަރުމެން އޭނާގެ މައްޗަށް ކަށުނަމާދުކޮށް އޭނާ ވަޅުލީމެވެ. ދެން އަހަރެން އޭނާގެ ޖަނާޒާއިން ނިމިގެން އެނބުރި ގެއަށް ގޮސް އީމެއިލް ހުޅުވާ ބަލާލިއިރު އޭނާގެ އެޑްރެހުން ލިބިފައި އިން އާ މެއިލް އެއް އިނެވެ. އަހަރެން އެ އީމެއިލް ހުޅުވީމެވެ. އަދި ފެނުނީ އޭގައި އެމަރުވި ޒުވާނާގެ އީމެއިލް އަހަރުމެންނަށް ލިބެމުން ދިޔަ ފާހިޝްކަން ބޮޑު ތަޞްވީރުތަކެވެ. އަހަރެން އަހަރެންގެ އަމިއްލަ ނަފްސަށް ބުނީމެވެ. ”މިވާނީ އޭނާ އަހަރެންނަށް ކުރިން ފޮނުވާފައިވާ ނަމަވެސް އަހަންނަށް ނުފެނިއިން އީމެއިލް އަކަށެވެ. އެހެން ކަމުން އަހަރެން އެކަމުން ﷲ ގެ ޙަޟްރަތުން ރައްކާތެރިކަމަށް އެދެމުން، އެ އީމެއިލް ފޮހެލީމެވެ.“\nއިތުރަށް އެނާ ކިޔާދިނެވެ. ”ޖެހިގެން އައިހަފްތާގައި އަހަރެން އަހަރެންގެ އީމެއިލް ހުޅުވާ ބެލި އިރު އޭނާގެ ފަރާތުން ލިބައިފައިވާ އާ އީމެއިލް އެއް އަނެއްކާވެސް އިނެވެ. އޭރު އޭނާ ވާނީ އޭނާގެ ކައްވަޅުގައެވެ. އޭނާ ވަނީ އޭރު މަރުވެފައެވެ. އަހަރެން އެ އީމެއިލް ހުޅުވާލުމުން އަނެއްކާވެސް ފެނުނީ ހަމަ އެއްކަލަ ފާހިޝްކަން ބޮޑު ތަޞްވީރުތައް އޭގައި ވަނިކޮންނެވެ. ދެން އަހަރެން ވަރަށް ކަންބޮޑުވެފައި އެކަމާ ދޭތެރޭ ވަރަށް ވިސްނީމެވެ. އެއަށް ފަހު އަހަރެންނަށް ވިސްނުނީ އޭނާ އަހަރުމެންނަށް އޮޓޮމެޓިކުން ޕޯރވަޑް (އޮޓޯ ފޯރވަޑް) ވާގޮތަށް ހަދާފައިވާ ކަމެވެ. އެހެންކަމުން އަހަރެން އެވެބްސައިޓު ހޯދައިގެން އޭގެ ހިންގުންތެރިންނާ ގުޅާ އެޒުވާނާ މެމްބަރުކަމުން ވަކިކޮށްދިނުމަށް ބުނީމެވެ. އޭނާ ވަނީ މަރުވެފައިކަމަށް ވެސް އަހަރެން ބުނީމެވެ. އެހެންކަމުން އެމީހުން އަހަރެންނަށް ބުންޏެވެ. ”އޭނާގެ އެކައުންޓްގެ ޕާރސްވޯޑް ދޭށެވެ.“\nއަހަރެން ބުނީމެ. ”އަހަރެންނަކަށް ނޭނގެއެވެ.“\nމިހެން ބުނުމުން އެމީހުން ބުންޏެވެ. ”އެހެންކަމަށް ވަންޏާ އޭނާގެ ބާކީއޮތް ހަތަރު އަހަރާއި ބައި ވަންދެން އެކަން ހިނގަހިނގާ ހުންނާނެއެވެ.“\nއެހެނީ އެނާ ވަނީ އެކަމަށް ފަސް އަހަރުދުވަހުގެ ފީ ދައްކާފައެވެ.\nޒުވާނާ އަހަންނަށް ބުންޏެވެ. ”ޝޭޚުއެވެ. އޭގެފަހުން މިހާރު ދެއަހަރު ދުވަސް ފާއިތުވެގެން ހިނގައްޖެއެވެ. އަދި ވޭތުވެދިޔަ ދުވަސްތަކުގައި ކޮންމެ ހަފްތާއަކު އެއްކަލަ ފާޙިޝް ފޮޓޯތައް އެކުލެވޭ އީމެއިލްތައް މެދުކެނޑުމެއް ނެތި އަހަރެންނާ އަހަރެންގެ އެކުވެރިންނަށް ވެސް ލިބެއެވެ.“\nﷲ ވަޙީ ކުރައްވާފައިވެއެވެ.\n” إِنَّا نَحْنُ نُحْيِي الْمَوْتَى وَنَكْتُبُ مَا قَدَّمُوا وَآثَارَهُمْ وَكُلَّ شَيْءٍ أحْصَيْنَاهُ فِي إِمَامٍ مُبِينٍ “\n”ހަމަކަށަވަރުން މަރުވެފައިވާ މީހުން އަލުން ދިރުއްވަނީ ތިމަންއިލާހެވެ. އަދި އެބައިމީހުން އިސްކޮށްފައިވާ ޢަމަލުތަކާއި ފަހަށް ދޫކޮށްފައިދިޔަ އާޘާރުތައް ތިމަންއިލާހު ލިޔުއްވަމެވެ. އަދި ކޮންމެ ކަމެއްމެ ބަޔާން ވެގެންވާ ފޮތެއްގައި ތިމަންއިލާހު ހިމަނުއްވަމެވެ.“ [ސޫރަތުލް ޔާސީން: 12]\nއެހެންކަމުން ބުނަމެވެ. އޭ އަޚުންނާ އުޚްތުންނޭވެ! ނިކަން ފަހެ ވިސްނާށެވެ! އެޒުވާނާ ކުރި މިނުބައި ފާޙިޝްކަން ބޮޑު މުންކަރާތުގެ ސަބަބުން އޭނާ މަރުވުމަށް ފަހު ވެސް އެކަމުގެ އުޤޫބާތް ދެމިގެންދާނޭ ފަދައިން އެކަން ވުމަށް ﷲ ތަޢާލާ މެދުވެރި ކުރެއްވީއެވެ. އަދި އޭނާގެ އެކުވެރި އަކަށް އަދި ގާތްތިމާގެ މީހަކަށް ވެސް އޭނާ މިނުބައިކަމުން ސަލާމަތް ކުރުމުގެ ކުޅަދާނަކަމެއް ނުލިބުނެވެ. އަދި އޭނާ ދޫކޮށްދިޔަ ޢަމަލެއް ކަމުގައި ހަތަރު އަހަރާ ބައިވަންދެން ހިނގަހިނގާ ހުންނާނޭ މިނުބައި ޢަމަލު ހުއްޓުވޭނޭ އެހެން ބާރެއް މިއަދަކު ނުވިއެވެ. އެހެން ކަމުން ދަންނާށެވެ! ތިބާގެ މަރަކީ އޭގެ އަޖަލު އެއްވެސް މީހަކަށް އެނގޭނޭ ކަމެއް ނޫނެވެ. އެކަމަށް ތިބާގެ ޢުމުރާއި ފުރިހަމަ ހެޔޮ ޞިއްޙަތުން އެއްވެސް ބަދަލެއް ނާންނާނެއެވެ. ވީހިނދު ތިބާގެ އެންމެ ފަހު ވަގުތު ދޫކޮށް ދާ ޢަމަލުތަކަކީ ހެޔޮޢަމަލުތަކެއް ކަމުގައި ވުމަށް އެދި ގަދައަޅާ މަސައްކަތް ކުރާށެވެ.\nމިފަދަ ނުބައި ނިމުމަކުން ނިމުމުން، ﷲ ގެ ޙަޟްރަތުން ރައްކާތެރިކަމަށް އެދެމެވެ.\nމަޞްދަރު: ޝައިޚު މުޙަންމަދު އަލްއަރީފީގެ ދަރުހަކުން ނަގާފައި. ދީން.އިންފޯ ސައިޓުން ނަގާފައި\nPosted by Mohamed Shafiu at 6:36 PM\nLabels: ކައްވަޅު, ވާހަކަ


United ge umeedhu City in fu'ndu fu'ndu kohliafi\nޔުނައިޓަޑްގެ އުންމީދު ސިޓީން ފުނޑުފުނޑު ކޮށްލައިފި!\nމެންޗެސްޓާގެ ދެ ކުލަބުގެ ކުރިމަތި ލުމުގައި، 3-1 ގެ ނަތީޖާއަކުން ކާމިޔާބު ހޯދައި، މެންޗެސްޓާ ޔުނައިޓަޑުން ލީގް ހޯދަން އުންމީދެއް އޮތްނަމަ މެންޗެސްޓާ ސިޓީން އެ އުންމީދު ފުނޑުފުނޑު ކޮށްލައިފި އެވެ.\nޔުނައިޓަޑަށް، ސިޓީ ބަލިކޮށްލެވުނު ނަމަ، މި ސީޒަންގެ ލީގް ހޯދަން ޔުނައިޓަޑަށް އުންމީދު ކުރެވެން އޮތެވެ. ނަމަވެސް ސިޓީ އަތުން ބަލިވުމުން ޔުނައިޓަޑްގެ އެ އުންމީދު ގެއްލިއްޖެ ކަމަށް އިނގިރޭސި މީޑިއާތަކުން ސިފަ ކުރި އެވެ.\nހޯޒޭ މޮރީނިއޯގެ ޕްލޭންތަކާއެކު ޔުނައިޓަޑުން ބުރަކޮށް މަސައްކަތް ކުރިތަން ފެނުނު ނަމަވެސް، ސިޓީ ފެނުނީ އެ ޓީމުގެ ކްލާސް ގޭމުގައި މާ ތަފާތު ކޮށެވެ. މެޗުން ބަލިވުމުން، އެއް ވަނައިގައި ހިފަހައްޓަމުންދާ ސިޓީއާ ދެމެދު ޔުނައިޓަޑަށް 12 ޕޮއިންޓްގެ ބޮޑު ގެޕެއް އެބައޮތެވެ. އަދި ޗެމްޕިއަންސް ލީގްގެ ޖާގައާ ދެމެދު ހަތް ޕޮއިންޓްގެ ފަރަގެއް އެބައޮތެވެ.\nލީގްގައި، އެންމެ ފަހުން ސައުތު ހެމްޓަންއާ ދެކޮޅަށް ނެރުނު ފުރަތަމަ 11 އިން ސިޓީގެ ކޯޗް ޖޯސެފް 'ޕެޕް' ގާޑިއޯލާ ކުރީ އެންމެ ބަދަލެކެވެ. އެއީ ލިރޮއީ ސަނޭގެ ބަދަލުގައި، ރިޔާދު މަހްރޭޒްއަށް ފުރަތަމަ 11 އިން ފުރުސަތު ދިނުމެވެ.\nމެޗަށް ކުރިމަތިލިއިރު، ޔުނައިޓަޑަށް ދިމާވި އެންމެ ބޮޑު މައްސަލައަކީ، ޓީމުގެ މިޑްފީލްޑާ، ޕޮގްބާ އާއި ޑިފެންޑަރު ފްރެޑްއަށް އަނިޔާ ވުމެވެ. އެންމެ ފަހުން ބޯން މައުތާ ދެކޮޅަށް ނެރުނު ޓީމަށް މޮރީނިއޯ ވަނީ ބަދަލު ގެނެސްފަ އެވެ. އެލެކްސިސް ސަންޗޭޒް ފުރަތަމަ 11 އިން ބާކީކުރި އިރު، އޭނާގެ ބަދަލުގައި ޓީމުގެ އެންމެ އިސް ފޯވަޑަކަށް ސިޓީއާ ދެކޮޅަށް ނެރުނީ މާކޯސް ރަޝްފޯޑް އެވެ. މަރުއާން ފެލައިނީގެ ބަދަލުގައި ޖެސީ ލިންގާޑް، އަންޑާ ހެރެއިރާއަށް ފުރުސަތު ދީފައިވަނީ ހުއާން މާޓާގެ ބަދަލުގަ އެވެ.\nމެޗު ފެށިގެން ދެ ވަނަ މިނެޓްގައި، ސިޓީގެ ހަމަލާއެއް ޔުނައިޓަޑްގެ ގޯލަށް އަމާޒުވި އެވެ. ފެނާންޑީނިއޯ ތަނަވަސްކޮށްދިން ފުރުސަތުގައި، ބެނާޑޯ ސިލްވާއަށް ރަނގަޅު ބޯޅައެއް ލިބުނެވެ. ނަމަވެސް ގޯލައަށް ސީދާ ކުރުމުގައި ކާމިޔާބެއް ނުލިބުނެވެ. އޭގެ ފަހުން ޑޭވިޑް ސިލްވާވެސް ވަނީ ޔުނައިޓަޑްގެ ޑިފެންސްގެ ފަހަތަށް ބޯޅައެއް ފޮނުވާލާފަ އެވެ. ނަަމަވެސް އެ ބޯޅަ ބޭނުން ކުރާނެ ސިޓީގެ ކުޅުންތެރިޔަކު ނެތެވެ.\nމެޗުގެ 12 ވަނަ މިނެޓްގައި، ސިޓީން ވަނީ ޔުނައިޓަޑްގެ ގޯލް ފޫއަލުވާލާފަ އެވެ. ޔުނައިޓަޑްގެ ގޯލްގެ އަރިމައްޗަށް ވާގޮތަށް ހުރެފައި ބެނާޑޯ ސިލްވާ ގޯލަށް ފޮނުވާލަން އުޅުނު ބޯޅަ ދިޔައީ ކާވް ވެގެންނެވެ. އެ ބޯޅަ ޖަހަން ސާޖިއޯ ކުން އަގުއޭރޯ ހަރަކާތް ކުރިނަވެސް އޭނާއަށް އެ ބޯޅަ ނުލިބި، ލިބުނީ ސިލްވާ އަށެވެ. އޭނާ ބޯޅަ ހިފައިގެން އެނބުރިގެންފައި ޖަހަން އުޅުމުގެ ކުރިން، އޭރިއާ ތެރެއަށް އެވަގުތު ވަން ރަހީމް ސުޓާލިންވެސް ވަނީ އެ ބޯޅަ ދިނުމަށް އެދި އިޝާރާތް ކޮށްފަ އެވެ. ނަމަވެސް ބޯޅަ ދިނުމުގެ ބަދަލުގައި ސިވާ ވަނީ ޔުނައިޓަޑްގެ ގޯލްގެ މަތީ ކަނަށް ބޯޅަ ވައްދާލާފަ އެވެ.\nސިޓީގެ ދެ ވަނަ ލަނޑު ކާމިޔާބު ކުރީ، އަގުއޭރޯ އެވެ. މަހްރޭޒް އާއި އަގުއޭރޯ އާ ދެ ކުޅުންތެރިން އުފެއްދި ވަންޓޫ ޕާހަކުން، މަހްރޭޒް އަގުއޭރޯއަށް ދިން ބޯޅަ ހިފައިގެން އަރައި ޔުނައިޓަޑްގެ ގޯލަށް އޭނާ ބޯލާ ފޮނުވާލީ ކީޕަރު ޑޭވިޑް ޑެހެއާ ހުރި ދިމާލަށެވެ. ބޯޅަ ގޯލަށް ވަނީ ޑެހެއާ އަތްމަތިން ގޮހެވެ. އަގުއޭރޯ ލަނޑު ޖެހީ މެޗުގެ 48 ވަނަ މިނެޓްގަ އެވެ.\nޔުނައިޓަޑްގެ ހަމައެކަނި ލަނޑު 58 ވަނަ މިނެޓްގައި މާޝިއަލް ކާމިޔާބު ކުރީ ލިބުނު ޕެނަލްޓީ އަކުންނެވެ. އެ ޕެނަލްޓީ އަކީ، ރޮމެޔޫ ލުކާކޫއަށް ސިޓީގެ ގޯލްކީޕަރު އެންޑަސަން ކުރި ފައުލަކާ ގުޅިގެން ދިން ޕެނަލްޓީ އެކެވެ.\nސިޓީގެ ތިން ވަނަ ލަނޑު ގުންޑޯގަން ކާމިޔާބު ކުރީ، ބެނާޑޯ ސިލްވާ ދިން ފުރުސަތަކުން މެޗުގެ 86 ވަނަ މިނެޓްގަ އެވެ.\nމެންޗެސްޓާ ސިޓީ މެންޗެސްޓާ ޔުނައިޓެޑް\nލީގް ހޯދުމުގެ ރޭހުގައި ސިޓީއަށް ބޮޑު އިތުބާރެއް\nވޯލްވްސްއިން ޔުނައިޓެޑް ކަޓުވާލައިފި، ސިޓީ ސަލާމަތް ވެއްޖެ


India rayyithunnah January 16 ga covid vaccine dheyn fashaneee - vNews.mv\nއިންޑިއާ ރައްޔިތުންނަށް ޖެނުއަރީ 16 ގައި ކޮވިޑްވެކްސިން ދޭންފަށަނީ\nސައިފް އަޒްހަރު 09 January 2021, 19:16\nއިންޑިއާގެ ރައްޔިތުންނަށް މި ޖެނުއަރީމަހުގެ 16 ވަނަ ދުވަހުން ފެށިގެން ކޮވިޑް-19 ވެކްސިން ދޭން ފަށާނެކަން އިންޑިއާ ސަރުކާރުން ހާމަކޮށްފިއެވެ.\nއިންޑިއާ ސަރުކާރުން ނެރުނު ބަޔާނެއްގައި ބުނެފައިވަނީ، ކޮވިޑް ވެކްސިން ދޭން ފަށާއިރު ފުރަތަމަ އިސްކަން ދިނުމަށް ހަމަޖެހިފައިވަނީ، ސިއްހީ މަސައްކަތްތެރިންނާއި، ފްރަންޓްލައިންގައި މަސައްކަތްކުރާ މީހުންނަށް ކަމަށެވެ. އެއީ، ގާތްގަނޑަކަށް 30 މިލިއަން މީހުންނެވެ.\nވެކްސިން ދިނުމަށް ވެފައިވާ ތައްޔާރީތައްވެސް ބޮޑުވަޒީރު ނަރެންދުރަ މޯދީ މިއަދު ބައްލަވާލައްވާފައި ވާކަމަށް ސަރުކާރުން ނެރުނު ބަޔާނުގައި ބުނެފައި ވެއެވެ.\nއިންޑިއާއިން ރާވާފައިވަނީ މިއަހަރުގެ ފުރަތަމަ6ނުވަތަ 8 މަސްދުވަހުގެ ތެރޭގައި އެގައުމުގެ އާބާދީގައި ހިމެނޭ 1.35 ބިލިއަން މީހުންގެ ތެރެއިން 300 މިލިއަން މީހުންނަށް ވެކްސިން ދިނުމަށެވެ. އަދި އެކަން ކުރާނީ އެއްވެސް އަގެއް ނުނަގައި ކަމަށްވެސް ބުނެފައި ވެއެވެ.\nއިންޑިއާއަކީ، ކޮވިޑްބަލީގެ ހާލަތު ދުނިޔޭގައި ދެވަނައަށް އެންމެ ގޯސްވެފައިވާ ގައުމެވެ. އެގައުމުން މިއަދު އެކަނިވެސް 18،222 މީހުން އަލަށް ޕޮޒިޓިވްވެ، އެގައުމުން މިހާތަނަށް ބަލިޖެހުނު މީހުންގެ އަދަދުވަނީ 10.43 މިލިއަނަށް އަރާފައެވެ.\nއިމަޖެންސީ ބޭނުމަށް އިންޑިއާގައި ދެ ވެކްސިނެއް ބޭނުންކުރުމުގެ ޑްރަގްސް ކޮންޓްރޯލަރ ޖެނެރަލް އޮފް އިންޑިއާއިން ވަނީ ދީފައެވެ.\nހުއްދަދިން ދެ ވެކްސިނަކީ، އިންޑިއާގެ ބާރަތު ބަޔޯޓެކުން ތަރައްގީކޮށް އުފެއްދި "ކޮވެކްސިން" އާއި، އެސްޓްރަޒެނެކާގެ އިންޑިއާ ޕާޓްނަރ، ސިރަމް އިންސްޓިޓިއުޓް އޮފް އިންޑިއާއިން އުފެއްދި ވެކްސިން "ކޮވިޝީލްޑް" އެވެ.\nއިންޑިއާގެ ރައްޔިތުންނަށް މި ވެކްސިންތައް ދިނުމަށް، ވެކްސިން ގަތުމުގެ އެއްބަސްވުންތައް އެ ކުންފުނިތަކާއެކު ހެދިކަމަށް، ސަރުކާރުން ނެރުނު ބަޔާނުގައި ހާމަކޮށްފައެއް ނުވެއެވެ.\nކޮރޯނާވައިރަސް އިންޑިޔާ ވެކްސިން ދުނިޔެ


ސިއްރު 11 – Esfiya\n“ކަލޭ ތިދިޔައީ މަގޭއަތުގާ ކަލޭގެ ބޯޑިން ޕާސް ބާއްވާފަ ނޫންތަ؟ އަން. މިއޮތީ. ދެން ބުނެބަލާށެވެ. ކަލޭގެ ކުރީގައި ހުރެގެން އެދިޔައީ ކޮން ގޮލައެއްތަ؟ ދެމީހުން ވާހަކަ ދެއްކިތަންވެސް މަދެކުނިން ޔަޤީން. އެއީ މިހާރު އަތު އަޅުވައިގެން އުޅޭ ބިޓް ދޯއެވެ؟ ކަލޭ ރީތި ކަމުގެ ފައިދާ ތިނަގަނީ ހާދަ ރަނގަޅަށޭ.. އެކުއްޖާގެ ހާލު ހިތަށް އަރާފަ ހަމްދަރްދީވެވޭ”\nދެރަހްމަތްތެރިންގެ މިވާހަކަ ވަރަށް ސާފުކޮށް ކިޔޫގަ ހުރި މުރާދަށް އަޑުއިވުނެވެ. މުރާދު އެނބުރި ބަލާވެސް ނުލިއެވެ. އެކަމަކު އެދިމާކުރަނީ އޭނާއާއި ކަން ރަނގަޅަށް އޭނާއަށް އެނގުނެވެ.\n” ސާބަސް. ސިފާނާ. މިތަނުން ފުރައިގެން ދާއިރުވެސް ބޮޑު ބަދުނާމެއްގަ އަޅުވާފަ ދިޔަ ދޭތި. ދެން އެމީހާ ހީކުރާނީ ކީކޭ މަގޭ އިޒަތާއި އަބުރު ވެއްޔާ މޮޑެވިއްޖެ”\nސިފާނާ ހެމުން ހެމުން މީރާ އަތަށް އޭނާގެ ބޯޑިން ޕާސް ދިނެވެ. އަދި ދެމީހުން ސަލާން ކޮށްލުމަށްފަހު ވަކިވިއެވެ. ދެމީހުން ދިޔައީ ދެފުލައިޓަށް އަރާށެވެ. ސިފާނާ ދިޔައީ ލަންކާ އަށެވެ. މީރާ ދަނީ އިންޑިޔާއަށެވެ. ސިފާނާ އަކީ މީރާގެ ތިމާގެ ކުއްޖެކެވެ. ދެކޮނޑުގައި ދެދަބަސް އަޅުވައިގެން އަތުންވެސް ވަރަށް ބަރުކޮށްލައިގެން އެއްޗިހި އުފުލައިގެން މީރާ އެންމެންގެ ފަހަތުގަ ހުރެގެން ގޮސް ފުލައިޓަށް އެރިއެވެ. އެއަރ ހޮސްޓުން މީރާ އަށް އެތަކެތި މަތީ ކޮންޕައުންޑަށް ލާން އެހީވިއެވެ. މީރާ ހަމަޖެހިލައިގެން އިށީނެވެ. އަދިބެލްޓް އަޅުވާލިއެވެ. ޖެހިގެން ހުރި ގޮޑި ހުރީ ހުހަށް ކަމުން މީރާ ހިތްހަމަ ޖެހުނެވެ. އަދި މީރާ ވިސްނާލިއެވެ. އެމީހާ ކޮބާ ބާވައެވެ. ގައިމު މީގެ ތެރޭ ކޮންމެވެސް ތާކު ވާނެއެވެ. ކުއްލިއަކަށް މީހަކު ސަލާމް ގޮވާލިއަޑަށް މީރާ ލޯހުޅުވާލިއެވެ.\n“ކަލާ ތިއިންނެވީ އަޅުގަނޑުގެ ސީޓްގައެވެ.”\nމުރާދު ކޮޅަށް މީރާ އަށް ބަލަހައްޓައިގެން ހެވިފަ ހުއްޓެވެ. އެވަގުތު ހޮސްޓެސް އައިސް މީރާ އަށް ގޮޑި ބަދަލު ކުރަން އެދުނެވެ.\nމީރާ މަޑުމަޑުން ކުޑަދޮރު ހުރި ގޮޑިޔަށް ޖެހިލިއެވެ. އަދި ޖެހިގެން ހުރި ގޮޑީގައި މުރާދު އިށީނެވެ.\nދެމީހުންގެ ދޭތެރޭގައި ވަރުގަދަ ހިމޭން ކަމެއް ވެރިވިއެވެ. މީރާ އަކީ މާގިނަ ވަގުތު ހިމޭނުން އިނދެވޭ ކުއްޖަކަށް ނުވާތީ ވާހަކަ ފެށިއެވެ.\n“އަޅުގަނޑު ގެ ނަމަކީ މީރާ އަބުދުލް ޤައްޔޫމް. މުޅި ދަތުރު ހިމޭނުން އަޅުގަޑަށް ނުއިނދެވޭނެ. ކަލާ ރުހިލައްވާކަމަކަށްވާނަމަ ވަގުތީ ގޮތަކަށް ރަހްމަތްތެެރި ވެލަމާ. ހަމަ ގައިމު ގެއްލުމެއްނުވާނެ.”\nސަލާން ކުރަން އަތްދިއްކުރަމުން މީރާ ވާހަކަ ފެށިއެވެ.\n“އަހަރެންގެ ނަމަކީ މުރާދު. މުރާދު އަބުދުލް ކަރީމު”\nމީރާ ދިއްކުރި އަތުގައި ހިފާ ސަލާން ކޮށްލަމުން މުރާދު ބުނެލިއެވެ.\n“ހީވާގޮތުން މިއީ ކަލާ އިންޑިޔާއަށް ކުރައްވާ ފުރަތަމަ ދަތުރު ދޮގެއްތޯ؟”\nމީރާ މުރާދުއާއި ދިމާލަށް އެނބުރިލަމުން ބުނެލިއެވެ.\n“ތިޔަ ހީކުރީ ހަމަ ރަނގަޅަށް މިއީ އަހަރެންގެ ފުރަތަމަ ދަތުރު”\nމުރާދު ގޮނޑީގައި ލެނގިލަމުން ބުނެލިއެވެ.\n“މިހާރު ހޮޓާ ހަމަޖައްސައިފިން ހެއްޔެވެ؟”\nމީރާ ހުއްޓާނުލާ ވާހަކަ ދެއްކިއެވެ. އަސްލުގަ ބުނާނަމަ މިކަމުން މުރާދަށް އުނދަގޫވެސް ވެއެވެ. ނަމަވެސް އެއްޗެކޭ ނުބުނެ އެއަންހެން ކުއްޖާގެ ކޮންމެ ސުވާލަކަށް އޭނާ ޖަވާބު ދިނެވެ. އޭގެ ސަބަބުން ކޮންމެ ވެސް ވަރަކަށް އޭނާގެ މާޒީޔާ ދުރަށް ދެވޭތީ ވެސް މެއެވެ.\n“ނޫނެެ. އަދި ހޮޓާ ހަމަ ނުޖައްސަން. ދެން ގޮއްސަ ވެސް އެކަން ހަަމަޖެހޭނެ ދޯ. އިންޑިޔާއަކީ ހޮޓާތަކުން ފުރިފައިވާ ތަނެއް.”\nމުރާދު ކުޑަކޮށް ތެދުވެލަމުން ބުނެލިއެވެ. އެވަގުތު ބޯޓްގެ ސަލާމަތީ ކަންތަކާ ބެހޭގޮތުން ހޮސްޓެސް ކުއެްޖާ ކިޔާދިނެވެ. ނަސީބަކުން އެވަގުތު މީރާ ވެސް އިނީ ހިމޭނުން އަޑު އަހަންށެވެ.\n” އަސްލުގަ އެކަނި ދަތުރު ކުރަން އަހަރެން ވެސް ވަރަށް ފޫހިވެ ބިރު ގަނޭ އެކަމަކު މިދަތުރު އަންނަަން ޖެހުނީ އެކަނި. އަހަރެންގެ ދައްތަ އެދިޔައީ ލަންކާ އަށް ދެދުވަހެއްގެ ތެރޭ އަންނާނެ އިންޑިޔާއަށް”\nމީރާ އަމިއްލަޔަކަށް އޭނާގެ ވާހަކަ މުރާދަށް ކިޔާދެމުން ދިޔައެވެ. މުރާދު ވެސް މާޝައުޤު ވެރިކަމެއް ނެތަސް އަހަން އިނެވެ.އިރުކޮޅަކުން ކާއެއްޗެތި ގެނައެވެ. މީރާ މުރާދުގެ މޭޒު ހުޅުވާދިނެވެ. މުރާދު ޝުކުރު އަދާކުރުމުގެ ގޮތުން ހީލިއެވެ. ދެވެރިން ވަރަށް މަޖާވެފަ ކައި ނިންމިއެވެ. މީރާ ހުއްޓުމެއްނެތި ވާހަކަ ދެއްކިއެވެ. ބައެއްވާހަކަ މުރާދަށްނީވެއެެވެ. އެންމެ ފަހުން ލޯމަރާފަ ނިދާކަމަށް ހަދާލިއެވެ. މީރާވެސް ހިމޭންވިއެވެ.\nސާރާ ނުހަނު ހަލުއިކަމާއެކު ސާހިލްގެ ކޮޓަރިޔަށް ދެމިގަތެވެ. ވިއާމާ ވެސް ވީ ބޭރަށް ގޮއްސައެވެ. ސާހިލް ވެސް ވީ ބަގީޗާ ގައެވެ. އެއިން އެކަކު ވެސް ނައަންނާނެކަން ގައިމު ކޮށްފަ ސާރާ ސާހިލްގެ ކޮޓަރީ ދޮރު ލައްޕާ ތަންޑު އެޅިއެޅިއެވެ. ސާރާޔަށް ބޭނުންވާ ކޮންމެ ވެސް އެއްޗެއް މިކޮޓަރީގައިވެޔޭ އޭނާގެ ހިތްބުނާތާ ކިތަންމެ ދުވަހެކެވެ. ޗުއްޓީ ނިމިގެން މާލެ ދާންވެސް ކާރި ވަނީއެވެ. ސާރާ އަށް ފެށުނީއްސުރެ ވެސް ސާހިލް ކޮންމެވެސް ކަމެއްސިއްރު ކުރަން އުޅޭހެން ހީވިއެވެ. އަދި އަމުދުން ކުރީދުވަހު އިރުއަރާ މަންޒަރު ބަލަން ތިބެފަ ދެކެވުނު ވާހަކަތަކުންވެސް ސާހިލް އާއި މެދު ސާރާގެ ހިތުގައި ޝައްކުތަކެއް އުފެދުނެވެ. ސާރާ އަލަމާރި ހުޅުވާލިއެވެ. އެވަގުތު ކޮޓަރީ ދޮރުހުޅުވާލާފަ ސާހިލް ވަނެވެ. ސާރާ އަވަހަށް އަލަމާރީ ދޮރުމަޑުމަޑުން ލައްޕާލާފަ އަލަމާރީގެ ބިއްދޮށަށް ޖެހިލިއެވެ.\nމިކޮޓަރިއަށް ކޮންމެވެސް މީހަކު ވަންހެން އަހަރެންނަށް އިހްސާސްވަނީ ކީއްވެބާވައެވެ. ސާހިލް ކޮޓަރީގެ އެތަންމިތަނުގައި ހިގާލިއެވެ. އަދި އަލަމާރި ކަރިޔަށް އައެވެ. ތަންކޮޅެއް އެތެރެއިން ރީތިކޮށް ގަނޑުލާފަވާ ފޮތެއް ނެގިއެވެ. އަދި އެނދުމަތީ އިށީނެވެ. އަދި އެފޮތް ހުޅުވާލުމަށްފަހު އޭގެން ފޮޓޯއެއްނެގިއެވެ. އަދި ފޮޓޯއާއި މުހާތަބު ކޮށް ވާހަކަ ދެއްކިއެވެ.\n“ސާރާ. ކަލާއަހަރެންގެ ކާރީ ވާކަން އަހަރެންނަށް އިހްސާސް ކުރެވެނީ ކީއްވެގެންތަ؟”\nސާހިލްގެ މިޖުމްލަ އިން އަލަމާރިކާރީ ފިލާ ހުރި ސާރާޔަށް ސިހުމެއް ލިބުނެވެ. އޭނާގެ ސާރާ މިނަން ސާހިލް އަށް އެނގުނީ ކިހިނެއް ހެއްޔެވެ. ސާރާގެ ލޮލުން ހޯސްލާފަ ކަރުނަ ފައިބަމުން ދިޔައެވެ. އޭނާގެ ޝައްކު ޔަގީން ކަމަށް ބަދަލުވީއެވެ. އާނއެކެވެ. އެއީ އޭނާގެ ސޫރަޖް ނޫންދެވަނަ މީހެއްނޫނެވެ. ސާރާ ދުވެފައިގޮސް ކާރިގަ އިން ސާހިލްގެ ގައިގާ އޮޅުލައިގެންފާނަމޭ ހިތަށް އެރިއެވެ. އެހެނަސް އޭނާ ހިމޭނުން ހުއްޓެވެ. ސާހިލް ވަރަށް ގިނަ ޝަކުވާ އެފޮޓޯޔާ ކުރިއެވެ. އަދި ވަރަށް ލޯބިން އެފޮޓޯގައި ބޮސްދިނެވެ. ފޮޓޯ އެނދުމަތީ ބާއްވާފަ ސާހިލް ކުޑަދޮރު ކާރިޔަށް ދިޔައެވެ. އަދި ބޭރަށް ނަޒަރު ހުއްޓާލިއެވެ. ސާރާ އެނދުކާރިޔަށް އައިސް އެފޮޓޯނަގާ ބަލާލިއެވެ. އާނއެކެވެ. އެއީ ހަމަ އޭނާގެ ކުރީގެ ފޮޓޯއެކެވެ. މީގެ 10 އަހަރު ކުރީގެ ސާރާއެވެ. އެފޮޓޯ ކާރީ ވަރަށް ރީތި ގަޑެއްލާފަވާ މަހުމާ ފޮތެއް އޮތެވެ. އެވަގުތު ސާހިލް އެނބުރިލިއެވެ. އަނެއްކާވެސް ސާރާ ކުރީގަ ހުރިތަނަށް ދިޔައެވެ. ސާހިލް އެފޮތް ނަގާ އެފޮޓޯ ފޮތްތެރެއަށްލިއެވެ. އަދި އެފޮތް ކަބަޑު ތެރެއަށްލާފަ ދޮރުލައްޕާލިއެވެ. މަޑު ހިނގުމެއްގައި ސާހިލް ކޮޓަރިން ނިކުތެވެ. ލިބުނު ރަނުގެ ފުރުސަތު ސާރާ ވަރަށް ރަނގަޅަށް ބޭނުންކުރިއެވެ. ސާރާ ސާހިލްގެ އަލަމާރިތެރެއިން އެފޮތް ނެގިއެވެ. އަދި މަޑުމަޑުން ދޮރު ހުޅުވާލުމަށްފަހު ކޮޓަރިން ބޭރަށް ނިކުމެ ހަލުއިކޮށް ހިގާފަ ގޮސް އޭނާގެ ކޮޓަރިޔަށް ވަދެ ހަމަޖެހިލައިގެން އިށީނެވެ. އަދި މަޑުމަޑުން ފޮތް ހުޅުވާލިއެވެ.\nސާރާގެ ކުރިމަތީ ހާމަވެގެން ދިޔައީ އެމީހުން ކުޑައިރު ހިގާފައިވާ ތަފާތު ހާދިސާތަކެވެ. މަޖާ ކަންތަކެވެ. ސޫރަޖް އާއި ދެމީހުން ކުޅެން އުޅުނު ދުވަސްތަކެވެ.\nއަަހަރެން ސާރާމެންގެޔަށް ދިޔައީ ސާރާ ދެކިލާހިތުންނެވެ. ހިތް އެދި އެކަމަށް ގޮވާތީއެވެ. ކަރީމްބެ މެން ސާރާ ގޮވައިގެން ހޮސްޕިޓަލަށްދިޔައިރު އަހަރެންވެސް ދިޔައީމެވެ. ޑރ ސަލީމު ސާރާޔަށް ލޮލެއްލިބުމުން ލޯރަނގަޅުވާނެ ވާހަކަ ބުންޏެވެ. އެދުވަހު އަހަރެން ސާރާޔަށް އަހަރެންގެ ލޯ ހަދިޔާ ކުރަން ނިންމީމެވެ. މިއޮތް ހުރިހާ ދުވަހު ސާރާ ބަލަމުން ދިޔައީ އަހަރެންގެ ލޮލުންނެވެ. ވީއިރު މިއީ ސާރާގެ އެއްޗެކެވެ. އަހަރެންގެ އަތުގައިވާ ސާރާގެ އަމާނާތެކެވެ…\nސާރާ އެފޮތްއޭނާގެ މޭގައި ޖައްސާލިއެވެ. އެންމެ ފަހުން އޭނާޔަށް ލޮލުގެ ފެނުން ލިބުމަށް މެދުވެރިވި އިންސާނާ އޭނާޔަށް ފެނުނީއެވެ.\nޑރ ސަލީމު ކާރީ އަހަރެންގެ ލޯނެގާފަ ސާރާޔަށް ދިނުމަށް އެދުނީމެވެ.ނަމަވެސް ޑރ ސަލީމު ކަނޑައެޅިގެން މިކަމާ ދެކޮޅު ހެދިޔެވެ. އެކަމަކު އަހަރެން އުއްމީދު ކަޑައެއްނުލަމެވެ. ޑރ. އަނޫޕަމާ ކާރީ ވާހަކަ ދެއްްކީމެވެ. …ތަފާތު އެތަށް ވާހަކަޔަށް ފަހު ޑރ އަނޫޕަމް އެއްބަސް ވިއެވެ. އަދި ކަންތަށް ކުރަންވާގޮތް ކިޔާދިނެވެ.\n“ސޫރަޖް. ކަލޭ ލޯ ތިޔަ ހަދިޔާ ކުރަނީ އެމީހުންނަށް ތިޔަޤުރުބާނީ އެގޭތަ؟”\nޑރ އަނޫޕަމް ސޫރަޖް އާއި ސުވާލު ކުރިއެވެ.\n” ނޫން. ޑރ އެވެ. މިއީ ސިއްރެއް ޕުލީސް . މިކަމުގައި ކޮންމެ ފަދަ ގޮތެއްވިޔަސް މިކަންތަށް ކުރީ އަހަރެންކަން އެގިގެން ނުވާނެ. ވަޢުދުވޭ. ސާރާގެ ލޮލަށް އަލިކަން ލިބުމަކީ އަހަރެންގެ މަޤުސަދެވެ. ސާރާޔަކީ އަހަރެންގެ ދިރިހުރުން. ޑރ.އަހަރެން ސާރާދެކެ ވަރަށް ލޯބިވޭ..\nއަހަރެން އިންޑިޔާ އަށް އައިގޮތަށް މަންމަ މެނާ ބައްދަލު ކުރީމެވެ. އަހަރެން ނިންމާފަވާ ގޮތް މަންމަ މެން ކާރީ ބުނުމާއެކު މުޅި ގޭތެރެ ބަނަވިއެވެ. އެއްވެސް މީހަކު ތިމާގެ ދަރީގެ ދުނިޔެ ބަނަކޮށްފަ އަނެކަކުގެ ގޭގެ ހުޅުކޮޅު ދިއްލާކަށް ނުރުހޭނެއެވެ.\n“ސޫރަޖް. ދަރިފުޅާ ތިޔަކަހަލަ މޮޔަ ވާހަކަ ނުދައްކާ. ދަރިފުޅުގެ ތިޔަ ޤުރުބާނީއަކާ މަންމަ މެންނަށް ނުރުހެވޭނެއެވެ. ތިޔައީ މޮޔަކަމެކެވެ ދަރިފުޅުގެ ދުނިޔެ އަނދިކުރާކަށް މަންމަމެންނަށް ނުރުހެވޭނެ”\nޙާލިދާ ގިސްލާ ރޮމުން ދިޔައެވެ. ސޫރަޖް ގެ ބައްޕަ އެއްވެސް އެއްޗެކޭ ނުބުނެ ސޯފާގަ އިށީދެގެން އިނެވެ.\n“ބައްލަވާ. ކަލާ ސޫރަޖް އަށް ވިސްނާނުދީ ތިޔަ އިނީ ކީއްވެގެންތޯ. މީނަ މިކުރަނީ ކޮންފަދަ މޮޔަ ތާކުން ތާކު ނުޖެހޭ ޙިޔާލެއް؟. މިކަން އަޑުއިވުމުގެ ކުރިން އަހަރެން މަރުނުވީ ކީއްވެބާ؟.”\nޙާލިދާ ނަސީމުގެ ކާރީ އިށީންނަމުން ޝަކުވާ ކުރިއެވެ.\n“ޙާލިދާ.ފުރަތަމަ މިކަން ހުރިގޮތް ބަލަން އަހަރެމެން ދެމީހުން މަދުރާއީއަށް ދާން ހިގާށެވެ.ޑރ. އަނޫޕަމް ރަނގަޅު ޙިޔާލެއް ދީފާނެ ތޯއްޗެއްނު.ފަހަރެއްގަ ސާރާޔަށް އެހެން ލޮލެއް ލިބުންވެސް އެކަށީގެންވޭ ނޫން ތަ؟ ދޯ ދަރިފުޅާ”\nބައްޕަގެ ވާހަކަޔާ މަންމަ ވެސް އެއްބަސް ވިއެވެ. ހަމަވަގުތުން މަދުރާއީއަށް ދާން މަންމަ އާއި ބައްޕަ ފުރިއެވެ. ކޮލެޖްގެ އޮރިޔަންޓޭޝަން ދުވަހަށް ވާތީ އަހަރެންނަށް ނުދެވުނެވެ. އެކަމަކު އެދުވަސްވީ އެމީހުންގެ ހަޔާތުގެ ސަފުހާގެ ފަހުދުވަހަށެވެ. މަދުރާއީއަށް ދިޔަ ބަސް ފުރޮޅާލީއެވެ. އަދި އެހިތާމަވެރި ހާދިސާގައި އަހަރެންގެ ލޮބުވެތި މަންމަޔާ ބައްޕަ ނިޔާވީއެވެ.\nއެވަގުތު އަހަރެންގެ ހިތަށް އައީ ވަރަށް މޮޅު ބުއްދިއެކެވެ. ސޫރަޖް ގެ ނަންވެސް ގެއްލުނު މީހުންގެ ލިސްޓުގައި ޖެއްސީމެވެ.\n“މިދެމީހުންނާ އެކު މިމީހުންގެ ފިރިހެން ކުއްޖެއް ހުންނާނެ. އޭނާ ކޮބާ؟” ސިފައިންގެ މީހުން ކާރީ އަހަރެން އަހަމުން ދިޔައީމެވެ. ނަތީޖާއަކަށްވީ ސޫރަޖް ގެއްލުމެވެ. މަންމަ މެން ކާރީ ކަށުކަމާ ކެމީ ކަންތަކުގަ އަހަރެން އުޅޭތީ އޮފިސަރުން ސުވާލު ކުރިއެވެ.\nނިޔާވެފައިވާ ދެމީހުންގެ ރައްޓެއްސެކޭ ބުނެ އޮޅުވާލީމެވެ. ނަސީބަކުން އޮފިސަރު ވެސް ސޫރަޖް ގެއްލުނީކަމަށް ނިންމިއެވެ. އަދި ހަމަ އެދުވަހު މަންމަ މެންގެ ކަށުކަމާ ކެމީގެ ކަންތަކަށްފަހު ކުއްޔަށް ހިފައިގެންހުރި ގެ ދޫކޮށްލީމެވެ. އަދި މަދުރާއީއަށް ބަދަލުވީމެވެ.\nސާރާ ގިސްލަ ގިސްލާފަ ރޯން ފެށިއެވެ.ފޮތް ކިޔަން އުނދަގޫވެގެންނެވެ. އަދި އެފޮތް އަނެއްކާވެސް އޭނާގެ މޭގައި ޖައްސާލިއެވެ. އަދި އެފޮތް ކިޔަންފެށިއެވެ.\nނަސީބު ގެޔަށްވެސް ސީދާ އަހަރެން ނުގުޅަމެވެ. މަންމަ މެންނިޔާވި ޙަބަރު ލިބުމާ އެކު އަހަރެން ހޯދާނެކަން އެގޭތީ އަހަރެން ގެއްލުނުވާހަކަ އެންބަސީއަށްވެސް އެހެންމީހެއްގެ ނަމުގައި ގުޅާފަ ޙަބަރު ކުރީމެވެ.އަހަރެންގެ ޕުލޭން ވަރަށް ކާމިޔާބެވެ. މާދަމާ ޔަކީ އަހަރެންގެ ލޯ އޮޕަރޭޝަން ކުރެވޭ ދުވަހެވެ. އަދި މިފޮތުގައި އަހަރެންގެ އަތުން ލިޔެވޭނެ ފަހުދުވަހެވެ.\nދެންބާކީ ބައިއިނީ އިގިރޭސި ބަހުން ލިޔެފައެވެ. އަދި އެލިޔުމަކީ ސޫރަޖް ބުނެގެން ކޮންމެވެސް މީހކު ލިޔެފަވާ އެއްޗެއްކަން އެގެއެވެ.\nދެދުވަހެވެގެ ތެރޭގައި އަހަރެންގެ އޮޕަރޭޝަން ކުރެވުނެވެ. އަދި އަހަރެންގެ ސާރާޔަށް އަހަރެންގެ ލޯ ފޮނުވާލެވުނެެވެ. އޭގެ ފަހުން ދުވެސްކޮޅެއްތެރޭ ސާރާގެ ލޯއޮޕަރޭޝަން ކުރެވި ސާރާގެ ލޮލުގެ ފެނުން ލިބުނު އުފާވެރި ޙަބަރު ޑރ. އަނޫޕަމް އަހަރެންނަށް ދިނެވެ. އަހަރެންގެ އުންމީދު ފުރިހަމަަ ވިއެވެ. އަހަރެން އެކަނިވިޔަސް ހިތާމަޔެއް ނުކުރަމެވެ. ގެޔަށް ކައްކާ މީހަކު ލީމެވެ. ކޮންމެ ދުވަހަކު ކައްކާފަ ކާންހަދާފަ އޭނާ ދަނީއެވެ. އަނދިރި ކަމުގެ ހަޔާތެއް ސާރާ ވެއަތު ކުރީ ހާދަ ހިތާމައިގެ ޔޭ އަހަރެންގެ ހިތަށް އެރިއެވެ. އެހެނަސް އަހަރެން މިއަދު ވަނީ އުފަލެވެ. އަމާނާތުގެ ވެރިޔާއަށް އަމާނާތް ދެވުނީމައެވެ. އެއީ އަހަރެންގެ ލޯބީގެ ހަދިޔާއެވެ.\nއެއްދުވަހު ގޭގަ އުޅޭ ކައްކާ މީހާ އާއި އެކު ކ. ގުރާދޫ ބަޔަކު އަހަރެންގެ ގެޔަށް އައެވެ. ފުރަތަމަ އެމީހުންނަށް އަހަރެންގެ ސިއްރު ފަޅާ އަރާފާނެތީ ބިރުގަތެވެ. އެހެނަސް އެއީވަރަށް މާތްބައެކެވެ. މަދުރާއީގައި ހަފްތާއަކު މަޑުކޮށްލާނެ ތަނެއްބޭނުން ވީއެވެ. ހޮޓަލުން ތަނެއް ނުލިބިގެންނެވެ. އަހަރެން އެމީހުންނަށް ހިޔާވަހިކަން ދިނީމެވެ.އަހަރެންގެ އެކަނިވެރިކަން ފެނިފަޔާ އަހަރެން އެމީހުންނާ މެދު ކަންތަށް ކުރި ގޮތުން އެމީހުން އަހަރެންދެކެ ފިސާރި ލޯބިވާކަން އެނގުނެވެ. އަދި އަހަރެން އެމީހުންގެ ރަށް ކ. ގުރާދޫއަށް ގެނެސް އެމީހުންގެ ހިޔާވަހިކަން އަހަރެންނަށް ދިނެވެ. ސާރާޔާ ބެހޭގޮތުން މީހެއް ކާރީ އަހާލާކަށް ވެސް އަހަރެންނަށް ނުކެރުނެވެ. އަހަރެންގެ ލަދުވެތިކަން މިކަމަށް ހުރަސް އަޅަނީއެވެ….\nމިއީ މިފޮތުގައި އިގިރޭސިންވެސް ވާފަހު ބައެވެ. އެއީ އެދުވަސްކޮޅު ސޫރަޖް ކ. ގުރާދޫއަށް ބަދަލުވީމާ އެހެންމީހަކު ލައްވާ ލިޔުއްވަން ސޫރަޖް ބޭނުން ނުވީއެވެ. އެއީ އެފޮތުގެ ފަހުސޮފްހާއެވެ. އެއީ ސިއްރުތަކުގެ ޙަޒާނާއެވެ.\nސާރާ އޭނާގެ އުނގުމަތީގައިވާ ފޮތުގައިވާ އަކުރުތަށް ފަނޑުވާވަރަށް އޭނާގެ ލޮލުން ކަރުނަ އޮހޮރުނެވެ.އަދި ގިސްލަން ފެށިއެވެ. އެވަގުތު ވިއާމާ މަލްހާ އޭކިޔާފަ ގޮވަމުން ދޮރުގަ ޓަކިތަޅަނީއެވެ. އެވަގުތު އޭނާޔަށް ރޮވުނީ ފިސާރި ބާރަށް ކަން އޭނާޔަށް އިހުސާސް ވިއެވެ.ސާރާ ދޮރު ހުޅުވިއެވެ. އޭރުވެސް އޭނާގެ އަތުގައި ސޫރަޖް ގެ ފޮތް އޮތެވެ. ވިއާމާ އެތެރަށް ވަނެވެ.\n“މަލް. ވީކީއްތަ؟ ތިރޮނީ ކީއްވެތަ؟”\nސާރާ އޭނާގެ އަތުގައިވާ ފޮތް ވިއާމާ އަތަށް ދިއްކޮށްލިއެވެ. ވިއާމާ ސުވާލުގެ ބެލުމަކުން ސާރާ އާއިދިމާލަށް ބަލާލިއެވެ. އަދި ސާރާ ދިއްކޮށްލި ފޮތުގައިހިފައިގެން އިތުރު ސުވާލެއްނުކޮށް އެނދުގައި އިށީނެވެ. ކޮންމެ ގަޑެއްކިޔުމަށް ފަހު ހައިރާންކަން ފުރިފައިވާ ގޮތަށް އޭނާ ސާރާޔާ ދިމާލަށް ބަލާލިއެވެ. އޭނާގެ ލޮލުންވެސް އެވަގުތު ހޯސްލާފަ ކަރުނަ ފައިބައެވެ.\n“މާނަޔަކީ…. ތިޔަ..އީ އެސާރާ…ޔޭތަ؟”\nސާރާ އާނއެކޭ ބުނުމުގެ ގޮތުން ބޯޖަހާލިއެވެ.\nވިއާމާގެ ހިތާ ސިކުޑި އޭނާޔާ އެކު ނުވާކަހަލައެވެ. ތަފާތު ދުވަސް މަތިން ސާހިލް ބުނެފައިވާ ޖުމްލަތަށް ވިއާމާ ހަނދާނަށް އަންނަމުންދިޔައެވެ.\n“ސާހިލް ގެ ކޮންމެ ލަވައެއް ކޮންމެވެސް މީހަކަށް އިޝާރާތް ކުރާކަހަލަ. އަނެއްކާ މިއީ ކުށް ހީއެއްތަ؟”\nވިއާމާ އެއްދުވަހު ލަވަ ލިޔަން އިނދެފަ އަހާލިއެވެ.\n“ނޫން . ތިޔައީ ކުށް ހީއެއްނޫން. އަހަރެންގެ ޅެން، ލަވަ އަހަރެން ހަގީގަތުގަވެސް އިޝާރާތް ކުރަނީ ހަމަ ކޮންމެވެސް ފަރާތަކަށް ވަރަށް ދުރުގައި އެހެނަސް ވަރަށް ކާރިގަ ވާފަރާތަކަށް.”\nސޫރަޖް މިހެން ބުނުމުން ވިއާމާ ލަދުން މޯޅިވެލިއެވެ. ވިއާމާ ހީކުރީ އެއީ ވިއާމާޔަށް އިޝާރާތް ކޮށްފަ ބުނި އެއްޗަކަށެވެ. ނަމަވެސް ހަގީގަތަކީ ސާހިލް ގެ ކޮންމެ އަދާއެއްވެސް،ބުނެލި ކޮންމެ ބަހެއްވެސް އިޝާރާތް ކުރީ މަލްހާ، އުފް ސާރާޔަށެވެ.\n“ވިއާމާ މިކަން ސިއްރު ކޮށްދޭތި ﷲ އަށްޓަކާއި. އަަަހަރެންނަކީ ސާރާކަން އެކަކަށްވެސް ޙާއްސަ ކޮށް ސޫރަޖް އަށް އެގުނަ ނުދޭތި . ވަޢުދު ވޭ.”\nސާރާ ރިހުމުން ފުރިފާވާ އަޑަކުން ވިއާމާ ކާރީ ބުންޏެވެ.\nދެމީހުން އެކަކު އަނެކަކުގެ ގައިގާ ބައްދާފަ ރޮމުން ކަރުނަ އޮހޮރިއެވެ. މިރުއިމަކީ އުފަލުން ރޮވުނު ރުއިމެއް ކަމެއް ނޫނީ ހިތްދަތިވެގެން ރޮވުނު ރުއިމެއް ކަމެއް ނޭނގެއެެވެ.\n“މަލް.ކަލޭ އަދިވެސް ސިއްރު ކުރަނީތަ؟ އޭނާއަށް މިއަދު ކަލޭގެ އެހީ ބޭނުންވޭ ނޫންތަ؟. ތިޔައީ ސާރާކަން އެގުނީމާ އޭނާ ވަރަށް އުފާވާނެ އަހަރެން ތިކަން ސިއްރެއް ނުކުރާނަން މަ މިދަނީ އޭނާ ކާރީ ބުނަން.”\nވިއާމާ އެނދުން ތެދުވެ ހިގައިގަންނަމުން ބުނެލިއެވެ.\n“ނޫން. ވިއާމާ. އަދި މިވާހަކަ ސިއްރު ކުރޭ ﷲ އަށްޓަކައި. އާދޭސް ކުރަން.”\nސާރާ ދެއަތްޖޯޑު ކޮށްފަ ރޮމުން ވިއާމާ ގެ ފައިބުޑަށް ތިރިވެފަ ވިއާމާ ފައިގައި ހިފަމުން ބުނެލިއެވެ.\nVara salhi. Idea hama habeys. Kondhuvahakun ane part. Ummeedh kurani ma first ♡♡♡♡♡.☆MEEKAIL☆\nThank you Meekael first time i saw your comment. have you read all the parts of this story?\nWoooow vvvvv reeeeethi ….. kn duvahkun anehbai ……\nReally nice story. I like it. Keep it .\nAlhey v touching… Next part kon irakun???? Varah kiyaa hithun mi hiry????\nIts really exciting now☺\nI encourage you to continue?\nKalaa kalaa kiyaathy varah urrrgggghhhhhhhhh…\nV v v salhi mihaaru .keep it up\nWow….. waiting for the next part. …\nRozy Please avahah upkoh dhehchey…\nV nice. Can’t wait.\nހިތް ވިންދާނުލައި… (7)\nލޯބި June 30, 2015\nއެހެނިހެން ލޯބި January 3, 2016\nއެހެނިހެން ދީނީ ލޯބި November 23, 2018


Liverpool alun thaavaluge 1 vana ah!\nލިވަޕޫލު އަލުން ތާވަލުގެ އެއް ވަނައަށް!\nބޯންމައުތުގެ މައްޗަށް، 3-0 ގެ ނަތީޖާއަކުން ކާމިޔާބު ހޯދައި، ލިވަޕޫލް އަލުން ތާވަލުގެ އެއް ވަނަ މަގާމަށް ޖެހިލައިފި އެވެ.\nމެޗަށް ނިކުތުމުގެ ކުރިން އެއް ވަނައިގައި އޮތީ، މެންޗެސްޓާ ސިޓީ އެވެ. ތާވަލުގެ އެއް ވަނައަށް ސިޓީ ދިއުމަށް މަގުފަހިވީ، ލެސްޓާ ސިޓީ އާއި ވެސްޓްހަމް ޔުނައިޓަޑް އަތުން ލިވަޕޫލް އެއްވަރު ވުމުންނެވެ.\nލިވަޕޫލްގެ ލަނޑުތައް ކާމިޔާބު ކުރީ، ސެޑިއޯ މާނޭ އާއި ޖޯޖީނިއޯ ވައިނަލްޑަމް އާއި މުހައްމަދު ސަލާހް އެވެ. ލިވަޕޫލްގެ ކޯޗް، ޔާގަން ކްލޮޕް ބުނީ، ލިވަޕޫލަށް އަލުން އެއް ވަނައަށް އާދެވުނީ، ކުޅުންތެރިން ގެންގުޅުނު ރަނގަޅު އެޓިޓިޔުޑްގެ ސަބަބުން ކަމަށެވެ.\nހާއްސަކޮށް އޭނާ ވަނީ، ދެ ވަނަ ލަނޑު ޖެހި ވައިނަލްޑަމްއަށް ވަރަށް ބޮޑަށް ތައުރީފް ކޮށްފަ އެވެ. ކްލޮޕް ބުނީ، މެޗުގެ ކުރިން، ވައިނަލްޑަމް އުޅުނީ ކުޑަކޮށް ބަލިވެ ކަމަށެވެ. އެހެންނަމަވެސް އޭނާ ކުޅެން ބޭނުންވާ ކަމަށް ހާމަކޮށްފައިވާ ކަމަށެވެ.\n"ރޭ (ހުކުރު ދުވަހުގެ ރޭ) ގިނީ [ޖޯޖީނިއޯ ވައިނަލްޑަމް] ޓީމު ހޮޓަލަށްކަށް ނާދޭ، އޭނާ ބަލިވެ އުޅޭތީ،" ކްލޮޕް ބުންޏެވެ. "އޭގެ ފަހުން ގަޑިއިރުތަކެއް ވަންދެން ނިދާފަ ރަނގަޅު ވީމަ އޭނާ އަހަންނަށް ގުޅާފަ ބުނީ ތިމަންނަ ކުޅެން ބޭނުމޭ، ތިމަންނައަށް ކުޅެވޭނެޔޭ، އޭނާ މެޗުގައި ކުޅެފި، ވަރަށް ރަނގަޅަށް އޭނާ ޕާފޯމް ކުރި، ލަނޑު ޖެހީމަ އެންމެން ތިބީ އޭނާގެ ގައިގައި ބައްދާލަން ބޭނުން ވެފަ."


MSS ge boat anaanee Rajje ah beynunvaa kaadaa eku: STO\nއެމްއެސްއެސްގެ ބޯޓު އަންނާނީ ރާއްޖެއަށް ބޭނުންވާ ކާޑާއެކު: އެސްޓީއޯ\nއެމްޕީއެލް ބަނދަރުގައި ބަހައްޓާފައި ހުރި ކޮންޓެއިނާ ތަކެއް: އެސްޓީއޯއިން ދަނީ މުދާ އުފުލުމުގެ އޮޕަރޭޝަން ފަށަން ތައްޔާރު ވަމުން-\nއެސްޓީއޯ ޝިޕިން ކުންފުނި، މޯލްޑިވްސް ސްޓޭޓް ޝިިޕިން (އެމްއެސްއެސް) ގެ ފުރަތަމަ ބޯޓު ރާއްޖެ އަންނާނީ ކާޑު ބަރުކޮށްގެން ކަމަށް އެ ކުންފުނިން ބުނެފި އެވެ.\nދަރުބާރުގާއި އިއްޔެ ބޭއްވި ނޫސްވެރިންގެ ބައްދަލުވުމުގައި ރައީސް އިބްރާހިމް މުހައްމަދު ސޯލިހު ވަނީ އެސްޓީއޯ ޝިޕިންގެ ފުރަތަމަ ބޯޓު އަންނަ ހަފުތާ މާލެ އަންނާނެ ކަމަށް ވިދާޅުވެފަ އެވެ. ނަމަވެސް މިހާރު ޕްލޭން ކުރެވިފައިވާ ގޮތުން އެމްއެސްއެސްގެ ފުރަތަމަ ބޯޓު ރާއްޖެ އަންނާނީ އަންނަ މަހުގެ ތިން ވަނަ ދުވަހު އެވެ.\nއެސްޓީއޯގެ މެނޭޖިން ޑިރެކްޓަރު ހުސެއިން އަމްރު ވިދާޅުވި ގޮތުގައި އަމިއްލަ ޝިޕިން ލައިނެއް އޮތުމުން ރައްޔިތުންނަށް ހެޔޮ އަގުގައި މުދާ ފޯރުކޮށް ދިނުމަށް ފަސޭހަ ވެގެންދާނެ ކަމަށެވެ. މިހާރު ތަހަމަލް ކުރަމުންދާ އުނދަގޫ ހާލަތަށް ބަލާއިރު އަމިއްލަ ޝިޕިން ލައިނެއް އޮތުން މުހިންމު ކަމަށެވެ.\nގައުމީ ޝިޕިން ކުންފުންޏެއް އުފެއްދުމަކީ 2020ގެ ތަސައްވުރުގައި ވެސް ހިމަނާފައި އޮތް ކަމެކެވެ. ނަމަވެސް 2020 އާ ހަމަ އަށް ވެސް ގައުމީ ޝިޕިން ކުންފުންޏެއް ރާއްޖޭގައި އުފެދިފައެއް ނުވެ އެވެ. ރާއްޖެއަކީ ރައީސް އިބްރާހިމް ނާސިރުގެ ވެރިކަމުގެ ދުވަސްވަރު ވަރުގަދަ ޝިޕިން ކުންފުންޏެއް އޮތް ގައުމެވެ.


MDP ge congress mi aharu beyvveyne kamakah gabooleh nukurevey: Hassan | Mihaaru\nއެމްޑީޕީގެ ކޮންގްރެސް މި އަހަރު ބޭއްވޭނެ ކަމަށް ގަބޫލެއް ނުކުރެވޭ: ހަސަން\n13 ނޮވެމްބަރ 2017 - 09:52 21 comments\nއެމްޑީޕީން ކުރިން ނިންމާފައި އޮތީ މިދިޔަ ސެޕްޓެމްބަރު މަހުގެ ކުރީކޮޅު ކޮންގްރެސް ބޭއްވުމަށެވެ. ނަމަވެސް ސަރުކާރުން ޕާޓީ އަށް ދޭން ޖެހޭ ފައިސާ ނުލިބޭތީ އޭރު ކޮންގްރެސް ނުބޭއްވުނީ ކަމަށް އެމްޑީޕީން ބުނެފައިވެ އެވެ.\nއެކަމަކު އޭގެ ފަހުން ފައިސާ ލިބިފައިވީ ނަމަވެސް ކޮންގްރެސް ބާއްވާނެ ދުވަހެއް ކަނޑަނާޅާ ކަމަށް އެމްޑީޕީން ބުނެ އެވެ.\nސިޔާސީ ޕާޓީތަކަށް ދޭންޖެހޭ 27 މިލިއަން ރުފިޔާ މިދިޔަ މަހު ސަރުކާރުން ދޫކޮށްފައިވާ އިރު، އެމްޑީޕީ އަށް ލިބުނީ 7.4 މިލިއަން ރުފިޔާ އެވެ.\nހަސަން ވިދާޅުވީ ސަރުކާރުން ދޫކޮށްފައިވާ ފައިސާ ޚަރަދު ކުރާނީ މި އަހަރުގެ މިހާތަނަށް އެ ޕާޓީ ހިންގުމަށް ހޭދަވި ފައިސާ ދެއްކުމަށް ކަމަށާއި ޕާޓީގެ ކޮންގްރެސް ބާއްވާނީ އެކަމަށް ޚާއްސަކޮށްފައިވާ ފަންޑަށް ފައިސާ ލިބުމުން ކަމަށެވެ.\n"މިހާތަނަށް ޕާޓީ ހިންގާފަ ހުންނާނީ އެކި ގޮތްގޮތުން ފައިސާ ހޯދައިގެން ދެއްތޯ. ސަރުކާރުން ދޫކުރި ފައިސާ ހަރަދު ކުރަންޖެހޭ އެ ފައިސާ ދެއްކުމަށް. ފަންޑަށް ފައިސާ ހޯދުމަށް ކުރަންޖެހޭ މަސައްކަތްތައް މި އަންނަނީ ކުރަމުން." ހަސަން ވިދާޅުވި އެވެ.\nCongress baavan MDP in faisaa hoadhan fashaifi\nއެމްޑީޕީން ކުރިން ބުނި ގޮތުގައި ކޮންގްރެސް އަށް 2.8 މިލިއަން ރުފިޔާގެ ބަޖެޓެއް ކަނޑައަޅާފައިވާ އިރު 1،123 މީހުން ބައިވެރިވާނެ އެވެ.\nއިތުރު ލިޔުންތައް އެމްޑީޕީ އެމްޑީޕީ ކޮންގްރެސް އެމްޑީޕީގެ ޗެއާޕާސަން ހަސަން ލަތީފް\nރައީސް ޔާމީން ބަލިކުރުން ނޫން ގޮތެއް ނެތް: ހަސަން\nކޮންގްރެސްގައި 1500 މީހުން ބައިވެރިވާނެ: އެމްޑީޕީ


ކޮވިޑާއި ގުޅިގެން އޭއީއެޗް އިން މެދުކަނޑާލި ބައެއް ޚިދުމަތްތައް އަލުން ފަށަން ނިންމައިފި | Atoll News\nކޮވިޑާއި ގުޅިގެން އޭއީއެޗް އިން މެދުކަނޑާލި ބައެއް ޚިދުމަތްތައް އަލުން ފަށަން ނިންމައިފި\nޝާއިޢުކުރީ: މުޙައްމަދު އަފްރާޙް ޖޫން 20, 2021, 06:13\nކޮވިޑާއި ގުޅިގެން އައްޑު އިކުއެޓޯރިއަލް ހޮސްޕިޓަލް (އޭއީއެޗް) އިން މެދުކަނޑާލި ބައެއް ޚިދުމަތްތައް އަލުން ފަށަން ނިންމައިފި އެވެ.\nއެ ސިޓީގައި ކޮވިޑު ބަލީގެ ކޮމިއުނިޓީ ސްޕްރެޑުގެ ސަބަބުން މެދުކަނޑާލާފައިވާ ބައެއް ޚިދުމަތްތައް އަލުން ފެށުމަށް ނިންމާފައިވަނީ މިއަދުން ފެށިގެން ނެވެ.\nއޭއައިއެޗް އިން ނެރުނު ދެންނެވުމެއްގައި ބުނެފައި ވަނީ ހުޅުމީދޫ، މަރަދޫ އަދި ފޭދޫ ސިއްހީ މަރުކަޒުގައި ސްޕެޝަލިސްޓް ފިޒިކަލް ކޮންސަލްޓޭޝަން ފަށާނެ ކަމަށެވެ.\nއެގޮތުން ހުޅުމީދޫ ސިއްހީ މަރުކަޒަށް ހަފުތާއަކު2ދުވަހު އަދި މަރަދޫ އާއި ފޭދޫ ސިއްހީ މަރުކަޒަށް ކޮންމެ ދުވަހަަކު ވެސް ޕެޝަލިސްޓު ޑޮކްޓަރުން ޒިޔާރަތް ކުރާނެ ކަމަށް އެ ހޮސްޕިޓަލުން ވަނީ ބުނެފަ އެވެ. އަދި އޭއީއެޗް ގައި ފިޒިކަލް ކޮންސަލްޓޭޝަން ދޭނީ އޮންލައިން ކޮންސަލްޓޭޝަނަށް ފަހު، ހޮސްޕިޓަލަށް ގެންނަންޖެހޭކަމަށް ކަނޑައެޅޭ ފަރާތްތައް އެކަނި ކަމަށް ވެސް ވަނީ ބުނެފަ އެވެ.\nއެ ހޮސްޕިޓަލުން ބުނީ އޯޕީޑީގެ ޚިދުމަތް ފެށޭ އިރު، ކޮވިޑުގެ ހާލަތަށް ރިޔާއަތްކޮށް އެއްތަންވުން ކުޑަކުރުމުގެ ގޮތުން ޚިދުމަތް ދެވޭނީ އަދަދު މަދުކޮށް ދުވާލަކަށް ކަނޑައެޅޭ ވަކި ޢަދަދަކަށް ކަމަށެވެ.\n“ރޫޓިންގ އެމްއާރްއައި، ސީޓީ، އެކްސްރޭ، އެކޯ، އީއީޖީ، އީއެމްޖީ އަދި މެމޮގްރަފީގެ ޚިދިމަތް ފެށޭނެ ކަަމަށާއި ޚިދުމަތް ދެވޭނީ ބަލިމީހާގެ ބަލީގެ ހާލަތަށް ބަލައި، އިސްކަންދޭންޖެހޭ ފަރާތްތަކަށް އިސްކަންދޭ އުސޫލުން. އަދި ކޮވިޑް-19 ގެ ހާލަތަށް ރިޔާއަތްކޮށް އެއްތަންވުން ކުޑަކުރުމުގެ ގޮތުން ޚިދުމަތް ދެވޭނީ ޢަދަދު މަދުކޮށް، ދުވާލަކަށް ކަނޑައެޅޭ ވަކި ޢަދަދަކަށް. އަދި މެދުކަނޑާލާފައި އޮތް ފިޒިއޮތެރަޕީގެ ޚިދުމަތް ވެސް ފެށޭނެ.” އޭއީއެޗް ގެ ބަޔާނުގައި ބުނެފައި ވެއެވެ.\nއެ ހޮސްޕިޓަލުން ބުނީ ކުރިންވެސް އަޅާފައިވާ އުސޫލާއި އެއްގޮތަށް އޯޕީޑީ އޮންނަ ދުވަސްތަކުގައި މެއިން އެންޓެރެންސް ހެނދުނު6ން ހަވީރު6އަށް ހުޅުވާނެ ކަމަށެވެ.\nކޮވިޑުގެ ނާޒުކު މި ދަނޑިވަޅުގައި ޢާންމު ރައްޔިތުންގެ ފަރާތުން ލިބުނު އެއްބާރުލުމަށް ޝުކުރު އަދާކޮށްފައިވާ އިރު، އޭއީއެޗުން ބުނީ ކުރިއަށް އޮތް ތަނުގައި ވެސް އެފަދަ އެއްބާރުލުން ލިބޭނެ ކަމަށް އުއްމީދު ކުރާ ކަމަށެވެ.\nމި ދަނޑިވަޅުގައި ވެސް ބަލަމުން ދަނީ ސިއްހީ ފަރުވާގެ ޚިދުމަތް ވީހާވެސް ލުއި ފަސޭހަކޮށް ރަނގަޅު ފެންވަރުގައި ފޯރުކޮށްދިނުމަށް ކަމަށް ވެސް އޭއީއެޗުން ބުނެ އެވެ.\nރޯގާ ނުވަތަ އެނޫން ވެސް ކޮވިޑުގެ އެއްވެސް ޢަލާމާތެއް ހުންނަ ފަރާތްތަކުން ސީދާ ހޮސްޕިޓަލަށް އައުމުގެ ބަދަލުގައި ފްލޫ ކްލިނިކަށް ދިއުމަށް ވެސް އޭއީއެޗުން ވަނީ އެދިފަ އެެވެ.\n— Addu Equatorial Hospital (@aeh_mv) June 19, 2021


Avas hidhumathaaeku Kanduadeege hurihaa massahkatheh heyo agugai - Raajje Divers | Ungoofaaru\nބަނޑޭރިގަނޑު/ޙަބަރު/އަވަސް ޚިދުމަތަކާއެކު ކަނޑު އަޑީގެ ހުރިހާ މަސައްކަތެއް ހެޔޮ އަގުގައި- ރާއްޖެ ޑައިވާސް\nއިބްރާހީމް ޒަޔާން6ނޮވެމްބަރ 2018\n0 176 1 މިނެޓުން ކިޔާލެވޭ\nރާއްޖެ ޑައިވާސްގެ ލޯގޯ / ރާއްޖެ ޑައިވާސް ފޭސްބްކް ޕޭޖް\nކަނޑުއަޑީގެ މަސައްކަތްތަކޭ ބުނުމުން، އެއީ ކޮން މަސައްކަތްތަކެއްކަން ގިނަ ބަޔަކަށް ނޭނގި ދާނެއެވެ. ކަނޑު އަޑީގައި ހުންނާނީ ކޮން މަސައްކަތެއްބާއޭ ހިތައްއަރާފާނެއެވެ. ޒަމާނުއްސުރެ އަހަރަމެންގެ ކާބަފައިންނާ ހިސާބުންވެސް ފެނިފައިވަނީ ހަމައެކަނި މަސްވެރިކަމާ ލަނޑާނެގުންފަދަ ކަންކަމޭ ނުވަތަ ގައު ނަގާ މުރަކަ ނެގުން ފަދަ މަސައްކަތް ބާއޭ ވެސް ހިތައް އަރާފާނެއެވެ.\nމިއަދު އަހަރެމެންގެ ދިރިއުޅުމަށް އައިސްފައިވާ ބަދަލުތަކާއި ކުރިއެރުމާއި ހޯދައިފައިވާ އަދި ހޯދަމުންދާ ޓެކްނޮލޮޖީގެ ވަސީލަތްތަކާއެކު މަސައްކަތުގެ މާހައުލު މިވަނީ ވަރަށްބޮޑަށް ފުޅާވެފައެވެ. ބޭނުންއިރަކު ބޭނުންތާކު ކޮންމެފަދަ މަސައްކަތެއްވެސް ފަސޭހަކަމާއެކު ކުރެވޭނެ ގޮތްތައް މިވަނީ ހޯދައި ޤާއިމުކޮށްފައެވެ. މިގޮތުން މޫދާއި ކަނޑުގެ އަޑިވެސް މިއަދު މިވަނީ ބޮޑެތި މަސައްކަތްތައްހިނގާ ސައިޓަކަށް ބަދަލުވެފައެވެ.\nފޮޓޯ / ރާއްޖެ ޑައިވާސް ފޭސްބްކް ޕޭޖް\nރާއްޖޭގައި މޫދުގަޔާއި އަދި ކަނޑު އަޑީގައި މިފަދަ މަސައްކަތް ކުރުމަށް ނަން މަޝްހޫރުވެފައިވާ ބަޔަކީ ރާއްޖެ ޑައިވާސް އެވެ. ދެބެން ގުޅިގެން އުފެއްދި މިކޮމާރޝަލް ޑައިވިންގް ވިޔަފާރީގައި، ކަނޑުއަޑީގައި ޑައިވް ކޮށްގެން ކުރާ ހުރިހާ މަސައްކަތްތަކެއް ކޮށްދެއެވެ.\nމިމަސައްކަތްތަކުގެ ތަފްސީލު ދެމުން ރާއްޖެ ޑައިވާސް ގެ މެނޭޖިން ޑިރެކްޓާ އަހުމަދު ފައިސަލް “އުފާ ނިއުސްއަށް” ދިން ޚާއްސަ ބަސްދީގަތުމެއްގައި ވިދާޅުވީ ރާއްޖެ ޑައިވާސް އަކީ، ޑައިވް ކޮށްގެން ކަނޑު އަޑީގައި ކުރަން ޖެހޭ މަސައްކަތްތައް ކޮށްދޭ ކުންފުންޏެއް ކަމުގައެވެ. އެގޮތުން ކަނޑުއަޑީގައި ސިވަރޭޖް ހޮޅި އެޅުމާއި ކަނޑު އަޑީގެ ސާރވޭ ކުރުމާއި، އޮޑި ދޯނިފަހަރުންނާއި ރާއްޖެ އަންނަ ޔޮޓާއި ސަފާރީއާއި ބޮޑެތި ބޯއްޓުފަހަރުން ކަނޑަށް ވެއްޓޭ ނުވަތަ ދޫވާ ތަކެއްޗާއި ނަގިލިފަދަ ތަކެތި ގެއްލުނީމަ ޑައިވްކޮށް އެހޯދައި ނަގައި ދިނުމާއި ރިސޯޓުތަކުގެ ފަޅު ސާފުކޮށް ދިނުންފަދަ މަސައްކަތްވެސް ކޮށްދޭކަމަށެވެ.\nމީގެ އިތުރުން އިންސްޕެކްޝަން ޑައިވިންގެ ހިދުމަތާއި ކަނޑުއަޑީގެ ވީޑިއޯގްރަފީވެސް މިކުންނިން ހަދައިދެއެވެ. “އިންސްޕެކްޝަން ޑައިވިންގް (މޫދުގައި ކަނޑު އަޑީގައި ތަކެއްޗަށް ލިބިފައި ހުންނަ ގެއްލުން ބޯޓު ފަހަރަށް ލިބިފައި ހުންނަ ގެއްލުން ބަލައިދިނުން) ވެސް އަޅުގަނޑުމެން ކުރަން، މިމަސައްކަތްތަކަކީ ޕްރޮޖެކްޓް ބޭސިސްކޮށް ކުރާ މަސައްކަތްތަކެއް. ހަމަ ކޮންމެ ބަޔަކު ވެސް ގުޅާލީމަ ޚިދުމަތް ދެން. އެއީ ރިސޯޓު ތަކުން ވިޔަސް، ބޮޑެތި އެހެން ކުންފުނިތަކުން ވިޔަސް ސަފާރީ ތަކުން ވިޔަސް އަދި އަމިއްލަ ފަރުދެއް ވިޔަސް އަޅުގަނޑުމެންނަށް ގުޅާލުމުން ހަމަ އެންމެ އަވަސް ޚިދުމަތެއް ދެން. ރާއްޖެ ޑައިވާސްގެ އެންމެ ޚާއްސަ ކަމަކީ ގުޅާލުމާއެކު އަވަސް ޚިދުމަތެއް އަޅުގަނޑުމެން ހަމަ ކޮންމެ ކަސްޓަމަރަކަށް ވެސް ދިނުން، އަދި އަޅުގަނޑުމެންގެ ހުރިހާ މަސައްކަތެއްގައި ވެސް ހަމަ އުޅޭނީ މިކަމުގެ (ޑައިވިންގެ) ތަޖުރިބާ ހުރި ދިވެހިން.” ފައިސަލް ވިދާޅުވިއެވެ.\nމީގެ ތިން އަހަރު ކުރިން 2015 ގައި ފެށުނު މިކުންފުނިން މިހާތަނަށް ކޮށްފައިވާ ޚާއްސަ މަސައްކަތްތަކުގެ ތެރޭގައި ޗައިނާ-މޯލްޑިވްސް ފްރެންޑްޝިޕް ބްރިޖު “ސިނަމާލެ ބްރިޖު” ގެ މަސައްކަތް ހިމެނެއެވެ. ސިނަމާލެ ބްރިޖު ހެދިއިރު، ކަނޑު އަޑީގައި ކުރި (ޑައިވަރުން ކުރަން ޖެހޭ ހުރިހާ މަސައްކަތްތަކެއް) ކުރީ ރާއްޖެ ޑައިވާސް އިންނެވެ. އޭގެ އިތުރުން ސްޓެލްކޯގެ ސިވަރޭޖް މަސައްކަތްތައް އަދި ދިއްފުށީ ފާހާނާ ހޮޅީގެ މަސައްކަތްތައް ވެސް އެއީ ރާއްޖެ ޑައިވާސްގެ ކާމިޔާބު މަސައްކަތްތަކެކެވެ. މީގެ އިތުރުން ކުރި ވަރަށް މުހިންމު މަސައްކަތެއް ބޮޑެތި ދަގަނޑު ބޯޓުތަކާއި ސަފާރީ ތަކުގެ ހަލް ސާފު ކުރުން، ހަލްގައި ޖަހާފަ ހުންނަ ފެހަ ކެހުން ފަދަ މަސައްކަތްތައް ރާއްޖެޑައިވާސްއިން ކޮށްފައިވާނެކަމަށް ފައިސަލް ވިދާޅުވިއެވެ.\nޑައިވިން ސްކޫލެއް ހުޅުވައިގެން އެންމެ ފުރަތަމަ ފެށި ކަނޑު އަޑީގެ އެކިއެކި ތަޖުރިބާތައް، ރާއްޖެ ޑައިވާސް ވަނީ މިހާރު މިވަނީ އެއަށްވުރެ މަތީ ހަރުފަތަކަށް އަރާފައެވެ. ކަސްޓަމަރުންގެ ފަރާތުން މުޅިން ވެސް ލިބެނީ އުފާވެރި ފީޑްބެކް އެވެ. އެއްވެސް ޝަކުވާއެއް އަދި މިހާތަނަށް ރާއްޖެ ޑައިވާސް އަށް ލިބިފައި ނުވާކަމީ ވެސް، ރާއްޖެ ޑައިވާސް ގެ ކަސްޓަމަރުން ހިތްހަމަ ޖެހިފައި ތިބި ކަމުގެ އެންމެ ބޮޑު އެއް ހެއްކެވެ.\nރާއްޖެ ޑައިވާސް އާއެކު ކަނޑުއަޑީގެ އެއްވެސް މަސައްކަތެއް ކުރަން ބޭނުންފުޅުވާ ފަރާތްތަކުން 7772822 އަށް ގުޅާލާ ތަފްސީލު ދެއްވަވާ، ރާއްޖެ ޑައިވާސްގެ މަސައްކަތްތައް ބައްލަވާލެއްވުމާށާއި އިތުރަށް މައުލޫމާތު ހޯއްދެއްވުމަށް މިލިންކަށް ޒިޔާރާތް ކޮށްލައްވާ.


june ge niyalah contract hamavaa kulhun thereen ge contract thakah hahle hoadhai dhenee ?\nޖޫންގެ ނިޔަލަށް ކޮންޓްރެކްޓްތައް ހަމަވާ ކުޅުންތެރީންގެ ...\nޖޫންމަހުގެ ނިޔަލަށް ކޮންޓްރެކްޓްތައް ހަމަވާ ކުޅުންތެރީންގެ ކޮންޓްރެކްޓްތައް މިސީޒަން ނިމެންދެން ދިގުދަންމާލަން މަޝަވާތައް ފަށައިފިއެވެ. ކުޅުންތެރީންގެ ހައްގުތައް ހިމާޔަތްކޮށްދޭ ޖަމްއިއްޔާއިން މިމައްސަލަ ވީޑިއޯ ކޮންފަރެންސް މެދުވެރިކޮށް މިއަދުގެ ވަގުތެއްގައި ބާއްވާ ޔޫއޭފާގެ މަޝްވަރާ ބައްދަލުވުމަށް ހުށަހަޅާނެއެވެ.\nމިބައްދަލުވުމުގައި ޖޫންގެ ނިޔަލަށް ސީޒަން ނުނިމެއްޖެނަމަ ދެން އަމަލުކުރާނެ ގޮތަކާއިމެދުވެސް މަޝްވަރާކުރާނެއެވެ. އަދި އެޕްރީލް ފަހުކޮޅު ލީގުތައް ފަށަން ކުރީން މަޝްވަރާތައް ކުރެވުނު ނަމަވެސް މިހާރު އެންމެ ރަގަޅުގޮތަކީ ޖޫން ކުރީކޮޅު ލީގުތައް ފެށުންކަމަށްވެސް ހުށަހަޅާނެއެވެ.\nދުނިޔޭގައި ބާރަށް ފެތުރެމުންދާ ކޮވިޑް ނަވާރައިގެ ސަބަބުން މެދު ކަނޑާލާފައިވާ ލީގުތައް އަލުން ފަށަން ގައުމުތަކުން ބޭނުންވާ އެންމެ މުހިއްމު ސަބަބަކީ ޓީވީ ރައިޓްސް އިން ލިބެންޖެހޭ ފައިސާގެ މައްސަލައެވެ. އަދި ޖޫންގެ ނިޔަލަށް ބައެއް ކުޅުންތެރީންގެ ކޮންޓްރެކްޓައް ހަމަވާއިރު ބައެއް ކުޅުންތެރީން މިހާރުވެސް ތިބީ އެ މުއްދަތުން ފެށިގެން އެހެން ކްލަބްތަކާއެކު ކޮންޓްރެކްޓްތައް ހަދައިގެންނެވެ. މީގެ ތެރެއިން އެންމެ ފާހަގަކޮށްލެވޭ އެއްކުޅުންތެރިއަކީ އަޔެކްސްއަށް ކުޅޭ ހަކިމް ސިޔަޝްއެވެ. ޖޫން 30 އަށްފަހު އޭނާއަކީ އިގިރޭސި ވިލާތުގެ ޗެލްސީގެ ކުޅުންތެރިއެކެވެ. ނަމަވެސް އެހާތަނަށް ސީޒަން ނުނިމެއްޖެނަމަ އޭނާގެ މިލްކުވެރި ކްލަބަކާމެދު ބޮޑު ބަހުސްއަކަށް ދާނެއެވެ.\nމިފަދަ ކަންކަމާހުރެ މިބައްދަލުވުމުގައި ގޮތެއް ނިންމަން ޔޫއޭފާއާއި ފީފާ އަދި ފިފްބްރޯއިން މަޝްވަރާ ކުރާނެއެވެ.\nޔޫރޯ އަންޑަރ ޓުވެންޓީވަން ފުޓްބޯޅަ މުބާރާތުގެ ފައިނަލްމެޗް މިރޭ ކުޅެވޭނެއެވެ. މިރޭ ރާއްޖޭގެ ގަޑިން 12 ޖަހާއިރު ކުޅުމަށް ...


Sudan ge idhikolhu leadarun hayyarukohfi\nސުދާންގެ އިދިކޮޅު ލީޑަރުން ހައްޔަރުކޮށްފި\nއިތިއޯޕިއާގެ ރައީސް އަބިއްޔު އަހްމަދު ސުދާންއަށް ކުރެއްވި ދަތުރުފުޅުގައި\nސުދާންގެ ސަލާމަތީ ބާރުތަކުން އެ ގައުމުގައި ކުރިއަށްދާ މުޒާހަރާތަކުގައި ތިއްބެވި އިދިކޮޅު ލީޑަރުން ހައްޔަރު ކޮށްފި ކަމަށް ރިޕޯޓުތައް ބުނެފި އެވެ.\nއެ ބޭފުޅުން ހައްޔަރުކޮށްފައި ވަނީ ސުދާންގައި ހިނގަމުންދާ ހަމަނުޖެހުންތަކަށް ހައްލެއް ހޯދުމުގެ ބޭނުމުގައި އެބޭފުޅުންނާއި އިތިއޯޕިއާގެ ބޮޑުވަޒީރު އަބިއްޔު އަހްމަދު އާއި ބައްދަލު ކުރެއްވިތާ ކުޑަ އިރުކޮޅެއް ފަހުން ނެވެ.\nމުޒާހަރާ ކުރަން ތިބި މީހުންނަށް ސުދާާންގެ އަސްކަރިއްޔާއިން އެންމެ ފަހުން ދީފާއިވާ ހަމަލާތަކާއި ގުޅިގެން އެފްރިކާ ބައްރުގައި ފާހަގަ ކޮށްލެވޭ ލީޑަރެއްގެ ގޮތުގައި ހުންނެވި އިތިއޯޕިއާގެ ރައީސް އަބިއްޔު ސުދާންގެ މިލިޓަރީ ކައުންސިލްގެ ބޭފުޅުންނާއި އިދިކޮޅު ފަރާތްތަކާއި ވެސް ވަނީ ބައްދަލު ކުރައްވާފަ އެވެ.\nއެގޮތުން އިދިކޮޅު ފަރާާތްތަކުން އެ މަނިކުފާނު ބައްދަލު ކުރެއްވީ ޕޮލިޓިޝަންއެއް ކަމަށްވާާ މުހަންމަދު އެސްމަތު އަދި ސުދާން ޕީޕަލްސް ލިބަރޭޝަން މޫވްމަންޓް (އެސްޕީއެލްއެމް)ގެ އުތުރު ބަރާާންޗްގެ އިސްމާއިލް ޖަލާބްއާ އެވެ.\nއޭގެ ތެރެއިން އެސްމަތު ހައްޔަރުކޮށްފައި ވަނީ މިދިޔަ ހުކުރު ދުވަހު އަބިއްޔުއާއި ބައްދަލުކޮށް ނިމުނުތާ ކުޑަ އިރުކޮޅެއް ފަހުން ނެވެ. އަދި ޖަލާބް ހައްޔަރު ކުރީ އޭނާ ދިރިއުޅުއްވާ ގެއިން ކަމަށާއި އޭނާ ހައްޔަރު ކުރި އިރު އެއްވެސް ސަބަބެއް ބަޔާން ކޮށްފައި ނުވާކަމަށް ވެސް އެބޭފުޅުންގެ އެއިޑުން އޭއެފްޕީ ނިއުސްއަށް މައުލޫމާތު ދެއްވި އެވެ. ޖަލާބް ހައްޔަރުކޮށްފައި ވާއިރު އެސްޕީއެލްއެމްގެ ޑެޕިއުޓީ ލީޑަރު ވެސް މީގެ ދުވަސްކޮޅެއް ކުރިން ވަނީ ހައްޔަރުކޮށްފަ އެވެ.\nސުދާންގެ މަޝްރަހު ދިރާސާކުރައްވާ ފަރާތެއް ކަމަށްވާ އެރިކް ރީވްސް ހާމަކުރައްވާ ގޮތުގައި މި ހައްޔަރުތަކުގެ ސަބަބުން އެ ގައުމުގެ މަޝްރަހު އިތުރަށް ގޯސްވެގެން ދާނެ އެވެ.\nއަދި ސުދާންގައި ބާރު ނަންގަވައިގެން ތިއްބެވި މިލިޓަރީ ކައުންސިލުން އާންމުންނާއި މަޝްވަރާކުރަން ބޭނުން ނުވާކަން އެ ފަރާތުން ކަންތައް ކުރަމުން ދާގޮތުން ވަރަށް ރަނގަޅަށް ދޭހަވާކަން ވެސް އެރިކް ފާހަގަ ކުރެއްވި އެވެ.\nސުދާންގެ ވެރިރަށް ޚަރްތޫމްގައި މުޒާހަރާކުރަންތިބި ބަޔަކަށް މިދިޔަ ހޯމަ ދުވަހު ސިފައިން ދިން ހަމަލާގައި 100 އަށްވުރެ ގިނަ މީހުން މަރުވެފައިވާކަމަށް އިދިކޮޅު ފަރާތްތަކުން ބުނާއިރު އެ ގައުމުގެ ހެލްތު މިނިސްޓްރީއިން ބުނަނީ މަރުވި މީހުންގެ އަދަދަކީ 61 ކަމަށެވެ. އެ ހަމަލައަށް ފަހު ފިތުރު އީދުގައި އެހެން ގައުމުތަކުގެ މުސްލިމުން އީދު ފާހަގަ ކުރަމުން ދާއިރު ޚަރްތޫމްގެ ރައްޔިތުން ތިބީ ބިރުވެރިކަމެއްގެ ތެރޭގަ އެވެ.


Fathaa trackun 1 kg Cigarette foshi, 180 kilo kuni!\nފަތާ ޓްރެކުން 1 ކިލޯ ސިނގިރެޓް ފޮށި، 180 ކިލޯގެ ކުނި!\nފަތާ ޓްރެކް ސަރަހައްދުން ނެގި ކުނިތަކާއެކު ނަގާފައިވާ ފޮޓޯއެއް- ފޮޓޯ: ބީއެމްއެލް\nފެން ބޮއިފައި މަގު މައްޗަށް ފުޅި އެއްލާލުމަކީ އާއްމު ކަމެކެވެ. ރެޑްބުލް ބޮއިފަހި ދަޅު ހޫރާލުމަކީ "ގަޓު" ވުން ކަމަށް ދެކޭ ބަޔަކު ވެސް އުޅެ އެވެ. މިކަމުގެ ނަތީޖާ ބަލާޑެވެ. ކޮންމެ ދުވަހަކު އެތައް ސަތޭކަ ބަޔަކު މޫދަށް އެރި އުޅޭ "ފަތާ ޓްރެކު" ސަރަހަދު ޑައިވްކޮށްގެން ބެލިއިރު އަޑުން ފެނުނީ ހުސް ކުންޏެވެ. މި ތަނުން ނެގި ސިނގިރޭޓު ހުސް ކުރި ފޮށިތަކުގެ ބަރުދަނުގައި އެކަނި ވެސް ކިލޯއެއް ހުއްޓެވެ. އެހާވެސް ގިނަ އެވެ. އަދި ހުރިހާ ކުންޏެއް އެއްކޮލުމުން ބަރުދަން އެތަށް ސަތޭކަ ކިލޯއަކަށް އަރަ އެވެ.\n"ހަމަ ހައިރާންވި މިހާ ކުނި ހުންނާނެ ކަމަށް ހީ ވެސް ނުކުރަން މިތަނަކު. މިހުރީ ހަމައެކަނި މި ސަރަހައްދުން ނެގިހާ އެއްޗިހި،" ފަތާ ޓްރެކް ސަރަހައްދުން ނެގި ކުނިތައް ދައްކާލަމުން ގައުމީ ބޭންކުގެ އޮފިޝަލު ވިދާޅުވި މިއަދު އެވެ.\nގައުމީ ބޭންކުގެ "އަހަރެންގެ ބޭންކް" ދިވެހިންގެ ބޭންކް ކެމްޕޭންގެ 24 ވަނަ ހަރަކާތުގެ ގޮތުގައި ބޭންކުގެ މުވައްޒަފުން މިއަދު ވަނީ ފަތާ ޓްރެކް ސަރަހައްދު ސާފުކޮށްފަ އެވެ. މޯލްޑިވްސް ސުވިމިން އެސޯސިއޭޝަން އާއި ޑައިވް ޑެސްކް އަދި ޑައިވް ކްލަބް މޯލްޑިވްސް ގުޅިގެން ކުރިއަށް ގެންދިޔަ މި ހަރަކާތުގައި އެ ސަރަހައްދު ފީނައިގެން މޫދު އަޑިން ގިނަ އަދަދެއްގެ ކުނި ނެގި އެވެ.\nމި ހަރަކާތުގައި ގައުމީ ބޭންކުގެ މުވައްޒަފުން ވެސް ޑައިވް ކުރި އެވެ. ފަތާ ޓްރެކް ސަރަހައްދުން ނެގި ކުނީގެ ތެރޭގައި 250 ދަޅާއި 500 ޕްލާސްޓިކް ފުޅި އަދި 310 އަށްވުރެ ގިނަ ޕްލާސްޓިކް ކޮތަޅު ހިމެނެ އެވެ. މި ތަކެތީގެ ބަރު ދަން 180 ކިލޯއަށް ވުރެ ބަރެވެ.\nފަތާ ޓްރެކް ސާފު ކުރުމުގައި ހަރަކާތްތެރިވި ބޭންކުގެ ބައެއް މުވައްޒަފުން-\nބޭންކުގެ އޮފިޝަލް ވިދާޅުވީ ފަތާ ސަރަހައްދުން ގިނަ އިން ނަގާފައިވަނީ ޕްލާސްޓިކް ފުޅި ކަމަށެވެ.\n"ހީވަނީ ފެން ބޯން ނޫނީ ފެން އަޅައިގެން ގޮސް ވައްޓާލާފައި ހުރި އެއްޗިހި ހެން. މިއީ ވަރަށް ދެރަ ކަމެއް،" އޮފިޝަލް ވިދާޅުވި އެވެ.\nބޭންކުން މި މަހުގެ އެއްވަނަ ދުވަހުން ފެށިގެން ކުރިއަށް ގެންދާ އަހަރެންގެ ބޭންކް ކެމްޕޭންގެ ދަށުން މިމަހު 28 ހަރަކާތެއް ކުރިއަށް ގެންދާނެ އެވެ. އަދި މުޅި އަހަރަށް ކުރިއަށް ގެންދާ މި ހަރަކާތަށް ބޭންކުން 300 މިލިއަން ރުފިޔާ އިންވެސްޓް ކުރަން ވަނީ ނިންމާފަ އެވެ.\nމި ކެމްޕޭންގެ ދަށުން މި ފަހަރު ސާފުކޮށްފައި މިވަނީ ފަތާ ޓްރެކް ސަރަހަދެކެވެ. ކޮންމެ ދުވަހަކު މޫދަށް ގޮސް އުޅޭ އެ ސަރަހައްދުން އެއް ކިލޯ ސިނގިރޭޓު ފޮއްޓާއެކު 180 ކިލޯގެ ކުނި ފެނުމަކީ މިއީ ވިސްނަން ޖެހޭ ކަމަކަށް ނޫނީ ނުވާނެ އެވެ.\nމަދު މުވައްޒަފުންތަކެއް ހިޔާނާތްވީ ބީއެމްއެލްގެ ފައިސާއަށް\nބީއެމްއެލް އިސްލާމިކްއިން އާ ތިން އެކައުންޓް ތައާރަފުކޮށްފި\nއޭބީއޭ ކޮންފަރެންސް: ބީއެމްއެލްގެ ކާމިޔާބު މަސައްކަތެއް\nބައިނަލްއަގުވާމީ ބޭންކިން ކޮންފަރެންސް ފަށައިފި


SunOnline: Bidheyseennah minimum wage nudheefi nama gellun vaany dhivehinnah: Transparency\nބިދޭސީންނަށް މިނިމަމް ވޭޖު ނުދީފިނަމަ ގެއްލުންވާނީ ދިވެހީންނަށް: ޓްރާންސްޕޭރެންސީ\nއަހުމަދު މިޒްޔާލް 10 Nov 2021, 19:27\nމާރުކޭޓު ސަރަހައްދުގައި ބިދޭސީއަކު އަލުވި ބަސްތާ ގުދަން ކުރަނީ -- ސަން ފޮޓޯ\nރާއްޖޭގައި މަސައްކަތް ކުރާ ބިދޭސީ މަސައްކަތްތެރިންނަށް ދޭނެ މިނިމަމް ވޭޖު ނުވަތަ އެންމެ ކުޑަ އުޖޫރައެއް ކަނޑައަޅާފައި ނެތުމުން އޭގެ ގެއްލުން ދިވެހި މަސައްކަތްތެރިންނަށް ވެސް ލިބޭނެ ކަމަށް ޓްރާންސްޕޭރެންސީ މޯލްޑިވްސްއިން ބުނެފިއެވެ.\nރާއްޖޭގައި ފުރަތަމަ ފަހަރަށް މިނިމަމް ވޭޖެއް ކަނޑައަޅައި، އިއުލާން ކުރީ މިދިޔަ ހޯމަ ދުވަހުގައެވެ.\nޓްރާންސްޕޭރެންސީ މޯލްޑިވްސްއިން ބުނީ މިނިމަމް ވޭޖުގެ ނިޒާމުގެ ތެރޭގައި ރާއްޖޭގައި މަސައްކަތް ކުރާ ހުރިހާ އެންމެން ހިމަނަން ޖެހޭނެ ކަމަށެވެ.\nރާއްޖޭގައި މަސައްކަތް ކުރާ ބިދޭސީ މަސައްކަތްތެރިން މިނިމަމް ވޭޖު ނިޒާމުގެ ތެރޭގައި ނުހިމެނުމަކީ އޭގެ ނުސީދާ ގެއްލުން ދިވެހިން މަސައްކަތްތެރިންނަށް ލިބޭނެ ކަމެއް ކަމަށް ވެސް ޓްރާންސްޕޭރެންސީއިން ބުނެއެވެ.\n"މީގެ ސަބަބުން ވަޒީފާ ދޭ ފަރާތްތަކުން، މަސައްކަތްތެރިންނަށް މިނިމަމް ވޭޖު ނުދިނުމުގެ މަގުސަދުގައި ކުޑަ މުސާރައަކަށް ބިދޭސީ މަސައްކަތްތެރިން ލައްވައި މަސައްކަތް ކުރުމަށް މަގު ފަހިވެގެންދާނެއެވެ،" މިކަމާ ގުޅޭގޮތުން ޓްރާންސްޕޭރެންސީއިން ނެރުނު ބަޔާނުގައި ބުނެފައިވެއެވެ.\nބިދޭސީ މަސައްކަތްތެރިންނަށް މިނިމަމް ވޭޖު ނުލިބުމަކީ މިހާރު ވެސް ބިދޭސީ މަސައްކަތްތެރިންނާ ދޭތެރޭ އޮންނަ ތަފާތު ކުރުންތައް އިތުރުވެ، އެ މީހުންގެ ހައްގުތައް ގެއްލި، އެ މީހުންނަށް ދެވޭ ވަރަށް ބޮޑު ބޭއިންސާފެއް ކަމަށް ވެސް ޓްރާންސްޕޭރެންސީއިން ފާހަގަކުރެއެވެ.\nހަމައެއާއެކު ބިދޭސީންނަށް މިނިމަމް ވޭޖު ނުދިނުމަކީ ރާއްޖޭގައި މިހާރު ވެސް އޮތް އިންސާނީ ވަގުފާރީގެ މައްސަލަ އިތުރަށް ގޯސް ވެދާނެ ކަމެއް ކަމަށް ވެސް ޓްރާންސްޕޭރެންސީއިން ވަނީ ލަފާކޮށްފައެވެ.\nސަރުކާރުން މިނިމަމް ވޭޖަށް ކަނޑައެޅި އަދަދުތަކާ މެދު ބައެއް މީހުން ފާޑުކިޔަމުންދާއިރު، މިނިމަމް ވޭޖު އެޑްވައިޒަރީ ބޯޑުން ދިން ލަފަޔާ ހިލާފަށް ސަރުކާރުން މިނިމަމް ވޭޖު ކަނޑައެޅުމުން ޓްރާންސްޕޭރެންސީއިން ވަނީ ކަންބޮޑުވުން ފާޅުކޮށްފައެވެ.\nއެގޮތުން ހުރިހާ މަސައްކަތްތެރިންނަށް ދިރިއުޅެވޭ ވަރުގެ އުޖޫރައެއް ނުވަތަ ލިވަބަލް ވޭޖެއް ކަނޑައެޅުމަށް ޓްރާންސްޕޭރެންސީން ވަނީ ގޮވާލާފައެވެ.\nޝަރީއަތް ފަސްކުރުމުން ޓްރާންސްޕޭރަންސީގެ ފާޑުކިޔުން


Fonadhoo maguthakugai thaaru elhumuge masakkaiy mimahu fesheyne: MTCC - vNews.mv\nފޮނަދޫ މަގުތަކުގައި ތާރު އެޅުމުގެ މަސައްކަތް މިމަހު ފެށޭނެ: އެމްޓީސީސީ\nޠާހިރާ އަޒްހާރު 04 October 2020, 13:14\nލ. ފޮނަދޫގެ މަގުތަކުގައި ތާރު އެޅުމުގެ މަސައްކަތް މި މަހުގެ ތެރޭގައި ފެށޭނެކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީން ބުނެފިއެވެ.\nއެމްޓީސީސީން ބުނީ ލ. ފޮނަދޫ މަގުތައް ހެދުމުގެ މަޝްރުއުގެ ދަށުން މިހާރު ކުރިއަށްދަނީ މަގުތަކުގައި އޭބީސީ ފަށަލަ އެޅުމުގެ މަސައްކަތް ކަމަށެވެ. ފޮނަދޫގެ މަގުތަކުގައި ތާރުއެޅުމުގެ މަސައްކަތް މިމަސްތެރޭ ފެށޭނެ ކަމަށް އެމްޓީސީސީން ވަނީ ބުނެފައެވެ.\nއެމްޓީސީސީން ބުނީ މި މަޝްރޫޢުގެ ދަށުން، ދިގުމިނުގައި 3.5 ކިލޯމީޓަރު ހުންނަ 12 މަގު ތަރައްޤީ ކުރެވޭނެ ކަމަށެވެ. އަދި 27،848 އަކަ މީޓަރުގެ ސަރަޙައްދެއްގައި ތާރުއެޅުމާއި، ފެންހިންދާ ނިޒާމެއް ޤާއިމުކުރުމާއި، ސްޕީޑް ބްރޭކަރު ހަރުކުރުމާއި މަގުމަތީ ނިޝާން ހަރުކުރުމުގެ މަސައްކަތް މި މަޝްރޫޢުގެ ތެރޭގައި ހިމެނޭކަމަށް އެމްޓީސީސީން ބުނެއެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަރާތުން އެމްޓީސީސީއާ ހަވާލުކޮށްގެން ކުރިއަށްގެންދާ މި މަޝްރޫޢަކީ 25.5 މިލިއަން ރުފިޔާގެ މަޝްރޫއެކެވެ. މި މަޝްރޫޢުގެ އަމަލީ މަސައްކަތް ފަށާފައިވަނީ 26 ޖޫން 2019 ގައެވެ.


America ge khaarijee vazeeru kamun Tillerson vaki koffi | Mihaaru\nއެމެރިކާގެ ޚާރިޖީ ވަޒީރުކަމުގެ މަގާމުން މިއަދު ދުރުކުރި ރެކްސް ޓިލަސަން.\nއެމެރިކާގެ ޚާރިޖީ ވަޒީރުކަމުން ޓިލަސަން ވަކިކޮށްފި\n13 މާޗް 2018 - 18:02 1 comment\nވޮޝިންޓަން (މާޗް 13) - އެމެރިކާގެ ޚާރިޖީ ވަޒީރުކަމުގެ މަގާމުން ރެކްސް ޓިލަސަން މިއަދު ވަކިކޮށްފި އެވެ.\nރައީސް ޑޮނަލްޑް ޓްރަމްޕް ވަނީ ޓިލަސަންގެ ބަދަލުގައި ސީއައިއޭގެ ޑިރެކްޓަރު މައިކް ޕޮމްޕިއޯ ޚާރިޖީ ވަޒީރު ކަމަށް ހަމަޖައްސަވައިފަ އެވެ. ސެންޓްރަލް އިންޓެލިޖެންސް އެޖެންސީ ހިންގުމަށް ޓްރަމްޕް ވަނީ ގިނާ ހަސްޕެލްއާ ހަވާލުކޮށްފަ އެވެ. މިއީ އެ މަގާމަށް އަންހެނަކު ހަމަޖެއްސި ފުރަތަމަ ފަހަރެވެ.\nޓްރަމްޕް ކުރެއްވި ޓްވީޓެއްގައި ވަނީ ޓިލަސަންގެ ޚިދުމަތަށް ޝުކުރު އަދާކުރައްވައިފަ އެވެ. އަދި އާ ޚާރިޖީ ވަޒީރުގެ ފަރާތުން ފުރިހަމަ ޚިދުމަތެއް ލިބޭނެ ކަމަށް އުއްމީދު ކުރައްވާ ކަމަށް ވިދާޅުވެފައިވެ އެވެ.\nއެގްޒިންމޮބިލްގެ ކުރީގެ ޗީފް އެގްޒެކެޓިވް ޓިލަސަން އެމެރިކާގެ ޚާރިޖީ ވަޒީރުކަމާ ހަވާލުވެވަޑައިގެންނެވީ މީގެ އަހަރެއްހާ ދުވަސް ކުރިންނެވެ.\nޚާރިޖީ ވަޒީރުކަމުން ޓިލަސަން ދުރުކުރި އިރު ރައީސް ޓްރަމްޕްއާ ބައެއް މައްސަލަތަކުގައި ވަނީ ޚިޔާލު ތަފާތުވެފަ އެވެ. ވޮޝިންޓަން ޕޯސްޓުން ބުނެފައި ވަނީ މަގާމުން އިސްތިއުފާ ދިނުމަށް ޓްރަމްޕް ވަނީ ޓިލަސަން އަށް ހުކުރު ދުވަހު ދަންނަވައިފަ އެވެ. މިދިޔަ ހޯމަ ދުވަހު ޓިލަސަން ވަނީ އެފްރިކާ އަށް ކުރެއްވި ދަތުރުފުޅު ކުރު ކުރެއްވުމަށް ފަހު ވޮޝިންޓަނަށް ވަޑައިގެންފަ އެވެ.\nއިތުރު ލިޔުންތައް އެމެރިކާ ތިލާސަން\n20 hours ago 116


13 Faharu Baigen Dhiya Anhenakah Emme Fahun Loabi Loabi Anhena Kujjaku Libijje - Vaguthu\n13ފަހަރު ބައިގެން ދިޔަ އަންހެނަކަށް އެންމެ ފަހުން ލޯބިލޯބި އަންހެން ކުއްޖަކު ލިބިއްޖެ\nމިިދިޔަ 10 އަހަރު ތެރޭގައި 13 ފަހަރަށް ބައިގެން ދިޔަ އަންހެނަކަށް އެންމެ ފަހުން އަންހެން ކުއްޖަކު ލިބިއްޖެއެވެ.\nއުމުރުން 35 އަހަރުގެ ލައުރާ ވޯސްލީ ކޮންމެ ފަހަރަކު ބަނޑުބޮޑުވެގެން މާގިނަ ދުވަހެއް ނުވަނީސް ބައިގެން ދަނީއެވެ. އެހެން ނަމަވެސް ދެކެމުން ދިޔަ އެ ހުވަފެންތަކުގައި ކުލަ ޖެހިދާނެ ކަަމަށް އޭނާ އުއްމީދު ކުރެއެވެ. އޭނާގެ އުއްމީދު ކުރަމުން ދިޔައީ އުމުރުން 48 އަހަރުގެ ފިރިމީހާ ޑޭވްގެ ދަރިއަކަށް ބަލިވެ އިނުމެވެ.\nމި ދެމަފިރިންނަށް އެންމެ ފުރަތަމަ ލިބެން އުޅުނު ދަރިފުޅު ބައިގެން ދިޔައީ 2008 ވަނަ އަހަރެވެ. އެ ދުވަހު ވަރަށް ދެރަވިކަމަށް ދެ މީހުންވެސް ބުންޏެވެ. އަދި އޭގެ ދެއަހަރު ތެރޭގައި ތިން ފަހަރެއްގެ މަތިން ދަރިފުޅު ބައިގެން ދިޔައެވެ.\nއެކަމާއި ޑޮކްޓަރުން ވިސްނީ މެޑިކަލް ރީސާޗް ޓީމުގެ އެހީތެރިކަން ހޯދާށެވެ. އަދި އެންމެ ފަހުން ދުނިޔޭގެ އެންމެ ކަުރިއަރާފައިވާ ދިރާސާ ކުރާ ޓީމެއްގެ އެހީތެރިކަން އޭނާ ހޯދަން ފެށިއެވެ. އަދި އެ ދިރާސާތަކުގެ އަލީގައި ވޯސްލީއަށް ދިމާވެފައިވާ މައްސަލަ ދެނެގަނެވިއްޖެއެވެ. ސްޓިކީ ބްލަޑް ސިންޑްރޯމް ނަމަކަށް ކިޔާ މައްސަލައެއްގެ ސަބަބުން ޥޯސްލީ ކޮންމެ ފަހަރަކު ބައިގެން ދަނީއެވެ.\nމި ދިރާސާތައް ހަދަމުން ދަނިކޮށްވެސް ވޯސްލީ ދެ ފަހަރަކު ބައިގެން ދިޔައެވެ. އެއީ ވިހަންވެސް މާގިނަ ދުވަހެއް ނުވަނީސްއެވެ. އަދި އެހެންވެ ހެދި އިތުރު ތަހުލީލުތަކުން އެނގުނުގޮތުގައި، އޭނާގެ ހަށިގަނޑުގައި އިތުރު މައްސަލަތަކެއް އުޅެނީއެވެ.\nއެންމެ ފަހުން އޭނާ ސްޓީރިއަޑް ނަގާ ބޭސް ކައިގެން ދަރިފުޅު ބައިގެންދިޔަ ނުދީ ހިހަފައްޓައިގެން ވަނީ އޮޕަރޭޝަންކޮށްގެން ނަގާފައެވެ. މިދިޔަ އަހަރުގެ ސެޕްޓެމްބަރު މަސް ތެރޭގައި ވޯސްލީގެ ދަރިފުޅު އޮޕަރޭޝަންކޮށްގެން ނަގާފައި ވާއިރު، އެ ކުއްޖާ އޮޕަރޭޝަންކޮށްގެން ނަގާފައި ވަނީ ދުވަސްވެސް ނުފުރާއެވެ. އެހެންވެ އެ ކުއްޖާ އައިސީޔޫގައި 11 ހަފްތާ ވަންދެން ފަރުވާދިނުމަށްފަހު އެ ކުއްޖާ ވަނީ ގެއަށް ފޮނުވާލާފައެވެ.\nވޯސްލޭ ބުނީ، މިހާރު އެ ދަރިފުޅަށް ނުވަ މަސްވެފައިވާއިރު، އެއީ އަމިއްލަ ދަރިފުޅު ކަމަށް ގަބޫލުވެސް ނުކުރެވޭ ކަމަށެވެ. އޭނާ ވަނީ އޭނާއަށް ދަރިއަކު ހޯދުމުގައި އެހީތެރިވެދިން ރީސާޗް ސެންޓަރަށާއި، ހުރިހާ އެންމެންނަށް ޝުކުރު އަދާކޮށްފައެެވެ.\nވަގުތީގޮތުން ހަމަލާތައް ހުއްޓާލަން ތުރުކީން އެއްބަސްވެއްޖެ\nޕަބްޖީން ދިމާވި ދިވެހި ދެ ޒުވާނުން ކައިވެންޏާކާ ހަމައަށް\nޖޫން 15, 2019 21:05


40 aharah fahu New Radinat aa nulai Dhivehi footboalha\n40 އަހަރަށްފަހު ނިއުރޭޑިއަންޓާ ނުލައި ދިވެހި ފުޓްބޯޅަ!\nކުރިއަށް އޮތް ފުޓްބޯޅަ ސީޒަނަކީ، ރާއްޖޭގެ ފުޓްބޯޅައަށް 74 އަހަރާއި 75 ވަނަ އަހަރު ފުރޭ އަލިމަސް ޔޫބީލް ފާހަގަ ކުރާނެ އަހަރެވެ. މި ހާއްސަ ސީޒަނާ ދިވެހި ފުޓްބޯޅަ ކުރިމަތި ލާން ތައްޔާރު ވަނީ، ރާއްޖޭގެ ފުޓްބޯޅައިގެ ރަސްގެފާން، ނިއު ރޭޑިއަންޓާ ނުލަ އެވެ. މިއީ ރާއްޖޭގެ ފުޓްބޯޅައަށް ކުރިމަތި ވާނެ ނުހަނު ބޮޑު ފަޅު ކަމެކެވެ.\nހެންވޭރުގެ މަސްވެރިންގެ އެހީތެރި ކަމާއެކު 1979 ވަނަ އަހަރު އެ އަވަށުގެ ދެމަފިރިއަކު، އުފެއްދި އެ ކުލަބު މިހިސާބަށް ގެނައީ އެތައް ބައެއްގެ ގުރުބާނީ އާއި ދާ އޮހޮރުވައިގެންނެވެ. އެ ދެމެފަރިން އުފެއްދި ކުލަބު ހިންގަން ކުއީން އަހްމަދު ވަހީދުގެ އަތް މައްޗަށް ދޫކޮށްލީ، ހެންވޭރުގެ އިޖުތިމާއީ ކަންކަމުގައި އެންމެ ހީވާގިކޮށް އުޅުވާ ބޭފުޅަކީ އޭނާ ކަމަށް ވުމުން، އެ ކުލަބުގެ ހިންގުން ވަރުގަދަ ކުރުމަށެވެ.\nވަހީދުގެ މަސްއޫލުވެރި ކަމުގެ ދަށުން، ރާއްޖޭގެ ފުޓްބޯޅައިގައި ހޯދި އެންމެ ބޮޑު ކާމިޔާބުތައް އެ ކުލަބަށް ހޯއްދަވައި ދެއްވި އެވެ. ނިއު ރޭޑިއަންޓުން ވަނީ 1987 ވަނަ އަހަރުގެ ސާފް ގޭމްސްގެގައުމީ ޓީމު ތަމްސީލު ކޮށްފަ އެވެ. އެ ހާއްސަ ކާމިޔާބީއަކީ، ރާއްޖޭގެ އެހެން އެއްވެސް ކުލަބަކަށް ދެން ދުވަހަކުވެސް ހޯދޭނެ ޝަރަފެއް ނޫނެވެ.\nމިއަދު އެފްއޭއެމުގެ ކޮންގްރެސްއިން ފާސް ކުރި ނިންމުމާއެކު މި އަހަރުގެ ފުޓްބޯޅަ ސީޒަނުން ނިއު ރޭޑިއަންޓަކަށް ޖާގަ އެއް ނެތެވެ. އޭއެފްސީ ކުލަބު މުބާރާތުގެ ސެމީ ފައިނަލަށް 2005 ވަނަ އަހަރު ނިއު ރޭޑިއަންޓް ދަތުރު ކުރުމަކީ، މި ސަރަހައްދުގައި ފާހަގަ ކުރެވުނު ބޮޑު ކާމިޔާބެކެވެ. އޭގެ ފަހުން ސަރަހައްދުގެ ކުލަބަކަށް އެއްވުރެ ދުރަށް ދެވުނީވެސް އެންމެ ފަހަރަކު އެވެ. އޭއެފްސީ ކަޕުގެ ފައިނަލަށް 2016 ވަނަ އަހަރު އިންޑިއާގެ ބެންގަލޫރު އެފްސީ ދަތުރު ކުރުމާ ހަމައަށް، މި ސަރަހައްދުގައި އޭޝިއާގެ އެންމެ ބޮޑު ރެކޯޑެއް އޮތީ ނިއު ރޭޑިއަންޓް އަތުގަ އެވެ.\nމި އަހަރު ޖަނަވަރީ މަހު ތިން ވަނަ ދުވަހު، އެފްއޭއެމުން ނިއު ރޭޑިއަންޓް ސަސްޕެންޑް ކުރީ، އެ ކުލަބުގެ 10 ކުޅުންތެރިޔަކަށް ދޭން ޖެހޭ މުސާރައިގެ ގޮތުގައި 3.8 މިލިއަން ރުފިޔާ ނުދީ އޮތުމުން ކަމަށް އެފްއޭއެމުން ބުނެ އެވެ. އެހެންނަމަވެސް ނިއު ރޭޑިއަންޓް ސަސްޕެންޑް ވުމާ ދިމާވި ވަގުތަކީ އެފްއޭއެމްގެ ލިޑާޝިޕް ބަދަލު ކުރުމަށް އެކުލަބުން އިސްނަގައިގެން މަސައްކަތް ކުރަމުންދިޔަ ވަގުތެކެވެ. އެވަގުތު އެފްއޭއެމްގެ އެކްސްކޯއިން ނިއު ރޭޑިއަންޓް ސަސްޕެންޑް ކުރުމުން، ސަސްޕެންޑް ކުރީ އެފްއޭއެމްގެ އިތުބާރު ނެތް ކަމަށް ހުށަހަޅަން މަސައްކަތް ކުރުމުން އެކަން ހުއްޓުވުމަށް ކަމަށް ބުނެ އެ ތުހުމަތު އެފްއޭއެމްގެ މައްޗަށް ކުރެވުނެވެ.\nކޮންގްރެސްގައި، ނިއު ރޭޑިއަންޓްގެ ސަސްޕެންޝަން އުވާލުމަށް ވޯޓް ދިނީ، އެ ކުލަބުގެ ކުރީގެ ވާދަވެރިޔާ، ވިކްޓަރީ ސްޕޯޓްސް ކުލަބާއި، ނިއު ރޭޑިއަންޓްގެ ކުރީގެ ކެޕްޓަން އަދި އެ ކުލަބުގެ ލެޖެންޑް އަހްމަދު ތޯރިގް 'ޓޮމް' ގެ އިސްނެންގެވުމުގެ މަތިން އުފައްދާފައިވާ މަހިބަދޫ ސްޕޯޓްސް ކުލަބެވެ. ވިކްޓަރީގެ ޗެއާމަން ޑރ. އިބްރާހިމް ނާޝިދު ވަނީ އެ މައްސަލައާ ބެހޭގޮތުން ސުވާލު އުފައްދާފަ އެވެ. އޭނާ ވިދާޅުވީ، މުސާރައިގެ މައްސަލަ ކުރިމަތިވެފައި ވަނީ ހަމައެކަނި ނިއު ރޭޑިއަންޓަށް ނޫން ކަމަށާއި، އެހެން ކުލަބުތަކަށްވެސް މައްސަލަ ދިމާވެފައިވާ ކަމަށެވެ.\nޓީސީ ސްޕޯޓްސް ކުލަބުގެ ފަރާތުން ކޮންގްރެސްގައި ތަމްސީލު ކުރެއްވި، އަހްމަދު ނަޝީދު 'ޑޭވް' ވިދާޅުވީ، ކުޅުންތެރިންގެ ހައްގުގައި ނިއު ރޭޑިއަންޓް ސަސްޕެންޝަން އެގޮތުގައި ބާއްވަން އޭނާ ތައީދު ކުރައްވާ ކަމަށެވެ.\n"ކުޅުންތެރިންނަށްވެސް ލިބޭ ވަރަށް ބޮޑު ހިތްވަރަކަށް ވާނެ ކުރިއަށް އޮތް ތަނަށް އެކުޅުންތެރިންގެ ރައިޓްސް އަށް ފައިޓް ކުރުމަށްޓަކައި، ރާއްޖޭގެ ޖަޔަންޓް ކަމަށް އެންމެން ބުނާ ކުލަބެއްގެ ސަސްޕެންޝަން އެގޮތުގައި ހިފަހައްޓާލެވިއްޖެއްޔާ." ޑޭވް ވިދާޅުވި އެވެ. "ޓީސީ ސްޕޯޓްސް ކުލަބުން އެދެނީ ކިތަންމެ ދުވަސްވީ ކުލަބަކަށްވިޔަސް، ވިކްޓަރީއަށް ވިޔަސް އީގަލްސްއަށް ވިޔަސް މާޒިޔާއަށް ވިޔަސް އަޅުގަނޑުމެން ޓީސީ ސްޕޯޓްސް ކުލަބުން އެދެނީ، މިހާރުން މިހާރަށްވެސް ފިޔަވަޅު އަޅަން."\nބައްސާމް ވިދާޅުވީ، ރާއްޖޭގެ އެންމެ ދުވަސްވީ ކުލަބު ސަސްޕެންޑްވެގެން ދިއުމުން މިއަދަކީ ވަރަށް ހިތާމަވެރި ދުވަހެއް ކަމަށެވެ. ނިއު ރޭޑިއަންޓްގެ ސަސްޕެންޝަން ބާއްވަން ކުލަބުތަކުން ނިންމުމުން، އެ ސަސްޕެންޝަނާ މެދު އެހެން ގޮތެއް ކުލަބުތަކުން ނިންމުމުންނެވެ. ކުލަބުތަކުން އެކަމާ މެދު ގޮތެއް ނިންމާނީ، އެފްއޭއެމްގެ ކޮންގްރެސްއެއްގަ އެވެ.


Kureege memberunnah inaayithakeh hoadhan hushahalhaifi\nކުރީގެ މެންބަރުން އިނާޔަތްތަކެއް ހޯދަން ހުށަހަޅައިފި\nދިއްދޫ ދާއިރާގެ މެމްބަރު އަބްދުލް ލަތީފް މުހައްމަދު - އަހުމަދު ޝުރާއު | އަވަސް\nރައްޔިތުންގެ މަޖިލީހުގެ މެމްބަރުކަން ކޮށްފައިވާ ފަރާތްތަކަށް ގިނަ އިނާޔަތްތަކެއް ދޭންޖެހޭ ގޮތަށް ރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކުގެ ގާނޫނަށް އިސްލާހުތަކެއް ހުށަހަޅައިފި އެވެ.\nތިމަރަފުށި ދާއިރާގެ މެމްބަރު މުހައްމަދު މުސްތަފާ އަދި ދިއްދޫ ދާއިރާގެ މެމްބަރު އަބްދުއްލަތީފު މުހައްމަދު ވަކި ވަކިން ހުށަހެޅި ދެ ބިލުގެ ފުރަތަމަ ކިޔުން މިއަދުގެ ޖަލްސާގައި ވަނީ އިއްވާފަ އެވެ.\nލަތީފު ހުށަހެޅުއްވި އިސްލާހުގައިވާ ގޮތުން، މަޖިލީހުގެ މެމްބަރުކަން ކޮށްފައިވާ މީހުންނާއި އެމީހުންގެ އަނބިން ނުވަތަ ފިރިން އަދި 18 އަހަރު ނުވާ ކުދިންނަށް އިންޝުއަރެންސް ސްކީމްގެ ދަށުން ބޭސް ފަރުވާ ލިބިދޭން ޖެހެ އެވެ. މިހާރު ގާނޫނު އޮންނަ ގޮތުން އިންޝުއަރެންސް ސްކީމްގެ ދަށުން ބޭސްފަރުވާ ލިބޭނީ އާއިލާގެ މްބަރުން ނުހިމެނޭ ގޮތަށް ހަމައެކަނި މެމްބަރުކަން ކުރި މީހަކަށެވެ.\nއޭގެ އިތުރުން މެމްބަރުކަން ކުރި މީހުންނާއި، އެމީހާގެ ފިރިމީހާ ނުވަތަ އަނބިމީހާއަށް ޑިޕްލޮމެޓިކް ޕާސްޕޯޓް ލިބޭ ގޮތަށް ބަދަލު ގެންނަން ލަތީފް ވަނީ ހުށަހަޅުއްވާފަ އެވެ.\nތިމަރަފުށީ ދާއިރާގެ މެމްބަރު މުސްތަފާ މަޖިލީހުގެ އިމްތިޔާޒުގެ ގާނޫނަށް އިސްލާހު ހުށަހެޅުއްވީ މަޖިލީހުގެ މެމްބަރުކަން ކޮށްފައިވާ މީހަކަށް އެއާޕޯޓް ވީއައިޕީ ސާވިސް ލިބެންޖެހޭ ގޮތަށް އެ ގާނޫނު އިސްލާހު ކުރާށެވެ.\nއެ އިސްލާހު ހުށަހެޅުއްވި ސަބަބެއް ކަމަށް މުސްތަފާ ވިދާޅުވަނީ މަޖިލިސް މެމްބަރުންނަކީ ދައުލަތަށް އެތަކެއް ހިދުމަތެއް ކޮށްފައިވާ ފަރާތްތަކަކަށް ވާތީ އަބުރުވެރި ކަމާއި ޝަރަފުވެރިކަމާއެކު މުޖުތަމައުގައި އުޅުމުގެ ފުރުސަތު ލިބިދިނުމެވެ.\nމަޖިލިސް މެންބަރުކަން ކޮށްފައިވާ ފަރާތްތަކަށް ދޭ އިނާޔަތްތައް އިތުރު ކުރަން ބިލް ހުށަހެޅުއްވި މެންބަރު މުސްތޮފާ އާއި އަބްދުއްލަތީފް ކުރިއަށް އޮތް 19 ވަނަ ރައްޔިތުންގެ މަޖިލީހަށް އިންތިހާބުވެފައެއް ނުވެ އެވެ.\nރައްޔިތުންގެ މަޖިލިސް މުހައްމަދު މުސްތޮފާ މަޖިލިސް އިންތިހާބު 2019


TC in Valencia hifahttaifi\nޓީސީން މެޗުގެ ނަތީޖާ ހަމަހމަ ކުރުމަށް ފަހު އުފަ ފާޅު ކުރަނީ\nތާވަލުގެ އެއް ވަނައިގައި އޮތް ވެލެންސިއާ އިން ލީޑް ނަގާފައި ވަނިކޮށް، ޓީސީން ލަނޑު ކާމިޔާބު ކޮށް މެޗުގެ ނަތީޖާ ހަމަހަމަކޮށް ވެލެންސިއާ މޮޅު ވިޔަ ނުދީ ހިފަހައްޓައިފި އެވެ.\nމެޗު އެއްވަރުވީ، 1-1 ންނެވެ. މެޗު އެއްވަރު ވުމުން، ވެލެންސިއާގެ ފަހަތުން ދެ ވަނައިގައި އޮތް، އެންމެ ފަހުގެ ޗެމްޕިއަން މާޒިޔާ އަށް ވަނީ އެއްވަނަ އަށް ދިއުމުގެ ފުރުސަތު ލިބިފަ އެވެ. މާދަމާ ހަވީރު ސުޕަ ޔުނައިޓެޑް ސްޕޯޓްސް އާ ދެކޮޅަށް މާޒިޔާ ކުޅޭ މެޗުން މޮޅު ވެގެން އެ ޓީމަށް ޕޮއިންޓްގެ ގޮތުން ވެލެންސިއާ އާ އެއްވަރުކޮށް ލަނޑުގެ ތަފާތުން ތާވަލުގެ އެއް ވަނަ އެރޭނެ އެވެ.\nވެލެންސިއާ ހިފެހެއްޓުމުގައި އޭނަ ބޭނުންވި ގޮތަށް ޓީސީގެ ކުޅުންތެރިން މަސައްކަތް ކުރި ކަމަށް ކޯޗް މުހައްމަދު ޝާޒްލީ ބުންޏެވެ. އޭނާ ބުނީ ޓީސީ ކަހަލަ ތަޖުރިބާކާރު ކުޅުންތެރިން މަދު އަދި ޒުވާން ކުޅުންތެރިން ގިނަ ޓީމަކަށް ވެލެންސިއާ ކަހަލަ ޓީމެއް ހިފަހައްޓާލުމަކީ ބޮޑު ކާމިޔާބެއް ކަމަށެވެ.\n"ވަރަށް ބޮޑަށް ޕްލޭން ވޯކް ކުރި،" މެޗަށް ފަހު ވާހަކަ ދައްކަމުން ޝާޒް ބުންޏެވެ. "އަދި މިހާތަނަށް ކުޅުނު މެޗުތަކަަށް ބަލާއިރު ފުރަތަމަ މެޗުގައި ވަރަށް އުނދަގޫ ވެގެން ދިޔަ. ހަގީގަތުގައި ލީގްގެ ފުރަތަމަ މެޗުގައި އެންމެ ބޮޑަށް ދިމާވި މައްސަލައަކީ އަނެއް ޓީމު [ސަސްޕަޓީސް] ކުޅޭތަން ފެނިފައި ނެތީމަ ތަންކޮޅެއް އުނދަގޫވި އެ ޓީމާ ދެކޮޅަށް ކުޅޭނެ ގޮތުގެ ސެޓަޕެއް ހަދަން. ވެލެންސިއާ ހަތަރު މެޗު ކުޅެފައި އައީމަ ދެން އެނގޭ އެމީހުން ކުޅޭ ހުރިހާ ސިސްޓަމާ އެއްޗިހިވެސް. އެއަށް ތައްޔާރުވާން ލިބުނު ވަގުތުގައި ވަރަށް ރަނގަޅަށް ތައްޔާރު ވެވުނު. މީގައި ހުރިހާ މަސައްކަތެއް ކުރީ ކުޅުންތެރިން އެ ކުޅުންތެރިން ޓެކްޓިކަލް ޑިސިޕްލިން ހިފަހައްޓައިގެން ވެލެންސިއާގެ ފެންވަރު އެނގޭތީ ކުޅުންތެރިން ވަރަށް މަސައްކަތް ކުރި."\nޓީސީގެ ކެޕްޓަން މުހައްމަދު އައްޒާމް، ވެލެންސިއާ ކޮޅަށް ޖެހި ލަނޑަކީ ލީގްގައި ވެލެންސިއާ ކޮޅަށް ވަން ފުރަތަމަ ލަނޑެވެ. އައްޒާމް ލަނޑު ކާމިޔާބު ކުރީ ލިބުނު ޕެނަލްޓީންނެވެ. އެ ޕަންލްޓީގެ ކުރިންވެސް ޓީސީއަށް ޕެނަލްޓީއެއް ލިބެން ޖެހޭ ހާލަތެއް މެދުވެރިވި އެވެ. ޓީސީގެ ބެންޗުން ޕެނަލްޓީއަކަށް އެޕްރީލް ކުރި ނަމަވެސް ރެފްރީ ޕެނަލްޓީ ދީފައެއް ނުވެ އެވެ.\nވެލެންސިއާގެ ލަނޑު، ކެޕްޓަން އަލީ އަޝްފާގް (ދަގަނޑޭ) ކާމިޔާބު ކުރީ އަލީ ފާސިރު (ސެންޓޭ) ތަނަވަސް ކޮށްދިން ފުރުސަތަކުންނެވެ. އެ ހަމަލާގައި ފެނުނީ އަޝްފާގް، ސެންޓޭ އަދި އަބްދުﷲ މިދުހަތު ފަހްމީ (ބިޗަޑް) ގެ ކޮމްބިނޭޝަނެވެ. ޓީސީގެ އޭރިއާގެ ބޭރުން އަރިމަތިން ލިބުނު ބޯޅަ ބިޗަޑް ޕާސް ކޮށްލީ ސެންޓޭ އަށެވެ. އޭރިއާ ތެރެއަށް ވަދެ ސެންޓޭ ބޯޅަ ދިނީ އޭރިއާގެ މެދުގައި ހުސްކޮށް ހުރި އަޝްފާގް އަށެވެ. އޭނާ ވަނީ އެއްފަހަރުން އެ ބޯޅަ ޓީސީގެ ގޯލަށް ވައްދާލާފަ އެވެ.\nމެޗަށް ފަހު ވާހަކަ ދައްކަމުން ވެލެންސިއާގެ ހެޑް ކޯޗް މުހައްމަދު އާތިފް (އާތީ) ބުނީ ލަނޑު ޖެހުމާ ހަމައަށް ގޭމް ޕްލޭނާ އެއްގޮތަށް ވެލެންސިއާގެ ކުޅުންތެރިން މަސައްކަތް ކުރި ކަމަށެވެ.\n"އެކަމަކު 1-0 ލީޑެްގައި ވީމަ ކުޑަ ކޮށް ޓެކްޓިކަލް ޑިސިޕްލިން ގެއްލުނީ،" މެޗަށް ފަހު އާތީ ބުންޏެވެ. "އެކި މެޗުތަކުގެ ފުލޯ އިންނާނީ އެކި ގޮތަށް. އެކި ޓީމުގެ ސްޓައިލް ކުޅުން ހުންނާނީ އެކި ގޮތަށް. ކުޅިވަރަކީ މޮޅާ ދެރަ އާއި އެއްވަރުވުމާ އޮންނަ އެޗެއް. މި މެޗަކީވެސް ތަޖުރިބާއެއް. އެއް ޕޮއިންޓާައެކު ނިންމާލެވުނަސް ހިތްހަމަޖެހޭ އެހެންނަމަވެސް ކުޅުންތެރިން ވަރަށް މަސައްކަތް ކުރި މޮޅަކުން މިއަދު ނިންމާލެވޭތޯ."\nވެލެންސިއާގެ ފޯވަޑްލައިން ހިފެހެއްޓުމުގައި، ޓީސީގެ ލަންކާ ޑިފެންޑަރު ޑަކްސަން ޕަސްކަސް ވަނީ މޮޅު ކުޅުމެއް ދައްކާފަ އެވެ. ޓީސީގެ ކޯޗް ޝާޒް ވަނީ ޑަކްސަން މެޗުގައި ދެއްކި ކުޅުމަށް ތައުރީފް ކޮށްފަ އެވެ.\nވެލެންސިއާ ދިވެހި ޕްރެމިއާ ލީގް ޓީސީ


ދިވެހި ::المنافقون - އަލް މުނާފިޤޫން\n﴿١﴾ إِذَا جَاءَكَ الْمُنَافِقُونَ قَالُوا نَشْهَدُ إِنَّكَ لَرَسُولُ اللَّهِ ۗ وَاللَّهُ يَعْلَمُ إِنَّكَ لَرَسُولُهُ وَاللَّهُ يَشْهَدُ إِنَّ الْمُنَافِقِينَ لَكَاذِبُونَ ކަލޭގެފާނުގެ އަރިހަށް منافق ން އަތުވެއްޖެހިނދު، އެއުރެން ބުނެތެވެ. ހަމަކަށަވަރުން، ކަލޭގެފާނީ، اللَّه ގެ رسول އާކަމަށް ތިމަންމެން ހެކިވަމުއެވެ. ހަމަކަށަވަރުން، ކަލޭގެފާނީ، އެކަލާނގެ رسول އާކަން اللَّه ދެނެވޮޑިގެންވެތެވެ. އަދި ހަމަކަށަވަރުން، منافق ންނީ، ދޮގުވެރިންކަމަށް اللَّه ހެކިވެވޮޑިގެންވެއެވެ.\n﴿٢﴾ اتَّخَذُوا أَيْمَانَهُمْ جُنَّةً فَصَدُّوا عَن سَبِيلِ اللَّهِ ۚ إِنَّهُمْ سَاءَ مَا كَانُوا يَعْمَلُونَ އެއުރެންގެ ހުވާތަކަކީ، އައްޑަނަތަކެއް ކަމުގައި އެއުރެން ހެދޫއެވެ. ފަހެ، އެއުރެން اللَّه ގެ މަގުން (މީސްތަކުން) އެއްކިބާކުރޫއެވެ. ހަމަކަށަވަރުން، އެއުރެން ކޮށްއުޅުނު ކަންތަކުގެ ނުބައިކަމާއެވެ!\n﴿٣﴾ ذَٰلِكَ بِأَنَّهُمْ آمَنُوا ثُمَّ كَفَرُوا فَطُبِعَ عَلَىٰ قُلُوبِهِمْ فَهُمْ لَا يَفْقَهُونَ އެއީ އެއުރެން إيمان ވެ، ދެން އެއަށްފަހު كافر ވީކަމުގެ ސަބަބުންނެވެ. ފަހެ، އެއުރެންގެ ހިތްތަކުގައިވަނީ ސިއްކަގައްސަވައިފައެވެ. ފަހެ، އެއުރެންނަކަށް ނުވިސްނެތެވެ.\n﴿٤﴾ ۞ وَإِذَا رَأَيْتَهُمْ تُعْجِبُكَ أَجْسَامُهُمْ ۖ وَإِن يَقُولُوا تَسْمَعْ لِقَوْلِهِمْ ۖ كَأَنَّهُمْ خُشُبٌ مُّسَنَّدَةٌ ۖ يَحْسَبُونَ كُلَّ صَيْحَةٍ عَلَيْهِمْ ۚ هُمُ الْعَدُوُّ فَاحْذَرْهُمْ ۚ قَاتَلَهُمُ اللَّهُ ۖ أَنَّىٰ يُؤْفَكُونَ އަދި ކަލޭގެފާނަށް އެއުރެން ފެނިވަޑައިގެންފިނަމަ، އެއުރެންގެ ހަށިތައް ކަލޭގެފާނު عجائب ކުރުވަތެވެ. އަދި އެއުރެން ވާހަކަ ދައްކާނަމަ، އެއުރެން ދައްކާ ވާހަކަ ކަލޭގެފާނު އައްސަވަމުއެވެ. އެއުރެންނީ (ފާރެއްގައި) ލައްގާފައިވާ ލަކުޑިތަކެއްފަދަ ބަޔެކެވެ. އެއުރެން ހީކުރަނީ، ކޮންމެ ހަޅޭކެއް އެއީ އެއުރެންގެ މައްޗަށް އަންނަ حملة އެއް ކަމުގައެވެ. އެއުރެންނީ، ހަމަ عداوة ތެރިންނެވެ. ފަހެ، ކަލޭގެފާނު އެއުރެންނާމެދު ރައްކާތެރިވެވަޑައިގަންނަވާށެވެ! اللَّه، އެއުރެންނަށް لعنة ލައްވާހުށްޓެވެ. އެއުރެން حق ން އެއްކިބާވަނީ ކޮންފަދައަކުން ހެއްޔެވެ؟\n﴿٥﴾ وَإِذَا قِيلَ لَهُمْ تَعَالَوْا يَسْتَغْفِرْ لَكُمْ رَسُولُ اللَّهِ لَوَّوْا رُءُوسَهُمْ وَرَأَيْتَهُمْ يَصُدُّونَ وَهُم مُّسْتَكْبِرُونَ އަދި اللَّه ގެ رسول އާ ތިޔަބައިމީހުންނަށް ފާފަފުއްސެވުމަށް دعاء ކޮށް ދެއްވުމަށްޓަކައި، ތިޔަބައިމީހުން އަންނާށޭ އެއުރެންގެ ގާތުގައި ބުނެފިނަމަަ، އެއުރެންގެ ބޯތައް ހޫރުވައިލައެވެ. އަދި އެއުރެން كبر ވެރިވެގެންވާ حال ގައި، އެއުރެން ފުރަގަސްދީ ދާތީ ކަލޭގެފާނު ދެކެވަޑައިގަންނަވާނޫއެވެ.\n﴿٦﴾ سَوَاءٌ عَلَيْهِمْ أَسْتَغْفَرْتَ لَهُمْ أَمْ لَمْ تَسْتَغْفِرْ لَهُمْ لَن يَغْفِرَ اللَّهُ لَهُمْ ۚ إِنَّ اللَّهَ لَا يَهْدِي الْقَوْمَ الْفَاسِقِينَ އެއުރެންނަށް ފާފަފުއްސެވުމަށް ކަލޭގެފާނު دعاء ކުރެއްވިޔަސް، ނުވަތަ އެއުރެންނަށް ފާފަފުއްސެވުމަށް ކަލޭގެފާނު دعاء ނުކުރެއްވިޔަސް، އެއުރެންގެ މައްޗަށް ހަމަހަމަވެގެންވެއެވެ. اللَّه، އެއުރެންނަކަށް ފާފައެއް ނުފުއްސަވާނެތެވެ. އަދި ހަމަކަށަވަމުން، فاسق ވީ މީހުންނަށް اللَّه ތެދުމަގެއް ނުދައްކަވާނެތެވެ.\n﴿٧﴾ هُمُ الَّذِينَ يَقُولُونَ لَا تُنفِقُوا عَلَىٰ مَنْ عِندَ رَسُولِ اللَّهِ حَتَّىٰ يَنفَضُّوا ۗ وَلِلَّهِ خَزَائِنُ السَّمَاوَاتِ وَالْأَرْضِ وَلَٰكِنَّ الْمُنَافِقِينَ لَا يَفْقَهُونَ އެއުރެން (اللَّه ގެ رسول އާގެ އަރިހުން) ވަކިވެ ހިނގައްޖައުމަށް ދާނދެން اللَّه ގެ رسول އާ އަރިހުގައި ތިބިބަޔަކަށް ތިޔަބައިމީހުން ހޭދަނުކުރާށޭ ބުނާމީހުންނީ، އެއުރެންނެވެ. އަދި އުޑުތަކާއި، ބިމުގައިވާ خزانة ތައް މިލްކުވެގެންވަނީ، اللَّه އަށެވެ. އެހެނެއްކަމަކު منافق ންނަކަށް (އެކަމެއް) ނުވިސްނެތެވެ.\n﴿٨﴾ يَقُولُونَ لَئِن رَّجَعْنَا إِلَى الْمَدِينَةِ لَيُخْرِجَنَّ الْأَعَزُّ مِنْهَا الْأَذَلَّ ۚ وَلِلَّهِ الْعِزَّةُ وَلِرَسُولِهِ وَلِلْمُؤْمِنِينَ وَلَٰكِنَّ الْمُنَافِقِينَ لَا يَعْلَمُونَ އެއުރެން ބުނެތެވެ. ހަމަކަށަވަރުން، ތިމަންމެން އެނބުރި مدينة އަށް އަތުވެއްޖެނަމަ، ހަމަކަށަވަރުން، އެންމެ عزّة ތެރި މީހާ، އެންމެ ދެރަ ނިކަމެތި މީހާ އެތަނުން ބޭރުކޮށްލާނެތެވެ. (އެހެންނަކުން ނޫނެވެ.) عزّة ވަނީ، اللَّه އަށެވެ. އަދި އެކަލާނގެ رسول އާއަށާއި، مؤمن ންނަށެވެ. އެހެނެއްކަމަކު منافق ންނަކަށް (އެކަމެއް) ނޭނގެތެވެ.\n﴿٩﴾ يَا أَيُّهَا الَّذِينَ آمَنُوا لَا تُلْهِكُمْ أَمْوَالُكُمْ وَلَا أَوْلَادُكُمْ عَن ذِكْرِ اللَّهِ ۚ وَمَن يَفْعَلْ ذَٰلِكَ فَأُولَٰئِكَ هُمُ الْخَاسِرُونَ އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ މުދާތަކާއި، ތިޔަބައިމީހުންގެ ދަރިންތައް اللَّه ހަނދުމަކުރުމުން ތިޔަބައިމީހުން مشغول ކޮށް ދުރުކުރިޔަ ނުދޭހުށިކަމެވެ! އަދި އެކަންތައްކުރާ މީހާ (ދަންނާށެވެ!) ފަހެ، ގެއްލެނިވެގެންވާ މީހުންނީ، ހަމަ އެއުރެންނެވެ.\n﴿١٠﴾ وَأَنفِقُوا مِن مَّا رَزَقْنَاكُم مِّن قَبْلِ أَن يَأْتِيَ أَحَدَكُمُ الْمَوْتُ فَيَقُولَ رَبِّ لَوْلَا أَخَّرْتَنِي إِلَىٰ أَجَلٍ قَرِيبٍ فَأَصَّدَّقَ وَأَكُن مِّنَ الصَّالِحِينَ އަދި ތިޔަބައިމީހުންކުރެ މީހެއްގެ ގާތަށް މަރު އައުމުގެ ކުރީގައި، ތިމަންރަސްކަލާނގެ ތިޔަބައިމީހުންނަށް ދެއްވި ތަކެތިން ތިޔަބައިމީހުން ހޭދަކުރާށެވެ! ފަހެ، (އެހިނދު) އޭނާ ބުނާނެތެވެ. އަޅުގެ ވެރިރަސްކަލާކޮ! ކައިރި أجل އަކަށް އިބަރަސްކަލާނގެ މިއަޅާ ފަސްކުރައްވާނެނަމަ ކޮންފަދަތޯއެވެ؟ ފަހެ، އޭރުން ތިމަންއަޅާ صدقات ކޮށް، صالح އަޅުންގެ ތެރެއިން ވާހުށީމެވެ.\n﴿١١﴾ وَلَن يُؤَخِّرَ اللَّهُ نَفْسًا إِذَا جَاءَ أَجَلُهَا ۚ وَاللَّهُ خَبِيرٌ بِمَا تَعْمَلُونَ އަދި اللَّه، އެއްވެސް نفس އެއް، އޭގެ أجل އަންނަހިނދު، ފަހެއް ނުކުރައްވާނެތެވެ. އަދި اللَّه އީ، ތިޔަބައިމީހުންކުރާ ކަންތައް މޮޅަށް ދެނެވޮޑިގެންވާ ރަސްކަލާނގެއެވެ.


Radar in ves, helicopter in ves faidhaa kuranee hama Dhivehinnah\nރާޑަރުންވެސް، ހެލިކޮޕްޓަރުންވެސް ފައިދާކުރަނީ ހަމަ ދިވެހިންނަށް\nރާޑަރުތަކާއި ހެލިކޮޕްޓަރުތަކާއި ގުޅޭގޮތުން ފަތުރަނީ ދޮގުވާހަކަ\nކ. މާލެ 8 ފެބުރުއަރީ 2019 | ހުކުރު 21:11 4,895\nހެލިކޮޕްޓަރުތަކުގެ ބޭނުން އެންމެ ގިނައިން ކުރަނީ ސިއްހީ އެމަރޖެންސީތަކުގައި ބަލި މީހުން އެއްތަނުން އަނެއް ތަނަށް ގެންދިއުމަށް - މުހައްމަދު ޝަރުހާން\nއިންޑިއާއިން ދޭ ރާޑަރުތަކެއް ރާއްޖޭގައި ހަރުކުރާތީ އެކަމާ ކަންބޮޑުވެގެން ތަންކޮޅެއް އަޑުގަދަ ތިން ހަތަރު މީހަކު އުޅޭތީ އެބަ ފެނެއެވެ. މިމީހުންނަކީ މިއީ އިންޑިއާއިން ދިން ހެލިކޮޕްޓަރުތަކެއް ރާއްޖޭގައި އޮޕަރޭޓްކުރާތީ އެކަމާ ކަންބޮޑުވެގެންވެސް އުޅުނު މީހުންނެވެ.\nދައްކާ ވާހަކަތަކަށް ބަލާއިރު މާކަ އޮއްޓަރު ހުރި ވާހަކައެއް ނުދައްކައެވެ. ރާޑަރުތަކޭ ކިޔައިގެންވެސް ރައްޔިތުންނަށް އޮޅުވާލަން ދައްކާ ވާހަކަ ފިޔަވައި އިތުރު ވާހަކައެއް ނުދައްކައެވެ. ރާޑަރުތަކާ ބެހޭ ގޮތުންވެސް އަދި ހެލިކޮޕްޓަރުތަކާ ބެހޭ ގޮތުންވެސް ރައްޔިތުންނަށް ދޮގު މައުލޫމާތުތައް ދެމުންދާއިރު، ރައްޔިތުންނަށް ވާނުވާ ނޭނގެއޭ އެމީހުންނަށް ހީވާ ކަހަލައެވެ.\nއިންޑިއާއިން ދީފައިވާ ހެލިކޮޕްޓަރުތަކަކީ ދިވެހިންނަށް އެތަކެއް ފައިދާތަކެއް އެއިން ލިބެމުންދާ އުޅަނދުތަކެކެވެ. ތިމާގެ އާއިލީ މީހަކު ބަލިވުމުން، ކުއްލި ފަރުވާއަށް އަވަހަށް ބޭރަށް ފުރުވާލުމަށް މާލެ ގެންނަން ޖެހުމުން އެ ހެލިކޮޕްޓަރުގެ އެހީގައި އާއިލާ މީހާ މާލެ ގެނެވުނު މީހަކަށް އެކަމުގައި އެލިބުނު ލުއިފަސޭހަކަން އެނގޭނެއެވެ. ބޮލުގައި ރިއްސާލާއިރަށް ސިންގަޕޫރަށް ޑޮކްޓަރަށް ދައްކަން ދާ މީހަކަށް އާއްމު ދިވެހި ރައްޔިތުންނަށް އެކަމުން ލިބޭ ފަސޭހަ ނުވިސްނިދާނެއެވެ.\nއެ ހެލިކޮޕްޓަރު ބޭނުންކޮށްގެން މައިގަނޑު ގޮތެއްގައި ކުރާހާ މަސައްކަތަކީ ބަލި މީހުން އުފުލުމެވެ. ދެން ކުރާ ކަމަކީ ދޯންޏެއް ނުވަތަ މީހަކު ގެއްލިއްޖެނަމަ އެ ދޯންޏެއް ނުވަތަ މީހަކު ހޯދުމުގެ މަސައްކަތް ކުރުމެވެ. އިތުރުކަމެއް އެ ހެލިކޮޕްޓަރުތައް ބޭނުންކޮށްގެން ނުކުރެއެވެ. މިރާއްޖޭގައި ޖާސޫސުކުރާކަށް އެތަން މިތާކު އުދުހިއެއް ނޫޅެއެވެ. އަދި އެ ހެލިކޮޕްޓަރު ބަލަހައްޓަން ތިބޭ އިންޑިއާގެ ސިފައިންނެއްވެސް މުޅި ރާއްޖެއަށް ފެތުރިގެނެއް ނޫޅެއެވެ. ހެލިކޮޕްޓަރު ބަލަހައްޓަން ތިބޭ ސިފައިންގެ އަދަދާއި ބެހޭ ގޮތުންވެސް އެތައް ދޮގު ވާހަކައެއް ދައްކާއިރު، އެ ބުނާހާ ގިނަ ސިފައިން ނުތިބޭކަން ހެލިކޮޕްޓަރުތައް ޕާކުކޮށްފައި ހުންނަ އައްޑޫގެ ރައްޔިތުންނާއި ހައްދުންމަތީގެ ރައްޔިތުންނަށް އެނގޭނެއެވެ. އިތުރު ތާކު އެބުނާ ސިފައިންނެއް ނުތިބެއެވެ.\nހެލިކޮޕްޓަރުތައް ރާއްޖޭގައި ހުރެގެން އޭގެ ހުރިހާ ފައިދާއެއް ކުރަނީ ދިވެހިންނަށެވެ. އިންޑިއާއަށް ކުރާ ފައިދާއަކީ ހެލިކޮޕްޓަރުތަކުގެ ސަބަބުން ރާއްޖެއާއެކު އޮންނަ ގުޅުން ބަދަހިވުމެވެ. އަސްކަރީ ގޮތުން މާކަބޮޑު ފައިދާއެއް ނުވެއެވެ. ރާއްޖޭގެ އުތުރުން ލަކްޝަދްވީޕް އާއި ހުޅަނގު ދެކުނުން ސީޝެލްސްގައި އިންޑިއާގެ އަސްކަރީ މަރުކަޒުތައް ހުރުމުން އިންޑިއާއަށް ފުދެއެވެ.\nރާޑަރުތަކުގެ ވާހަކައަކީވެސް ހަމަ އެފަދަ ވާހަކައެކެވެ. އިންޑިއާއިން ދިން ރާޑަރުތަކެއް ހަރުކުރަން ފެށުމުން އެކަމަށް ފާޑުކިޔަން ފެށި އެންމެން، 2016 ވަނަ އަހަރު އޭރުގެ ރައީސް އަބްދުﷲ ޔާމީން އިންޑިއާއަށް ވަޑައިގެން އެ ރާޑަރުތައް ހަރުކުރަން އެއްބަސްވެވަޑައިގަތުމުން އެވާހަކަ ނުދެއްކީ ކީއްވެގެން ހެއްޔެވެ؟ 2015 ވަނަ އަހަރު ލ ކައްދޫގައި އިންޑިއާއިން ރާޑަރު ހަރުކުރުމުން އެކަން ހުއްޓުވަން ނޫޅުނީ ކީއްވެގެން ހެއްޔެވެ؟ ނުވަތަ މިހާރު އެހަރުކުރާ ރާޑާރުތައް ހަރުކުރަން ޔާމީންގެ ސަރުކާރުގައި ބުޑުތައް ޖެހިއިރު ޗުއްޕުކިޔައިގެން ތިބީ ކީއްވެހެއްޔެވެ.\nހަޤީޤަތުގައި އެ ރާޑަރުތަކަކީވެސް އޭގެއިން ދިވެހިންނަށް އެތަކެއް ފައިދާތަކެއް ކުރާ، އަދި ކުރާނެ ރާޑަރުތަކެކެވެ. ރާއްޖޭގެ ކަނޑުގެ ސަރަހައްދު ބަލަހައްޓައި، ޖުމްލަކޮށް އިންޑިއާ ކަނޑައަށް ކުރިމަތިވެދާނެ ނުރައްކާތަކުން ސަލާމަތްވުމަށް މިފަދަ ރާޑަރުތަކަކީ މުހިއްމު އެއްޗެކެވެ. ރާއްޖޭގެ ސަރަހައްދަކީ ބައިނަލްއަޤްވާމީ ކަނޑުގެ ދަތުރުފަތުރުގައި މުހިއްމު ސަރަހައްދަކަށް ވާއިރު، އަދި ކޮންމެ ދުވަހަކުވެސް ތެލާއި މުދަލުގެ ޝިޕްމަންޓްތައް ރާއްޖޭގެ ސަރަހައްދުން ދަތުރުކުރާއިރު، މި ސަރަހައްދުގެ ސަލާމަތާއި ރައްކާތެރިކަން ކަށަވަރުކުރަން ޖެހެއެވެ. ކަނޑުފޭރޭ މީހުންގެ އުނދަގޫ ރާއްޖޭގެ ހުޅަނގުން އޮންނަ މާކަނޑުގައި ބޮޑުވެފައިވާއިރު، ރާޑަރުތަކުގެ އެހީގައި މިފަދަ ނުރައްކާތަކުން ރާއްޖެ ސަލަމާތް ވެގެންދާނެއެވެ.\nމި ރާޑަރުތަކާއިއެކު އިންޑިއާއިން ސިފައިން ރާއްޖޭގައި ތިބޭކަމަށްބުނެވެސް ދޮގު ވާހަކަތަކެއް ދަނީ ފަތުރަމުންނެވެ. ރާޑަރުތައް ބަލަހައްޓަން އިންޑިއާ ސިފައިން ނުތިބޭނެކަމަށް އެތައް ފަހަރަކު ބުނުމުންވެސް އެކަމާއި ބެހޭ ގޮތުން ދޮގު ވާހަކަ ދައްކާ ފަރާތްތަކަށް އަޑު އިވޭ ކަމަކަށް ނުވެއެވެ. މިޒާތުގެ ވާހަކަ ފަތުރާ މީހުންނަށް އިވޭނީވެސް އެމީހުން ދައްކަން ބޭނުންވާ ޒާތުގެ ވާހަކަ ދައްކާ މީހުންގެ ވާހަކަ އެކަންޏެވެ.\nރާޑަރުތައް ބަލަހައްޓަނީ ދިވެހި ސިފައިންނެވެ. ރާޑަރުތަކުން ރައްކާތެރިކުރެވެނީ ދިވެހިރާއްޖޭގެ އިޤްތިޞާދީ ސަރަހައްދުތަކެވެ. ކޮންމެ ޤައުމަކުން ދިން ރާޑަރުތަކެއް ބެހެއްޓިޔަސް، އެރާޑަރުތައް މެދުވެރުކޮށް ފާހަގަކުރެވޭ ނުރައްކާތަކުގެ މައުލޫމާތު އިންޑިއާ އާއި އަދި އެނޫންވެސް މިސަރަހައްދުގެ އެހެން ޤައުމުތަކާއި ހިއްސާކުރާނެއެވެ. މިއީ ބަވަނަ ވެފައިވާ ދުނިޔެއެކެވެ. އިންޑިއާ ކަނޑުގެ ސަލާމަތާއި ރައްކާތެރިކަން ކަށަވަރުކުރުމަކީ ރާއްޖެއަށް އެކަނި ކުރެވޭ ވަރުގެ ކަމެއް ނޫނެވެ. އެކަމަށް ބޭނުންވާ ފައިސާއާއި، އިންސާނީ ވަޞީލަތްތަކާއި ޓެކްނޮލޮޖީ އަޅުގަނޑުމެންގެ އަތުގައި ހުރިނަމަ އެކަން އަޅުގަނޑުމެން ތިބޭނީ ކޮށްގެންނެވެ.\nއެހެންކަމުން ފިތުނަ ފަސާދަ އުފެދޭ ޒާތުގެ ވާހަކަ ނުދައްކާ، ކަމުގެ ހަޤީގަތާއި ކުރިމަތިލަމާތޯއެވެ. އިންޑިއާ – ދިވެހިރާއްޖޭގެ ގުޅުމަކީ ދެޤައުމަށްވެސް ފައިދާހުރި ގުޅުމެކެވެ. އޭގެ މިސާލަކީ ނިމިގެން މިދާ ހަފްތާގައި ކުއްލި ޙާލަތުގައި އިންޑިއާއަށް ބޭސްފަރުވާއަށް ގެންދަން ޖެހުނު ތުއްތު ކުއްޖާއަށް މެޑިކަލް ވިސާ ބޭނުން ވުމުން ދިވެހި ޚާރިޖިއްޔާގެ އެދުމުގެ މަތިން ރޭގަނޑު ދަންވަރު މާލޭގައި ހުންނަ އެމްބަސީ ހުޅުވައިގެން އިންޑިއާ އެމްބަސީއިން އެކުއްޖާއަށް މެޑިކަލް ވިސާ ފޯރުކޮށްދީ، ހެނދުނު ހެނދުނާ އެކުއްޖާ ފުރުވާލުމެވެ. އޭގެ މިސާލަކީ ކްރިޓިކަލް ޙާލަތެއްގައި އޮތް4މަހުގެ ކުޑަ ކުއްޖަކު ރޭގަނޑު ދަންވަރު ހެލިކޮޕްޓަރުގައި މާލެ ގެނެސް، އެކަށީގެންވާ ފަރުވާ ދެވުމެވެ. އަދިވެސް މިފަދައިން ދެއްކޭނެ އެތައް މިސާލެއް އެބަހުއްޓެވެ.\nރާޑަރުންވެސް، ހެލިކޮޕްޓަރުންވެސް އަދި މާލޭގައި އިންޑިއާގެ އެމްބަސީއެއް ހުރެގެންވެސް ފައިދާކުރަނީ ދިވެހިންނަށެވެ.


Rape ge hageegaiy hodhun noon beynumeh majileehu ge nei: Eva\nހުޅުމާލެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކު ރޭޕްކުރި މައްސަލައެއްގައި ކުށުގެ ތުހުމަތު ކުރެވޭ ދެ މީހަކު ފުލުހުން ދޫކޮށްލި މައްސަލަ ރައްޔިތުންގެ މަޖިލީހުގެ ތެރެއިން ބަލަން މަސައްކަތް ކުރަނީ އެ ކަމުގެ ހަގީގަތް ހޯދަން ބޭނުން ވާތީ ކަމަށާއި އެ ނޫން ބޭނުމެއް ނެތް ކަމަށް މަޖިލީހުގެ ނައިބު ރައީސް އީވާ އަބްދުﷲ ވިދާޅުވެއްޖެ އެވެ.\nއެ މައްސަލައިގެ ތެރެއަށް ސިޔާސީ ނުފޫޒު ވަދެފައިވާ ކަމަށް ދެކެވޭތީ ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) ހުށަހެޅުއްވި ކުއްލި މައްސަލައަށް ބަހުސް ކުރައްވަމުން ގަލޮޅު އުތުރު ދާއިރާގެ މެންބަރު އީވާ ވިދާޅުވީ މި މައްސަލަ އިންސާފުވެރިކަމާއެކު ހާމަކަން ބޮޑު ގޮތެއްގައި ބަލަން މަޖިލީހުގެ މެންބަރުން ބޭނުންވާ ކަމަށެވެ.\nއީވާ ވިދާޅުވި ގޮތުގައި ރައްޔިތުންގެ މަޖިލީހަށް ކުއްލި މައްސަލައަކަށް ބަހުސް ކުރަން ނިންމުމާއި، މަޖިލީހުގެ ކޮމިޓީތަކުން މައްސަލަ ބަލަން ނިންމި ސަބަބަކީ ވެސް މައްސަލައިގެ ހަގީގަތް ހޯދައި އިންސާފު ހޯދަން މަޖިލީހުގެ މެންބަރުން ބޭނުން ވާތީ ކަމަށެވެ.\n"އަނިޔާގެ ޝިކާރައަކަށްވީ އަންހެން މީހާ، އެ ވިކްޓިމް، އޭނާއަށް އިންސާފު ހޯދައިދިނުމާއި، ކަން ހިނގާދިޔަ ގޮތުގެ ހަގީގަތް ހޯދުން ނޫން އެހެން އެއްވެސް ބޭނުމެއް ހަމަގައިމު ވެސް މި ރައްޔިތުންގެ މަޖިލީހުން ނެތްކަން އަޅުގަނޑަށް ޔަގީން،" އީވާ ވިދާޅުވި އެވެ.\nޖިންސީ ގޯނާތަކުގެ މައްސަލަތަކުގައި ފުލުހުން އަމަލު ކުރަމުންދާ ގޮތާ މެދު އީވާ ވަރަށް ބޮޑަށް ފާޑުވިދާޅުވި އެވެ. އީވާ ވިދާާޅުވީ ޖިންސީ ގޯނާތަކުގެ މައްސަލަތަކުގައި މާ ގިނަ ހެކިން ނުތިބޭނެ ކަމަށާއި ހެކި ނެތް ކަމަށް ބުނެ ތުހުމަތު ކުރެވޭ މީހުން ދޫކޮށްގެން ނުވާނެ ކަމަށެވެ.\nމީގެ އިތުރުން މިފަދަ މައްސަލަތަކުގެ ތަހުގީގު ކަމާ ބެހޭ އިދާރާތަކުން ފަށަން ވާނީ ވެސް އަނިޔާ ލިބުނު މީހާގެ ވާހަކަ ގަބޫލުކޮށްގެން ކަމަށް އީވާ ވިދާޅުވި އެވެ. މައްސަލައިގެ ހަގީގަތާ ހަމައަށް ދެވެން ދެން ފުލުހުންގެ ތަހުގީގު ހިނގަން ޖެހޭނީ އެ ގޮތުގަިއ ކަމަށާއި އެހެން ނޫންނަމަ އިންސާފާ ހަމައަށް ނުދެވޭނެ ކަމަށް އީވާ ވިދާޅުވި އެވެ.\n"އެއީ ފުލުސް އޮފީހުން ކަމަށް ވިޔަސް، ޕްރޮސެކިއުޓަ ޖެނެރަލް އޮފީހުން ކަމަށްވިޔަސް، ކޯޓުން ވިޔަސް، މަޖިލިހުން ވިޔަސް އަނިޔާގެ ޝިކާރައަކަށްވި އަންހެން މީހާގެ ވާހަކަ ގަބޫލުކޮށްގެން މައްސަލަ ބަލަން ފަށަން ޖެހޭނީ ވެސް، އިންސާފު ލިބެންދެން، ހަގީގަތް އެނގެން ދެން،" އީވާ ވިދާޅުވި އެވެ.\nމި މައްސަލާގައި ހިމެނެނީ "ނުފޫޒު" ގަދަ ބައެއް ކަމަށް ބުނެ އެ މައްސަލަ ނުބަލަން ފުލުހުންގެ އިސްވެރިން އަންގާފައިވާ ކަމަށް ވާހަކަތައް ދަނީ ފަތުރަމުންނެވެ. އަނިޔާ ލިބުނު އަންހެން މީހާއާ ހަވާލާދީ ކަމަށް ބުނެ ބައެއް ނޫސްތަކުން ދަނީ ފަތުރަމުންނެވެ. އެ ގޮތުން ތުހުމަތު ކުރެވޭ އެއް ފަރާތަކީ މަޖިލީހުގެ މެންބަރެއްގެ ފިރިކަލުން ކަމަށް ދެކެވެ އެވެ.\nނަމަވެސް ފުލުހުން މި ވާހަކަތައް ދޮގު ކުރެ އެވެ. ތުހުމަތު ކުރެވޭ މީހުން ދޫކޮށްލީ އެއްވެސް ފަރާތެއްގެ ނުފޫޒުން ނޫން ކަމަށް ފުލުހުން ބުނެ އެވެ. އަދި އަނިޔާ ލިބުނު އަންހެން މީހާ އެއްވެސް ނޫހަކަށް އިންޓަވިއު ދީފައި ނުވާ ކަމަށް ފުލުހުން ވަނީ ބުނެފަ އެވެ.\nއެމްޑީޕީ ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ޖިންސީ ގޯނާ އީވާ އަބްދުﷲ ރޭޕް ސަފާރީ ރޭޕް


Dhen King Akahve Vedaiganavaanee Gasim - Ali Arif - Vaguthu\nދެން ކިންގް އަކަށް ވެވަޑައިގަންނަވާނީ ގާސިމް - އަލީ އާރިފް\nޖޭޕީ އާއި ގުޅިވަޑައިގެން ޖަލްސާގައި އާރިފް ވާހަކަ ދައްކަވަނީ - ފޮޓޯ: ވަގުތު އިމޭޖަސް\nދެން ކިންގް އަކަށް ވެވަޑައިގަންނަވާނީ ޖުމުހޫރީ ޕާޓީގެ ލީޑަރު ގާސިމް އިބްރާހިމް ކަމަށް މިރޭ ޖޭޕީއާއި ގުޅިވަޑައިގަތް ކެލާ ދާއިރާގެ ކުރީގެ މެންބަރު އަލީ އާރިފް ވިދާޅުވެއްޖެއެވެ.\nޖޭޕީ އަށް ސޮއިކުރެއްވުމަށް ފަހު އާރިފް ވިދާޅުވީ ދިވެހިރާއްޖޭގެ ޑިމޮކްރަޓިކް ވެއްޓަށް އެެންމެ ބޮޑު ހިދުމަތެއް ކުރެއްވި ބޭފުޅަކީ ޖުމުހޫރީ ޕާޓީގެ ލީޑަރު ގާސިމް އިބްރާހިމް ކަމަށެވެ.\n"މިއަދު އަޅުގަނޑު މި ނެގީ ވަރަށް މުހިންމު ޑިސިޝަނެއް އަޅުގަނޑު މި ޕާޓީގެ ހުރިހާ ބޭފުޅުނަށް ދޭން ބޭނުންވާ ޔަގީން ކަމަކީ މިއަދު ދިހަ އަހަރު ދުވަހުގެ ތެރޭގައި އަޅުގަނޑު މައްސަކަތް ކުރީ ވަރަށް ތެދުވެރިކަމާއި އަމާނަތް ތެރިކަމާއި އެކު ކަން ހާމަ ކޮށްދިނުން " އާރިފް ވިދާޅުވިއެވެ.\nއާރިފް ވިދާޅުވީ މިގައުމުގެ ހައްގުގައި ގާސިމް ކުރައްވަމުން ގެންދަވާ މައްސަކަތުގައި ހުރިހާ ގޮތަކުން އެއްބާރުލުން ދެއްވާނެ ކަމަށާއި، ރާއްޖޭގެ ރައީސްކަމަށް ވަޑައިގަންނަވާނީ ޖުމްހޫރީ ޕާޓީގެ ފަރާތުން ގާސިމް ކަމަށެވެ.\nއާރިފްގެ އިތުރުން މިރޭ ޖުމްހޫރީ ޕާޓީއާއި ގުޅުވަޑައިގެންނެވި ކުރީގެ މެންބަރުންގެ ތެރޭގައި، އިނގުރައިދޫ ދާއިރާގެ ކުރީގެ މެމްބަރު އިބްރާހިމް ފަލާހު އާއި ވިލިމާލެ ދާއިރާގެ ކުރީގެ މެންބަރު އަހުމަދު ނިހާން ހަސަން މަނިކު ހިމެނިވަޑައިގަންނަވާއިރު، ކުރީގެ ހޯމް މިނިސްޓަރ އަޒްލީން އަހުމަދާއި ރައީސް ޔާމީންގެ ދައުރުގައި އެމަނިކުފާނުގެ ނައިބު ކަން ކުރައްވާފައިވާ އަބްދުﷲ ޖިހާދު ހިމެނިވަޑައިގަންނަވައެވެ.\nގާސިމްގެ ދިފާއުގައި މަވޯޓާ ޝަރީފް ނުކުންނަވައިފި\nމާލޭގެ ޖޭޕީގެ ކައުންސިލަރު ޔުމްނާ ޕީޕީއެމަށް ސޮއިކޮށްފި\nއޮގަސްޓް 26, 2019 22:49\nއޮގަސްޓް 26, 2019 23:04\nކިންގް އެކޭ؟ ބަލަމީ ސައުދީ އަރަބިއްޔާތަ؟ އަމާގެ ތައްކަލަކަލައޭ ވީދިބަލަ! ގާސިމުގެ ލާރިތައް ފެލަންވެގެން ޖޭޕީއަށް ފާވެގަތީ! ބޮޑެތި ރަތްލާޖެހި ވަގުން އެއްކޮށްގެން ގާތްކޮށްގެން އުޅެނިކޮށް ގާސިމުގެ އަނބިގޮއްޔެވެސް އެހެން ޕާޓީއަކަށް ގޮސްދާނެ! ޖޭޕީގަ ތިބީ ގަސްގަހާ ރުއްތައް އުފުރާ ލޯބޮޑު ބަކަމޫނަކާ، ކުރީ ސަރުކާރުން ވައްކަންކޮއްގެން ތިބި މުއްލާ ވަގުން އަދި ނަށަން އުޅޭ ރަންޑިގްރޫޕްގެ ކަނބަލުންކޮޅެއް!\nއޮގަސްޓް 26, 2019 23:14\nލަދެއް ހަޔާތެއް ނެތް.\nއޮގަސްޓް 26, 2019 23:37\nއަލީ ޢާރިފޫ. ހެޔޮނުވާނެ ތިވަރަށް ތިމީހާފަކީރު ހައްދާކަށް. ތިއީ ދުވަސްވެފަހުރި މުސްކުޅިއެެެެކޭ. އަދިވެސް ތި ބޭގަނޑުތަ ތިޔަ ގަހުކުރިޔަށްލަނީ.\nއޮގަސްޓް 26, 2019 23:39\nކެލާ ބޮކަރުން ދުންއަޅާ ސޭޓުބެ މޮޔަ ހައްދަލާ!\nއޮގަސްޓް 27, 2019 00:12\nމިހާއަވަހައް ލަދުހަޔާތް ކެޑިގެން ނޫޅޭތި ނޫނެކޭދޯބުނީ\nއޮގަސްޓް 27, 2019 01:03\nތަމެން އަދީބު ބުރޯވެސް ތިގޮތައް ކިންގް އަކަށް ބަދަލުކުރި. އެއަށްފަހު ތިޔަ މަސައްކަތް ފެއްޓެވީ ސޭޓުޖީ ކިންގް އަކަށް ހަދަން ދޮތަ! ސޭޓުޖީ ކިންގް އަކަށް ބަދަލުވެއްޖެ ނަމަ އަދީބު ބުރޯ އަށް ޖެހުނު ހާލަތަށްވުރެ މާ ބޮޑު ހާލަތެއް ނުޖެހޭނެބާ!\nއޮގަސްޓް 27, 2019 01:07\nއަލީ އާރިފް، އަހަރެމެން އޮންނާނީ ކިންގް ބާލާފަ، ލާހިކަ ކުޅަދާނައެއްނޫން މިތާންގަ ރަސްކަން ކުރާކައް، ފުރަތަމަބައި ރ ޔާމީނު ސަލާމަތްކުރުން ދެވަނަބައި ރ ޔާމީނު 2023ގައި ރަސްކަމަށް ގެނައުން، ތިންވަނަ ބައިގަ އޮންނާނީ ގާސިމް އާއި ދެންތިބި ހުރިހާ ލީޑަރުން ފްރޭމް ކޮށް ޖަލަށްލުން، ހަތަރުވަނަ ބައިގަ ގޯނި ގޯންޔާ ފޮށި ފޮށީގައި އުފުލުން، އިންތިހާބު ތައް ނިމުނީ ، ޑުރާމާވެސް ނިމުނީ.\nއޮގަސްޓް 27, 2019 01:22\nބިމު ދާއްބަތައް ޤާސިމަށް ވެރިކަން ހޯދަދޭން ފޫގަޅާފަ ތިނުކުތީ!! ހަކުރުފެނަށް ލައިގެންވެސް އޭނާގެ އަބްދުލް ޣަފޫރު ކޮޅަށް ނުތެދުވާ ކަމަށް ވަނީ . ލާރިގަނޑެއް ކަޅާކޮށްލަން ތި ގޮތްވެސް ރަނގަޅު\nއޮގަސްޓް 27, 2019 07:41\nމި މީހުން މިއުޅެނީ އެހެން އެޖެންޑާއެއް ހިފައިގެން. ހަމަ ބުއްދިން ވިސްނާލީމަވެސް އެނގޭ މިއީ ރަނގަޅު ނިޔަތެއްގައި ޖޭޕީއާ ގުޅުނު ބައެއް ނޫން. ޔާމީންގެ އަނެއް ރޭވުން ކަންނޭގެ މިއީ. ބޭރުން ކުލަ ބަދަލުކޮށްލައިގެން ބޭނުން ކަންތައްތައް ކުރަން ވެގެން. ވަރަށް ސަމާލުވޭ ޖޭ.ޕީ ކުދިން.\nއޮގަސްޓް 27, 2019 07:44\nވެރިކަމާއި، ދައުލަތުގެ އެންމެހާ ބާރަކާއި، ސަރުކާރުގެ ކުންފުނި ތަކާއި މިނިވަން މުއައްސަސާ ތަކާއި، ރައްޔިތުންގެ މަޖުލިހުގެ ފުލް ކޮންޓްރޯލް ގެ އިތުރުން ފުލުހުންނާއި ސިފައިންގެ ފުރިހަމަ ކޮންޓްރޯލް މުށުތެރޭގައި އޮވެމެ 2018 ގެ ރިޔާސީ އިންތިޚާބުގައި ރައީސް ޔާމީން އިންތިޚާބު ކުރަން ބޭނުންވި ވޯޓު ހޯދައި ނުދެވުމުގެ އިތުރުން މަޖިލިސް އިންތިޚާބުގައި އަމިއްލަ އަށް އިންތިޚާބުވުމަށް ބޭނުންވާ ވޯޓު ނުލިބުނު ބަޔަކު 2023 ގައި ޤާސިމް ވެރިކަމުގައި ބައިންދާނެ ކަމަށް ބުނުމުން ތިޔަ ހިންގާ ޖަރީމާ ވަރަށް ސާފް. އެގޮތް މިގޮތުން މަސައްކަތް ކޮށްގެންވެސް ކޯލިޝަން ރޫޅައެއް ނުލެވުނު. ދެން ރައީސް ސޯލިހު2ވަނަ ދައުރަކަށް ކުރިމަތި ލެއްވުމުގެ ޚިޔާލު ގެންގުޅުއްވާނަމަ މިއަދު އެކަން ފުނޑާލުމަށްވުރެ ކޯލިޝަން ފުނޑާލުމަށް ބޭނުންކުރެވޭނެ މޮޅު ފޯމިއުލާއެއް ފަހެ އޮނާނެބާ؟ ތިޔަ ބޭފުޅުން ޖުމުހޫރީ ޕާޓީއާއި ގުޅުނީ ރައީސް ސޯލިހުގެ މަޤްބޫލްކަން އިތުރުވެ ދެވަނަ ރިޔާސީ ދައުރަކަށް ހޮވުމުގެ ޖާގަ ބޮޑުކަމުން ރައީސް ސޯލިހުއަށް ޤާސިމްގެ ކުރައްވާ ތާއިދު ފަނާކޮށްލުމަށް ޔާމީން އާއި ނަޝީދުގެ ރޭވުމުގެ މަތިން ނޫންތޯއެވެ؟ ތިޔަ ގުޅިވަޑައިގަތުމުގެ ބޭނުމަކީ ޔާމީން އާއި ނަޝީދު އާއި ދެބޭފުޅުންގެ ބަރުލަމާނީ އޭޖެންޑާއަށް މަގުފަހި ކުރުން ނޫންތޯއެވެ؟ ދަންނަވަންތޯއެވެ! ޤާސިމް އަކީ އަބަދުވެސް ކިންގް އެވެ. އަދި ކިންގް މޭކާރ ވެސް މެއެވެ. ފެއިލްވެފައި ތިބި ކޮރަޕްޓް މީހުންނަށް ޤާސިމް ކިންގް އަކަށް ހެދޭނެ ކަމަށް ޤަބޫލުކުރާ ދިވެހިން ނޫޅެއެވެ. އެހެން ނަމަވެސް ކިންގް ޤާސިމްގެ ދަރުބާރުން ފެއިލިއަރުންނަށް ވެސް މަންފާ ލިބޭނެއެވެ ކަން ޤަބޫލުކުރާ ދިވެހިން ވަރަށް ގިނައެވެ!\nއޮގަސްޓް 27, 2019 07:45\nތިޔައީ އިންސާނުންތަ؟ ނުވަތަ ވަލު ޖަނަވާރުންތަ؟ މާތްﷲ ބުއްދިދެއްވާ މާތްކުރެއްވި އިންސާނީ މަޚުލޫޤުން ތިހާވަރަށް ގޮތްކުޑަވީގޮތެއް ނުވިސްނުނެވެ.\nއޮގަސްޓް 27, 2019 08:48\nތި އަލީއާރިފު ފޮނިކެނޑުން ނޫންކަމެއް މަ ނުދެކެން.\nއޮގަސްޓް 27, 2019 08:52\nމިހިރީ މިއާލާތުންގެ ބަސްމަގު ހުންނަގޮތް.. އަދިވެސް ޖަނަވާރުތަކައް ވޯޓު ދީފަ ހޮވާތި..\nއޮގަސްޓް 27, 2019 10:44\nއެގޮތަށްހީވެލައްވާނަމަ އެއީ އޮޅުމެއްނޫނީ ގަސްދުގައި ގާސިމް ހައްދަން ބުނުއްވާބަހެއް ގާސިމް\nރަގަޅަށް ވިސްނަވާނެކަމަށް ހީކުރަން މިހެންމިބުނީ މިބޭފުޅުންނަކީ ކުރިން ޔާމީނުގެ ފަހަތްޕުޅުގައިއެބޭފުޅާއަށް ސަނާކިޔުއްވަން ތިއްބެވިބޭފުޅުން މިފަދަބަދަލެއްގެންނެވިކަމަށް ވިސްނެނީ އަމިއްލައެދުމެއްނުފުދުނީމަ ގާސިމްޕާރޓީއާ ގުޅިލެއްވީ ގާސިމްއަކީ ރާއްޖޭގެނިސްބަތުން ތަނަވަސްބޭފުޅަކަށްވީމަކަމަށްވިސްނެނީ އެދުމެއްނެތިވެދުމެއްނުކުރާނެ މިތާގަރަސްކަމެއްނެތް ކިންގުން ތިބެލައްވާނީ ރަސްކަންއޮނަތަނެއްގައި ވީމާ، ގާސިމަށް ކިންގްއަކަށް ވެވަޑައިގެންނެވޭނީޖުމްހޫރީވެރިކަން ރަސްކަމަކަށް ބަދަލުވެގެން މިބަދަލު ގެންނަވަނީ އަލީއާރިފެއްނޫން މި ބަދަލުގެންނަވާނީ ދިވެހިރައްޔިތުން\nއޮގަސްޓް 27, 2019 13:37


Israel Ge Mossad Ah Nisbaiyvaa Bayaku Iran In Hayyarukoffi - Vaguthu\nއިސްރާއީލްގެ ޖާސޫސީ އިދާރާ މޮސާޑްގެ އެޖެންޓުންގެ ގޮތުގައި ހަރަކާތްތެރިވަމުން ދިޔަ ބަޔަކު ހައްޔަރު ކޮށްފައިވާ ކަމަށް އީރާނުން ބުނެފިއެވެ.\nއީރާންގެ ސަރުކާރުން ބުނީ އެގައުމުން ހައްޔަރުކުރި މޮސާޑްގެ އެޖެންޓުންގެ އަތުން ވަނީ ގިނަ އަދަދެއްގެ ހަތިޔާރު ވެސް ފެނިފައެވެ. އެމީހުންގެ އަތުން ފެނުނު ހަތިޔާރުތަކުގެ ތެރޭގައި އެކި ވައްތަރުތަކުގެ ބަޑިއާއި، ގްރެނޭޑް ފަދަ ތަކެތި ވެސް ހިމެނެއެވެ. މޮސާޑްގެ އެޖެންޓުން ހައްޔަރު ކޮށްފައި ވަނީ އީރާންގައި މިހާރު ކުރިއަށްދާ މުޒާހަރާތައް ހަލަބޮލިކޮށް ހަމަނުޖެހުން ހިންގަން އުޅެނިކޮށް ކަމަށް ވެސް އީރާނުން ބުނެއެވެ.\nއީރާންގެ ބައެއް ސަރަހައްދުތަކަށް ފެން ލިބުމުގައި ދަތިތައް ކުރިމަތިވެގެން އެގައުމުގެ ގިނަ އަދަދެއްގެ ރައްޔިތުން މުޒާހަރާ ކުރަމުން އަންނަތާ މިހާރު ހަފްތާތަކެއް ވެއްޖެއެވެ.\nމޮސާޑްގެ އެޖެންޓުން ކަމަށް ބުނެ ހައްޔަރުކުރި މީހުންގެ އަދަދެއް، އަދި އެމީހުން ނިސްބަތްވާ ގައުމެއް ވެސް އީރާނުން ނުބުނެއެވެ. ނަމަވެސް އީރާން ސަރުކާރުން ބުނީ އެމީހުން ހައްޔަރުކުރީ އީރާންގެ ހުޅަނގު ބޯޑަރު ކައިރިން ކަމަށެވެ. އީރާންގެ ހުޅަނގުން އެގައުމާއި ތުރުކީ އަދި އިރާގު އޮންނަނީ ގުޅިފައެވެ.\nއީރާންގެ ނިއުކްލިއާ ހަކަތަ އުފައްދާ ކާރުހާނަތަކަށާއި އީރާންގެ ސައިންސްވެރިންނަށް އަމާޒުކޮށް މީގެ ކުރިން ވެސް އެތައް ހަމަލާއެއް އިސްރާއީލްގެ މޮސާޑުން ދީފައިވާ ކަމަށް އީރާނުން ތުހުމަތު ކުރެއެވެ. އެފަދަ ގިނަ ތުހުމަތުތައް އިސްރާއީލުން ދޮގެއް ވެސް ނުކުރެއެވެ.\nމޮސާޑަކީ ދުނިޔޭގައި އޮންނަ އެންމެ ނުރައްކާތެރި އެއްޖާސޫސީ އިދާރާއެވެ. މޮސާޑުން އިސްރާންގެ ސައިންސްވެރިންނާއި ސިޔާސީ ލީޑަރުންގެ އިތުރުން ފަލަސްތީންގެ ލީޑަރުން އަވަހާރަކޮށްލަން ވެސް އެތައް ހަމަލާއެއްދީ ގިނަ ހަމަލާތައް ކާމިޔާބު ވެސް ކޮށްފައި ވެއެވެ.


Pakistan ge model maraali meehaa hayyaru koffi | Mihaaru\nޕާކިސްތާނުގެ މޮޑެލް މަރާލި މީހާ ހައްޔަރުކޮށްފި\n17 ޖުލައި 2016 - 12:57\nއިސްލާމްއާބާދު (ޖުލައި 17) - ޕާކިސްތާނުގައި މޮޑެލް ކުރުމަށް މަޝްހޫރު އަންހެން ކުއްޖެއް ކަމަށްވާ ގަންދީލް ބަލޮޗު މަރާލި އޭނާގެ ކޮއްކޮ ހައްޔަރުކޮށްފި އެވެ.\nޕާކިސްތާނުގެ މެދުތެރޭގެ ސަރަހައްދެއް ކަމަށްވާ ދެރަ ގާޒީ ޚާން އިން ވަސީމް ބަލޮޗް، 25، ހައްޔަރުކުރީ ރޭގެ ވަގުތެއްގަ އެވެ. ޑޯން ނޫހުން ބުނީ ދައްތަ މަރާލި ކަމަށް ވަސީލް އެއްބަސްވެފައިވާ ކަމަށެވެ. އަދި އޭނާ މަރާލީ އާއިލާ އަށް ހުތުރު އަރުވަމުންދާތީ ކަމަށް ވަސީލް ބުނެފައިވާ ކަމަށް ވެސް ނޫހުން ރިޕޯޓްކޮށްފައިވެ އެވެ. ބަލޮޗުގެ ކަރުގައި ހިފައިގެން މަރާލުމުގެ ކުރިން އޭނާ އަށް ބޭސް ގުޅައެއް ދިން ކަމަށް ވެސް ވަސީމް ވަނީ އެއްބަސްވެފަ އެވެ. ބަލޮޗުގެ މަންމަ އާއި ބައްޕަ ވެސް މިހާރު ވަނީ ފުލުހުންގެ ބެލުމުގެ ދަށަށް ގެންގޮސްފަ އެވެ.\nޕާކިސްތާނުގެ ސޯޝަލް މީޑިއާ ސެލެބްރިޓީ ގަންދީލް ބަލޮޗު. --ފޮޓޯ:އޭއެފްޕީ\nކަރާޗީގައި އުޅުމަށް ފަހު ޕަންޖާބަށް ބަލޮޗް ބަދަލުވީ ވެސް އޭނާގެ އަމިއްލަ ސަލާމަތަށް ނުރައްކާ ބޮޑުވުމުން ކަމަށްވެ އެވެ. ޑޯން ނޫހުން ބުނީ ސަލާމަތީ ކަންކަން ވަރުގަދަކޮށްދޭން ބަލޮޗް އެދިފައިވީ ނަމަވެސް ސަރުކާރުން އެކަމަށް އިޖާބަ ދީފައި ނުވާ ކަމަށެވެ. އުމުރުން 26 އަހަރުގެ ސޯޝަލް މީޑިއާ ސެލެބްރިޓީ، ބަލޮޗް ދާދި ފަހުން ވަނީ މުފްތީއަކާ އެކު ސެލްފީއެއް ނެގުމުން ވެސް މައްސަލަ ބޮޑުވެފަ އެވެ. ޕާކިސްތާނުގެ ރިލިޖަސް އެފެއާޒް މިނިސްޓްރީން ވަނީ މުފްތީ އަބްދުލް ގާވީ ކުރި ކަންތަން ރަނގަޅު ނޫން ކަމަށް ބުނެ އެ ގައުމުގެ ހަނދު ބަލާ ކޮމިޓީން އޭނާ ސަސްޕެންޑް ވެސް ކޮށްފަ އެވެ. މުފްތީއާ އެކު ސެލްފީ ނެގުމުން ވެސް ކޮއްކޮ ވަސީމް ވަރަށް ރުޅިގަދަވި ކަމަށް އާއިލާ އިން ބުންޏެވެ.\nޕާކިސްތާނުގެ ދީނީ އިލްމުވެރިޔާ ގަންދީލްއާ އެކު ނެގި ސެލްފީ.\nއިތުރު ލިޔުންތައް ޕާކިސްތާން މަރު


SunOnline: Fas lahka ah vure gina rufiyaage bill nudhahkaa othumun fas council akun karantu kandaalaifi\nމުޙައްމަދު ޝާނިފް 21 Oct 2021, 16:05\nބަނޑިދޫ ކައުންސިލް އިދާރާ -- ފޮޓޯ: ބަނޑިދޫ ކައުންސިލް\nފަސް ލައްކައަށް ވުރެ ގިނަ ރުފިޔާގެ ކަރަންޓު ބިލު ނުދައްކާ އޮތުމުން، ފެނަކަ ކޯޕަރޭޝަނުން ފަސް ރަށެއްގެ ކައުންސިލް އިދާރާއަކުން ކަރަންޓު ކަނޑާލައިފިއެވެ.\nފެނަކަ ކޯޕަރޭޝަންގެ ސޭލްސް އެންޑް ބިލިންގް ހެޑް އަހުމަދު އަލީ މިއަދު "ސަން"އަށް ވިދާޅުވީ ޖުމުލަ 17 ރަށެއްގެ ކައުންސިލުން ކަރަންޓު ބިލު ނުދައްކާ އޮތުމުން، އެ ކައުންސިލްތަކަށް ތަކުރާރުކޮށް އިންޒާރު ދީފައިވާނެ ކަމަށެވެ. ނަމަވެސް ބިލް ދައްކާފައި ނުވާތީ މިހާރު ފަސް ކައުންސިލަކުން ކަރަންޓުގެ ހިދުމަތް ކަނޑާލާއިފައިވާނެ ކަމަށް އެ ކުންފުނިން ބުންޏެވެ.\n"އެކިފަހަރު މަތިން ވެސް ފައިސާ ނުދައްކާ އޮތުމުން އެދެއްކުމަށް ސިޓީ ފޮނުވައިގެން ވެސް އެންގުމުން ފައިސާތައް ގަވާއިދުން ދައްކަމުން ނުދާ ކައުންސިލްތަކުގެ ތެރެއިން ފަސް ލައްކައަށްވުރެ ގިނަ އައުޓްސްޓޭންޑިންގް ހުރި ކައުންސިލްތަކުން އޮކްޓޯބަރު 20 ގެ ނިޔަލަށް ފައިސާ ނުދައްކާ ކަމުގައިވާނަމަ ކަރަންޓު ކަނޑާލެވޭނެ ކަމަށް ނޯޓިސް ދީފަވާނެ. އެގޮތުން މިއަހަރުގެ އޭޕްރީލް އިން ފެށިގެން އެފައިސާތަށް ދެއްކުމަށް މިއަންނަނީ ރިމައިންޑާތައް ދެމުން،" އަލީ ވިދާޅުވިއެވެ.\nއަލީ ވިދާޅުވީ މިހާރު ކަރަންޓު ކަނޑާލައިފައިވާ ރަށްތަކަކީ ދ. ބަނޑިދު އާއި ގއ. ވިލިނގިއްޔާއި ފ. ބިލެއްދޫ އާއި ފ. ފީއަލީ އަދި ނ. މާފަރު ކަމަށެވެ.\nއޭގެ ތެރެއިން ބަނޑިދޫ އިދާރާ އިން ކަރަންޓު ކަނޑާލަައިފައިވަނީ މިއަދު ހެނދުނުގެ 10:20 ގައެވެ.\nބަނޑިދޫ ކައުންސިލުގެ ރައީސް މުހައްމަދު މޫސާ މިއަދު "ސަން"އަށް ވިދާޅުވީ ކަރަންޓުގެ ހިދުމަތް ކަނޑާލައިފައިވަނީ ހަމައެކަނި ކައުންސިލް އިދާރާއިން ކަމަށާއި، އިދާރާއިން ރައްޔިތުންނަށް ދޭން ޖެހޭ ހިދުމަތް މިހާރު ހުރީ ހުއްޓިފައި ކަމަށެވެ.\n"ރައްޔިތުންނަށް ހިދުމަތް ނުލިބިދާ ކޮންމެ ދަނޑިވަޅަކީ ރައްޔިތުންނަށް ކުރިމަތިވާ ވަރަށް ބޮޑު ޕްރެޝާއެއް. އަޅުގަނޑުމެން ފިނޭންސްއާ ވެސް ވާހަކަ ދެއްކިން. ފިނޭންސުން ބުނީ ބަޖެޓް ކޮންޓްރޯލް ކޮށްގެން ފައިސާ ދައްކަން. އެހެންނަމަވެސް އަޅުގަނޑުމެން އަތުގަ ނެތް ފައިސާ އަކުން ކިހިނެތްތޯ ފައިސާ ދައްކާނީ، ޖުމުލަ 1.5 މިލިއަން ރުފިޔާ އަޅުގަނޑުމެން ދައްކަން ޖެހޭ ކަމަށް ނޯޓިސް އައީ،" މޫސާ ވިދާޅުވިއެވެ.\nމޫސާ އިތުރަށް ވިދާޅުވީ މިހާރު ކައުންސިލުގައި ހުރީ ވަރަށް މަދު ފައިސާ ކަމަށާއި އޭގެއިން އޮފީސް ހިންގުމުގެ ހަރަދުގެ އިތުރުން ރަށުގައި ހިންގާ އިޖުތިމާއީ ހަރަދުތައް ކުރުމަށް ފައިސާ ބަހައްޓަން ޖެހޭ ކަމަށެވެ. އަދި ރަށުގެ ރައްޔިތުންނާ މަޝްވަރާ ކުރުމުން، ރައްޔިތުން ވަނީ ކައުންސިލުގައި ހުރި ބަޖެޓުން ކަރަންޓު ފީ ދައްކަން ބޭނުންނުވާ ކަމަށް ބުނެފައި ކަމަށްވެސް މޫސާ ވިދާޅުވިއެވެ.\nމީގެ އިތުރުން މޫސާ ވިދާޅުވީ މިދިޔަ އަހަރު ފަސް މިލިއަން ރުފިޔާގެ ބަޖެޓެއް ބަނޑިދޫ ކައުންސިލަށް ހަމަޖެއްސި ނަމަވެސް، ފަހުން އެ ބަޖެޓު 2.4 މިލިއަނަށް ކުޑަކުރުން ވެގެންދިޔައީ ކަރަންޓު ބިލުތައް ދެއްކުމަށް ދިމާވި ބޮޑު ގޮންޖެހުމަކަށް ކަމަށެވެ.\nބަނޑިދޫ ކައުންސިލަށް ނުދެއްކި ހުރި ބިލުތަކަށް ހައްލު ހޯދުމަށްޓަކައި ފައިސާ ހޯދަން ފިނޭންސް މިނިސްޓްރީ އަދި ލޯކަލް ގަވާމަންޓް އޮތޯރިޓީ (އެލްޖީއޭ)ގައި ވެސް ތަކުރާރުކޮށް އެދެމުން އަންނަ ކަމަށް މޫސާ ވިދާޅުވިއެވެ. އަދި އެ މައްސަލަ ރައީސް އޮފީހާ ވެސް ހިއްސާ ކޮށްފައި ވާނެކަން އޭނާ ފާހަގަކުރެއްވިއެވެ.\n"ކޮންމެ ކުއްޖަކަށް ވެސް ވާހަކަދެއްކޭނެ" ބަނޑިދޫގަ ފަށައިފި\nލީންގެ ހެޓްރިކާއެކު ކަންމަތި ގާލްސް ތަށި އުފުލައިލައިފި


އަހަންނަށް މާފްކުރޭ…! – Nilandhe\nރެއަކީ ކަޅުފޮއި އަނދިރި ރެއެކެވެ. އުޑުމަތިން ތަރިއެއް ހަނދެއްގެ އެއްވެސް އަލިކަމެއް މިދުނިޔެއަށް ފެންނަން ނެތް ރޭތަކުގެ ތެރެއިން ރެއެކެވެ. ކޮންމެވެސް ވަރަކަށް ވިދާ ގުގުރާ ރެއެއްވެސްމެއެވެ. އާސިމާ އުޅުނީ ބަދިގޭގައެވެ. ދިރިއުޅުމުގައި އޭނާއަކީ ނަސީބުވެރިއެކޭ ބުނެވޭ ފަހަރުވެސް އާދެއެވެ. އެހެންނަމަވެސް އެކަނިވެރިއެކެވެ. އެތަކެއް ލޯތްބަކުން މަޙުރޫމުވެފައިވާ އަންބެކެވެ. ކައިވެންޏަށް ފަސް އަހަރުވެގެން ދިޔައިރުވެސް އުނގުގައި ބާއްވާލާނެ ދަރިއަކު ނުލިބެއެވެ. ލޯބިން މަންމާއޭ ކިޔާފައި ގޮވާލާނެ ދަރިއަކު އޭނާގެ ނެތެވެ. މީހުންގެ ދަރިން ފެނި ހަސަދަވެރިވެއެވެ. އެހެންނަމަވެސް މިދުނިޔޭގައި ކެއްކުރުން ނޫންގޮތެއް ނެތްކަން އާސިމައަށް އެނގެއެވެ.\n“މިނިކަމެތި އަޅާގެ ހަޔާތް އެކަނިވެރިކަންމަތީ ނުލައްވައި، މިއަޅާއަށް މަންމަ ކިޔާނެ ދަރިއަކު ދެއްވާންދޭއެވެ!”\nއެހެން ރޭތަކެކޭވެސް އެއްފަދައިން މިރޭވެސް ލައިގެން ހުރި ދިގުހެދުމުގެ ބޯވަޅުން ލޮލުން އޮހެމުންދިޔަ ކަރުނަތައް ފުހެލުމަށްފަހު ގެއަށްދާން އެތެދުވީ ދަރިއަކުދެއްވުމަށްއެދި ހިތާހިތުން، ގުނާއަދަދު ނުކުރެވޭވަރަށް، މާތްކަލާނގެ ހަޒުރަތަށް ދުޢާކުރަމުންނެވެ.\nއުދުންމަތީ އިން ތެލީގައި މައްޗެއް ޖަހައިލުމަށްފަހު ގެއަށް ދިއުމަށް އާސިމާ ހިނގައިގަތެވެ. ބަދިގޭ އޮޅިގަނޑުމައްޗަށް ނޭރޭނެއެވެ. ކުށްލިއަކަށް ވާރޭ އޮއްސާލައިފިއެވެ. ހެދުން ކޮށިކޮށްލުމަށްފަހު ގެއާދިމާއަށް އާސިމާ ދުއްވައިގަތެވެ. ވެހެމުންދިޔާ ވާރޭގެ އަޑާއެކު އާސިމާގެ ކަންފަތުގައި އެޖެހުނީ މީގެ އެތައްއަހަރެއްކުރިން އެ ކަންފަތުއި ޖެހުމަށް އޭނާ އުންމީދުކުރި އަޑެކެވެ. ހީވީ ނިދީގައި ފެނުނު، ‘ކުލަ’ ހުވަފެނެއްހެންނެވެ.\nއާސިމާ އޭނާ ހުރިތަނަށް ހުއްޓުނެވެ. ގަސްދުގައެއް ނޫނެވެ. ބޭއިޚްތިޔާރުގައެވެ. އޭނާއަށް ވަށައިގެން ގޯތިތެރެއަށް ބަލައިލެވުނެވެ. ކަނުކަމާ އަނދިރިކަމާއެކު އެއްވެސް އެއްޗެއް ފެންނާކަށް ނެތެވެ. އޭނާއަށް އިވެމުންދިޔަ އަޑު ބާރުވަމުންދިޔަ ކަހަލައެވެ. އެއަޑު އަންނަ ވަކި ދިމާއެއް އާސިމާއަކަށް ނޭގުނެވެ. އެހެންނަމަވެސް އޭނާގެ ހިތްބުނަމުންދިޔަ މިސްރާބަށް އޭނާ ހިނގައިގަތެވެ. މޭމަތީގައި އަތްޖަހަލައިގެންހުރެ އޭނާގޮސް ހުއްޓުނީ ނިރުފީނި ކައިރީގައެވެ.\n“ސުބުޙާނަﷲ…!!” އާސިމާ ދިޔައީ ސިއްސައިގެންނެވެ.\nބުނާނެ އެއްވެސް އެއްޗެއް އޭނައަކަށް ނޭނގުނެވެ. ޔަގީނުންވެސް އެ މުޅޯށީގައި އޮތް ތުއްތު ތުއްތު ކުއްޖާގެ އުމުރުން އަދި އަހަރެއްވެސް ނުވާނެއޭ އޭނާގެ ހިތްބުނަމުންދިޔައެވެ. އެއްވެސް ހިފެހެއްޓުމެއް ނެތި އޭނާގެ ލޮލުން ކަރުނަތައް އޮހޮރިގަތެވެ. ނިރުވަޅުގަނޑުތެރޭގައި އިން މުޅޯށީގައި އެއޮތީ ކާއްގެ ކުއްޖޭތޯ ބެލުމަކަށް އެންމެ ފަހަރަކުވެސް އޭނާގެ ހިތަކަށް ނާރައެވެ.\nއާސިމާ އޭނާގެ ދެއަތް ތުރުތުރު ލަމުންދިޔަ ހާލު ތެމިފޯވެގެންހުރެ އެމުޅޯށީގައިއޮތް ލޯބިލޯބި ފިރިހެން ދަރިފުޅު ނެގިއެވެ. އޭރުވެސް އާސިމާގެ ލޮލުން ކަރުނަތައް އޮހޮރެމުންދިޔައެވެ.\n“ދަރިފުޅާ..!!” އާސިމާ އެކުޑަކުދަ ފުރާނަ އޭނަގެ ގަޔާ ލައްކޮށްލިއެވެ.\nދުވަހަކުވެސް ދޫކޮށް ނުލާނެ ކަމަށްބުނެ އެދަރިފުޅާ ބާރަށް ބައްދައިލިއެވެ. ތިޔައީ މަންމަގެ ދަރިއެކޭ ބުނެ އެމަޑުފޮށްކޮޅު މޮޑެލިކަހަލައެވެ. ކޮލުގެ ދެފަރާތަށް ބޮސްދެމުން މީ ދަރިފުޅުގެ މަންމައޭ ބުނަމުންދިޔައެވެ. ދަރިފުޅުގެ މޫނަށް އާސިމާ ބަލާލިއެވެ. ވެހެމުންދިޔަ ވާރޭގެ ފިނިކަން އެދަރިފުޅަށް ގޯނާކުރަމުންދިޔަކަހަލައެވެ. ހުދުމުސަޅެއް ހީކަރުވައިގެން ގުލަވެލާފައި އޮތްހެން އާސިމާގެ އުނގުގެތެރޭގައި އެދަރިފުޅު އޮތެވެ.\nއޭރުވެސް ބޯކޮށް ވާރޭވެހެއެވެ. އާސިމާ އެދަރިފުޅު ގަޔާ ލުއްޕައިގެންހުރެ ގެއާދިމާއަށް ދުއްވައިގަތެވެ. އޭރު ގޭ ފެންޑާގައި ބަހައްޓާފައިހުރި ފަތްޖެހިއެނދެއްގައި އޮށޯވެލައިގެން އާސިމާގެ އިންތިޒާރުގައި ޒާހިދު އޮތެވެ.\n“ޒާހިދު… ޒާހިދު… ނިކަން އައިސްބަލަ!!”\nއުފަލުން ރޮމުންކަހަލަ ގޮތަކަށް އާސިމާ ގޭތެރެއަށް ވަދެގެން ދިޔައެވެ. މާތްﷲ އަހަރެމެން ދެމަފިރިންނަށް ދެއްވި ނިޢުމަތެކޭ ބުނެ އޭނާގެ އުނގުގައިއޮތް ކުޑަކުޑަ ދަރިފުޅު ޒާހިދުއަށް ދައްކައިލިއެވެ. އެވަގުތު ޒާހިދުއަށް ހީވީ މި ދުނިޔޭގައިވާ ހުރިހައި އުފަލެއް ހިތަކަށް ލިބުނުހެންނެވެ.\nލޯބިން އެދަރިފުޅު އުރައިލީ މިބައްޕަ ދުނިޔޭގައި ހުރިހާހިނދަކު ދަރިފުޅުގެ ޚިދުމަތުގައި ހުންނާނަމޭ ބުނަމުންކަހަލަ ގޮތަކަށެވެ. ބައްޕައެއްގެ ލޯބިން ދަރިފުޅުގެ ހިތް ފުރާލަދެނަމޭ ބުނަމުން ކަހަލަ ގޮތަކަށެވެ. ޒާހިދު ކައިރީގައިހުރި އެނދުގައި އިށީނެވެ. އަދި އާސިމާގެ މޫނަށް ބަލައިލިއެވެ.\n“އަހަރެން މިދަރިފުޅަށް ކިޔާނީ ޔޫސުފް..!”\nއެވަގުތު އާސިމާގެ މޫނުމަތިން ވެރިވި ހިނިތުންވުން އެނަމާ އޭނާ ރުހޭކަން އަންގައިދިނެވެ.\nހަނދާނަށް އައީ މީގެ ފަސްއަހަރު ކުރިއެވެ. އާސިމާއާއި ޒާހިދުގެ ކައިވެނީގެ ފުރަތަމަ ރެއެވެ. ހިތްދަތިކަމުން ފުރިގެންވި ރެއެކެކެވެ. އުމުރުން އެންމެ ސަތާރަ އަހަރުގައި މައިންބަފައިންގެ ރުހުންނުލިބި ޒާހިދުއާ ކައިވެނިކުރި ރެއެވެ. ލޯތްބަކީ އެއްވެސް މީހަކަށް ބާރުފޯރުވޭނެއެއްޗެއް ނޫނޭ ބުނާފަދައިން އާސިމާވެސް ޒާހިދުއާ ކައިވެނިކުރީ އޭނާދެކެ އިންތިހާއަށް ލޯބިވާތީއެވެ. މުޅިއުމުރަށްވެސް ޒާހިދުއާއެކީ އުޅުމަށެވެ.\nޒާހިދުގެ އުނގު ތެރޭގައި އޮށޯވެލައިގެން އާސިމާއޮތްއިރު ދަރިއަކު ހޯދާނީ ކައިވެނީގެ ކިހައިހިސާބުންކަމާއި އޭނާއަށް ލިބޭ ދަރިއަކަށް ކިޔާނެ ނަމަކާމެދު އެދެލޯބިވެރިން ވާހަކަދައްކަމުން ދިޔައެވެ.\nޒާހިދުގެ އަތުގައި ހިފާލަމުން އާސިމާ ވާހަކަދެއްކިއެވެ.\n“އަހަރެން ބޭނުމީ އަހަންނަށް ލިބޭ ދަރިއަކަަށް ޔޫސުފް ކިޔަން.. ރީތި ދޯ..”\nއާސިމާގެ އެނިންމުމަށް ޒާހިދު މަރުހަބާކީ، އާސިމާގެ އަތުގައި ބޮސްދެމުންނެވެ. ޒާހިދުއަށްވެސް އެނަން ކަމުދިޔައެވެ.\nއެރޭގެ އެ އުފާވެރި، ހިތްގައިމު ވަގުތުން ފެށިގެން ދަރިއަކު ލިބޭތޯ ކުރިމަސައްކަތުގެ ނަތީޖާއަކީ ފަސްއަހަރުވަންދެން ހިތާމަ ކުރަންޖެހުން ކަމުގައި މިއަދަކު އާސިމާއެއް ނުދެކެއެވެ. ކުރިހާ ޝަކުވާތަކާއި ރުއިހާ ރުއިންތައް މިއަދަކު ހަނދާނެއް ނެތެވެ. މިއަދު އާސިމާގެ ހުރިހައި އުންމީދެއް ބިނާވެފައިއޮތީ އެކުޑަކުޑަ ޔޫސުފްއާއެވެ. މަޔަކަށް ދަރިއަކުދެކެ ނުވެވޭނެއޭ ބުނާވަރަށް ލޯބިވާން އާސިމާ ބޭނުމެވެ. މިދުނިޔޭގައިވާ ހުރިހައި އުފަލެއް އެދަރިފުޅަށް ހޯދައިދޭން އާސިމާ ބޭނުންވެއެވެ.\nހަޔާތަކީ ހާދަ އެހެންކަހަލައެއްޗެކޭ ހިތަށްއަރައެވެ. އުމުރުން ފަންސަވީސް އަހަރު ވެގެންދިޔައިރުވެސް ޔޫސުފްގެ އުޅުމަކަށް އެއްވެސް ބަދަލެއް ނާދެއެވެ. ކައި ހަދަނީ މަންމަ ލަވައި ދިނީމައެވެ. އަތުން ކާން ބޭނުން ނުވާތީއެއް ނޫނެވެ. އަތުން ކެއަނުދޭތީއެވެ.\n“މަންމާ… މަންމަ އަހަންނަށް ކާންދެނިކޮށް މީހަކަށް ފެނިއްޖެއްޔާ…”\n“ހަސަދަވެރިވާނެ…!” ޔޫސުފްގެ ވާހަކަ ނުނިމެނިސް އާސިމާ އޭނާގެ ދަރިފުޅުގެ މޫނަށް ބަލައިލަމުން ވާހަކަދެއްކިއެވެ.\n“މަންމަ ދަރިފުޅާ މެދު ކަންތައް ކުރާގޮތް ފެނިފައި، މީހުން ހަސަދަވެރިވުން ނޫން އެހެންކަމެއް ނުވާނެ…”\nތެދެކެވެ. އާސިމާ އޭނާގެ ދަރިފުޅުދެކެ ވާލޯބީގެ ވާހަކައަކީ އެރަށު އެންމެން ދަންނަ ވާހަކައެކެވެ. އުމުރުން އެންމެ ތުއްތު ދުވަހުން ފެށިގެން ސްކޫލު ނިމި މީހަކާ އިންނަ އުމުރަށް އެޅިއިރުވެސް އާސިމާ އޭނާގެ ދަރިފުޅު ދެކެ ވާ ލޯތްބަކަށް އެއްވެސް ބަދަލެއް ނާދެއެވެ.\nމިއަދަކީ ޔޫސުފްއަށް ވަރަށް ޚާއްޞަ ދުވަހެކެވެ. އޮފީސް ނިންމާލާފައި ގެއަށް އައީ އެހެން ދުވަސްތަކަށްވުރެ އަވަހަށެވެ. މޫނުމަތިން ފެންނަމުންދަނީ އުފާވެރިކަމާ ހިތްހަމަ ޖެހުމުގެ ނިޝާންތަކެވެ. ކާކޮޓަރީގައި އާސިމާ އުޅެނިކޮށް ޔޫސުފް އައިސް އޭނާގެ މަންމަގެ ގައިގައި ބައްދާލިއެވެ.\n“މަންމާ… އަހަންނަށް ކުއްޖަކު ދެކެ ލޯބިވެވިއްޖެ..!”\nއަޑާރާގުގައި ވަނީ ހިތްހަމަޖެހުމާ އުފާވެރިކަމުގެ މިއުޒިކެވެ. ޔޫސުފް އަބަދުވެސް އޭނާގެ ހަޔާތުގައި ދިމާވާ ހުރިހައިކަމެއް އޭނާގެ މަންމައާ ހިއްސާކުރެއެވެ. އެހެން ނަމަވެސް ކުއްޖަކާ ރައްޓަހިވެގެން އުޅޭ ވާހަކަ އެބުނީ ފުރަތަމަ ފަހަރުއެވެ. އާސިމާ ހިނިތުންވެލާފައި އޭނާގެ ދަރިފުޅުގެ މޫނަށް ބަލާލިއެވެ. އަދި ދަރިފުޅުގެ ނިންމުންތަކަށް އަބަދުވެސް މަރުހަބާ ކިޔާކަމަށް ބުންޏެވެ.\n“އެއީ ކޮންކުއްޖެއްތަ؟ މަންމައަކަށް ދައްކައެއް ނުލާނަންތަ؟…”\nޔޫސުފްގެ މޫނުގައި ފިރުމާލަމުން އާސިމާ އޭނާގެ ދަރިފުޅާ ވާހަކަދެއްކިއެވެ. ކޮންމެ ކަމަކަށްވެސް ރަނގަޅު ވަގުތެއް އޮންނާނެކަމާއި ވަގުތުއައިސް ޖެހުމުން މަންމައާއި ބައްޕައަށް އެއަންހެން ކުއްޖަކީ ކާކުކަން ބުނާނެކަމަށް ބުނެ މަންމައާއި ސަމާސާކޮށްލިއެވެ.\n“މަންމައާ ބައްދަލުކޮށްލަން ގެންނާނަން…”\nގޯތިތެރޭގައި ދަމާހުރި ރޯނެއްގައި އޮތް ޓީޝާޓެއް ނަގަމުން ޔޫސުފް މަންމައަށް ގޮވާލިއެވެ.


Majilis ai Sarukaarun mi dhekkee baaruthah vakin hingumu ge misaaleh: Raees\nމަޖިލީހާއި ސަރުކާރުން މި ދެއްކީ ބާރުތައް ވަކިން ހިންގުމުގެ މިސާލެއް: ރައީސް\nރައީސް އިބްރާހިމް މުހައްމަދު ސޯލިހް އާއި މަޖިލީހުގެ ރައީސް މުހައްމަދު ނަޝީދު މިއަދުގެ ޖަލްސާގައި\nސަރުކާރަށް ވެގެން މި ދިޔަ އަހަރު ދުވަހުގެ ތެރޭގައި ދައްކާފައި ވަނީ ދައުލަތުގެ ތިން ބާރު ވަކިވެ، މިނިވަން ކަމާ އެކު މަސައްކަތް ކުރާނެ ނިޒާމެއްގެ ރީތި މިސާލެއް ކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nމަޖިލީހުގެ މި އަހަރުގެ ފުރަތަމަ ދައުރުގެ ޖަލްސާގައި ރައީސްގެ ރިޔާސީ ބަޔާން އިއްވަވަމުން އެމަނިކުފާނު މިއަދު ވިދާޅުވީ ސަރުކާރަށް އަހަރެއްހާ ދުވަހާއި ސަރުކާރު ހިންގާ މައި ޕާޓީ، އެމްޑީޕީގެ ސުޕަ މެޖޯރިޓީ އޮތް މަޖިލީހަށް އަށް މަސް ވެގެން ގޮސްފައިވާ ކަމަށެވެ. މި މުއްދަތުގައި ފެނިގެން ދިޔައީ ދައުލަތުގެ ތިން ބާރު މިނިވަން ކަމާ އެކު މަސައްކަތް ކުރުމުގެ ރީތި މިސާލެއް ކަމަށް އެމަނިކުފާނު ވިދާޅުވި އެވެ.\n"ރައްޔިތުންނަށް ފެނިގެން މި ދިޔައީ، ދައުލަތުގެ ތިން ބާރު މިނިވަންކަމާއެކު މަސައްކަތްކޮށް، އެއް ބާރުން އަނެއް ބާރަށް އެހީތެރިވެ، ފާރަވެރިވުމާއި ޒިންމާދާރު ކުރުވުމުގެ ވަރަށް ރީތި މިސާލެއް،" ރައީސް ސޯލިހް ވިދާޅުވި އެވެ.\nރައީސް ވިދާޅުވީ ޑިމޮކްރަސީގެ އެ އުސޫލު ނެގެއްޓުމުން އެ ކަމުގެ ހުރިހާ ލާބައާއި މަންފާއެއް ލިބޭނީ އާންމު ރައްޔިތުންނަށް ކަމަށެވެ. ދައުލަތުގެ ދުސްތޫރީ އިމުގެ ތެރޭގައި ދައުލަތުގެ ކޮންމެ ބާރެއް ވެސް މަސައްކަތް ކޮށްފިނަމަ އަދި އެ ބައެއްގެ މަސައްކަތަށް އެ ބަޔަކު ސަމާލު ކަން ދޭނަމަ ރައްޔިތުންނަށް ލިބޭ ލާބަ އާއި މަންފާ އިތުރުވާނެ ކަމަށް ވިދާޅުވި އެވެ.\nފުރަތަމަ ދައުރު 56 ބިލެއް ފޮނުވަނީ\nރައީސް ސޯލިހް ވިދާޅުވީ، މި އަހަރުގެ ފުރަތަމަ ދައުރުގެ ތެރޭގައި ސަރުކާރުގެ ފަރާތުން 56 ބިލެއް ފޮނުވަން ގަސްދުކޮށްފައިވާ ކަމަށެވެ. އޭގެ ތެރެއިން 32 ބިލަކީ މިހާރު އަމަލު ކުރަމުން އަންނަ ބައެއް ގާނޫނުތަކަސް އިސްލާހު ގެނައުމުގެ ބިލުތަކެއް ކަމަށާއި މުޅިން އަލަށް އުފައްދާ ގާނޫނުތަކާ ބެހޭ 24 ބިލެއް ވެސް ހިމެނޭ ކަމަށް އެމަނިކުފާނު ވިދާޅުވި އެވެ.\n"އެ ބިލްތައް ފާސްކުރުމުގައި ވެސް، މި ޢިއްޒަތްތެރި މަޖިލީހުގެ ފުރިހަމަ އެއްބާރުލުން ލިބޭނެކަން އަޅުގަނޑަށް ޔަގީން." ރައީސް ވިދާޅުވި އެވެ.\nމިހާރު ހިނގަމުންދާ 19 ވަނަ މަޖިލީހަށް މިދިޔަ އަހަރު ސަރުކާރުން 49 ބިލެއް ފޮނުވި އެވެ. އޭގެ ތެރެއިން 27 ބިލެއް މަޖިލީހުން ފާސްކުރި އެވެ.\nރައީސް ވިދާޅުވީ، މަޖިލީހުގެ ފަރާތުން ސަރުކާރުގެ ވައުދުތައް ފުއްދުމުގައި އެއްބާރުލުން ލިބޭ ކަމަށާއި ސަރުކާރުން ކުރާ ކަންކަމަށް މަޖިލީހުން ފާރަވެރިވަމުން ވެސް ދާ ކަަށެވެ. އެހެންކަމުން މަޖިލީހުގެ ރައީސް މުހައްމަދު ނަޝީދާއި ނައިބު ރައީސް އީވާ އަބްދުﷲ، އަދި މަޖިލީހުގެ މެންބަރުންނަށް ރައީސް ސޯލިހް ޝުކުރު އަދާ ކުރެއްވި އެވެ.\nމަޑުން ނުތިބެ ވައުދު ފުއްދޭވަރު ދައްކަން ޖެހޭ: ނަޝީދު